
Prolog 


Sunt un erou. 


Sau poate nu sunt? 


A — Pun eu mâna pe tine, afurisito! 
Omul întinde spre Odette laba lui uriașă. Odette se ghemuiește 
speriată într-un colţ, cât mai departe de el. Dar n-are niciun rost, pentru 
că individul o va apuca imediat de ceafă. În orice caz, așa crede el. 
Fiindcă, fireşte, eu nu intram în socotelile lui: eu, Winston Churchill, 
motan fără frică şi fără prihană! Calculez iute distanța, apoi sar. Fără 
frică şi fără ezitare! O fracțiune de secundă mai târziu, aterizez pe 
umerii răufăcătorului. Duhneşte a tutun şi... a brad. Adică exact ca 
lucrul ăla pe care îl târăşte Werner în casă de Crăciun. Uluitor! Dar nu 
mai am timp să mă gândesc la asta, pentru că tipul începe să se scuture 
zdravăn ca să scape de mine. Mă reped hotărât cu ghearele spre obrajii 
lui. 

— Aaaul Ce-i asta? 

Îşi retrage grăbit braţul dinspre Odette şi încearcă, în schimb, să mă 
înhaţe pe mine. Dar nu mă prinde - sunt prea agil pentru el. Odette, 
cea mai frumoasă pisică albă din lume, sare din colţul ei. 

— Fugi, Odette, fugi de-aici! îi strig. O să-i distrag eu atenția! 

— Nu, Winston, nu plec fără tine! 

— Ba da, e mai bine! Pleacă! strig eu încă o dată, dar inimioara mea 
de pisică tresaltă de bucurie, pentru că Odette vrea să rămână lângă 
mine. 


Înainte ca individul să scape din ghearele mele, îi mai trag o lovitură 
de labă. El scoate un urlet şi iar încearcă să mă prindă. 
— Ah, Winston, şopteşte Odette, ești atât de... 


tisi 


Eu, gras? Odette!!! Ce înseamnă asta? Casc ochii mari şi o privesc 


— ...Gras! Fă loc! 


pe Odette consternat. Cum poate să mă jignească așa? Doar sunt eroul 
şi salvatorul ei! 


Permiteţi-mi să mă prezint: 
motanul Winston, consilierul fetelor. 


În niciun caz motan de companie! 


A Nu Odette este cea care m-a jignit atât de odios, ci co- 


alh 


se pare că vrea să se aşeze aici. Şi anume pe canapeaua pe care stau 


locatarul meu uman, profesorul Werner Hagedorn, care 


acum, visând cum o salvez pe Odette de un teribil răufăcător. Fir-ar 
să fie! Era un vis fantastic şi tare mi-aş fi dorit să ştiu ce voia să-mi 
spună Odette. Ce-i drept, în viaţa reală noi nu ne-am întreținut prea 
des. La urma urmei, eu locuiesc aici, pe Hochallee, la numărul 106a, 
sus, la etajul doi, iar Odette hoinăreşte mai mult prin curtea din spate 
a casei noastre. Dar în'loc să aflu ce mi-ar fi şoptit Odette la ureche, 
sunt împins fără menajamente la o parte de Werner. Se trânteşte zgo- 
motos lângă mine pe canapea. Ce obrăznicie! Ofensat, sar pe podea. 
Dacă Werner își închipuie acum că îl voi mai lăsa să mă scarpine cu 
una, cu două, se înşală. Pentru mângâieri oricum nu contez deloc pe 
el, nici vorbă! Cel puţin de la o vreme încoace, pentru că, de ceva timp, 
Werner și cu mine nu mai locuim singuri în apartamentul nostru 
spațios din Harvestehude, cartierul select al Hamburgului. Asta fiind- 
că ne-am ales cu două noi colocatare - Ana și Kira. La început, Ana 
stătea aici numai peste zi, lucrând ca menajeră, dar de când a fugit de 
fostul ei prieten, s-a mutat la noi împreună cu fiica ei, Kira. 

Kira şi cu mine am trecut deja printr-o aventură incredibilă şi, 
deşi eu am crezut întotdeauna că nu pot suferi copiii, între timp am 


devenit cei mai buni prieteni. Un motiv în plus pentru ca acum să-l 
las pe prostănacul de Werner să stea pe canapea și să mă duc să o caut 
pe Kira! 

Alerg până la capătul lungului nostru coridor. Acolo este fosta 
cameră de oaspeți, care acum este a Kirei. Uşa este abia întredeschisă. 
O împing uşor cu botul, ca să-mi fac puţin loc, şi mă preling în ca- 
meră. Kira stă la micul birou de sub fereastră. Probabil că tocmai îşi 
face temele. Din două salturi, ajung de pe podea pe pat, iar de acolo 
pe birou. Într-adevăr, Kira scrie ceva într-un caiet de şcoală. 

— Bună, Winston! strigă ea bucuroasă şi mă scarpină după urechi. 

Miorlau, asta da întâmpinare! Mă arunc de pe tăblia biroului în 
poala Kirei şi încep să torc. Dacă tot nu pot să-mi duc mai departe 
frumosul meu vis, măcar merit din plin nişte mângâieri. Torc şi mai 
tare. 

— Aşa, drăguţule! Îţi place, nu-i aşa? zâmbeşte Kira. Apropo, Pauli 
şi Tom s-au interesat de tine. Voiau să ştie ce mai faci. 

Pauli (Paula, de fapt) şi Tom sunt colegi de clasă ai Kirei şi, 
totodată, cei mai buni prieteni ai ei. Sunt împreună în clasa a VII-a C 
la Gimnaziul Wilhelmin. Amândoi sunt de nădejde, serios. Am avut 
ocazia să mă conving de asta personal. Cum am reuşit s-o fac, ca 
motan? Foarte simplu: am făcut schimb de corpuri cu Kira şi am mers 
la şcoală în chip de fată de doisprezece ani. IMPOSIBIL? Nu. Chiar 
aşa s-a întâmplat! Și pe urmă, până să facem schimbul înapoi, i-am 
luat maul unui infractor și am ajutat-o pe mama Kirei să evite mari 
probleme cu poliţia. Sfântă sardină în ulei, ce poveste palpitantă a mai 
fost şi asta! 

Dar s-o luăm pe rând: acum câteva săptămâni, Kira şi cu mine am 
ajuns pe un şantier în timpul unei furtuni şi am fost loviți de un fulger. 
Şi asta exact în clipa în care amândoi ne doream să fim altcineva. Mda, 


dorința ne-a fost împlinită, deoarece, când ne-am revenit, nimic nu 
mai era ca înainte: eu, Winston, mă aflam în corpul de fată al Kirei. 
Ea, Kira, a devenit dintr-odată Winston, motanul negru din rasa 
British Shorthair. Şi fiecare putea citi gândurile celuilalt. Deși ăsta era 
un avantaj, schimbul de roluri nu ne-a căzut deloc bine. Mie din cauză 
că m-am pomenit din senin că trebuia să mă duc la şcoală în fiecare 
dimineaţă în chip de Kira, lucru care la început mi s-a părut îngro- 
zitor. Scârba de Leonie şi gaşca ei de nesuferite au încercat să-mi vină 
de hac. Şi poate că ar fi reuşit, dacă n-ar fi fost Tom şi Pauli. Cu ei ală- 
turi, nu mi s-a putut întâmpla nimic rău. Sunt un pic mândru că am 
reuşit să-i câştig pe amândoi ca prieteni pentru Kira. La început ei 
nici nu știau că, de fapt, sunt un motan, iar Kirei nu i-ar fi dat prin 
minte să se împrietenească cu ei. Prin urmare, într-o oarecare măsură, 
am fost consilier de fete. 

În ciuda acestei experiențe palpitante, nu voiam să rămân până la 
sfârşitul zilelor mele în corpul Kirei. În adâncul inimii, sunt pa- 
truped, nu biped. Dar cum să facem schimbul la loc? Când nu mai 
speram să găsim vreo soluţie, lui Tom i-a venit ideea salvatoare, 
pentru care nici măcar nu aveam nevoie de un fulger... Pe scurt, totul 
s-a încheiat cu bine: Kira a devenit din nou fată, iar eu iarăși motan. 
Din păcate, de atunci nu ne mai putem citi unul altuia gândurile. În 
orice caz, nu verbal. Dar, cu toate astea, ne înțelegem chiar foarte 
bine. D-asta ştie Kira cât de mult m-aş bucura să-i revăd pe Tom şi 
pe Pauli! 

— Mă gândeam să te iau cu mine la următoarea noastră întâlnire. 
Care, întâmplător, are loc azi după-amiază la chioşcul cu înghețată. 
Înainte de asta, putem să mai dăm o raită prin curtea din spate şi să-i 
vizităm pe amicii tăi. Sau pe o anumită amică. 

Kira îmi zâmbește cu subînţeles. Fireşte că ştie că Odette mi se pare 


trăsnet. La urma urmei, ne-am întreținut destul de des pe tema asta 
când încă puteam să ne citim gândurile. Odette este cea mai frumoasă 
pisică pe care o cunosc. Are o blăniţă albă ca zăpada, cu sclipiri de 
mătase şi ochi de un negru adânc, în care ai putea să te şi îneci. Şi, 
deşi trăieşte ca o pisică de curte, fără stăpân, este o adevărată doamnă. 
Din păcate, multă vreme m-a considerat un motan de companie cu 
nasul pe sus, arogant și moleşit. Ceea ce este o totală stupizenie, 
bineînţeles! Eu sunt educat, nu înfumurat! — o deosebire uriaşă! De 
aceea, Kira mi-a dat o serie de ponturi despre cum aş putea să intru 
în grațiile lui Odette. Şi n-au fost deloc rele. Așa se face că Odette şi 
cu mine ne-am împrietenit cât de cât şi, când ne întâlnim întâmplător 
prin curte, sporovăim cu plăcere despre banalităţi - despre vreme sau 
despre ultima masă pe care am luat-o, de pildă. Dar cu siguranță că 
pentru Odette nu sunt un erou, aşa ca în visul meu. Nu încă. Fiindcă 
sunt al naibii de hotărât să schimb asta. 


1 În original, joc de cuvinte intraductibil între gebildet („educat“) și eingebildet 
(„înfumurat“) (n. tr.). 


Oare poţi să împarți un vis cu altcineva? 


Şi cum de nu-ți poţi alege colegii? 


RO oră mai târziu, Kira terminase temele pentru acasă și am 
N 
pornit spre chioșcul cu îngheţată. Bineînţeles, nu fără ocolul 


promis prin curtea din spate. Ca să nu venim în vizită cu mâna goală, 

Kira luase cu ea un castronel cu ficat de pasăre, care este nu numai 
unul dintre felurile mele de mâncare preferate, ci o delicatesă care o 
încântă şi pe Odette. Mai ales atunci când e proaspăt, ca astăzi. 

— Pis, pis, pis! îi strigă Kira pe colegii mei de curte şi o ia spre 
platforma pubelelor. 

Ăsta este locul de întâlnire al pisicilor, cum ar veni. Acoperișul plat- 
formei este aproape singurul loc din curte unde soarele bate mai toată 
ziua. Aici este chiar cald, iar vântul nici nu se simte. Aşadar, locul per- 
fect în care să mai omori timpul. 

Dar astăzi, platforma pare părăsită. Nu sunt acolo nici Odette, nici 
prietenii ei, Caramel şi Spike. Îmi pare rău de Odette, desigur, dar pe 
ceilalți nu-i regret deloc. E drept că nu mă mai cert cu ei ca acum 
câteva săptămâni, când am făcut pentru prima oară o vizită în curte 
împreună cu Kira. Dar nici nu pot să zic că suntem cei mai buni amici. 
Şi nici nu vom deveni vreodată, pentru că suntem, pur şi simplu, prea 
diferiţi: în timp ce eu, Winston Churchill, sunt un motan cu un pe- 
digri impecabil și mă trag din renumita rasă British Shorthair, am o 
blană de un negru profund, foarte bine îngrijită şi cele mai bune 

maniere, Spike şi Caramel sunt, ca s-o spun pe şleau, nişte vagabonzi 
oarecare. Spike este cam gras şi tărcat, iar Caramel are blana maronie, 
ciufulită rău şi neîngrijită. Și amândoi sunt nişte neciopliți. Mare 
minune că o doamnă ca Odette pare să se simtă atât de bine în com- 
pania lor. Desigur, asta spune multe despre caracterul ei: în ciuda 
originii ei neîndoios nobile, ea nu se consideră prea fină pentru cei 
doi. Prin urmare, Odette nu este numai nobilă, ci şi mărinimoasă. 
Numai că, din păcate, acum lipseşte. 

— Pis, pis, pis! strigă încă o dată Kira, după care pune pe platfor- 
mă castronelul plin cu mâncare şi îşi roteşte privirea prin curte. Ei, 
unde-ţi sunt prietenii? 

Sar pe platformă şi lungesc gâtul. Apoi mă uit la Kira. Ea îmi 
ghiceşte imediat gândul. 

— Eşti dezamăgit, nu? Ai fi vrut s-o vezi pe Odette, nu-i aşa? 

Miaun tare, iar Kira zâmbeşte. 

— Ei, hai, mai aşteptăm o clipă. Dacă simte mirosul ficatului ăstuia 
delicios, sigur vine. Mai avem puţin timp până la întâlnirea de la 
chioșc. 

Se aşază lângă mine pe platformă şi mă scarpină după urechi. 
Miau, splendid! Mă întind cât sunt de lung şi-mi dau capul pe spate. 

După un timp, se aude ceva în fundul curţii. Odette! Imediat îi 
recunosc mirosul. Sar iute în picioare şi încerc să mă prezint într-un 
mod cât mai favorabil. Mă dau mare şi îmi împing pieptul înainte. 
Acum ar trebui să am un aer destul de distins. Cel puţin așa sper! 

— Bună, Winston, mă salută prietenos Odette. Ce ai, nu te simţi 
bine? 

— Ăăă, bună, Odette! Dar ce vrei să spui? 

— A, nimic. Te ghemuiseşi aşa de chinuit, c-am crezut că poate te 
doare ceva. 

Brrr! Par chinuit? Și mi-am dat atâta osteneală! Dezamăgit, mă 
destind şi mă scutur scurt. 

— Dimpotrivă. Mă simt excelent. Mă bucur să te văd. 

— Şi mie îmi pare bine că ne-am întâlnit. Să vezi ce întâmplare! 
Închipuie-ţi că noaptea trecută te-am visat. 

Adevărat? Nu se poate! Şi ea m-a visat? 

— Ă3ă, da? Cum anume? încerc să aflu de la Odette. 

— Hm, nu-mi mai amintesc exact... dar cred că m-ai salvat. De 
un monstru. Sau de un om rău. Eram în primejdie şi m-ai ajutat. 
Nostim, nu? 

„Nostim“ nu e cuvântul potrivit. Mi se pare de-a dreptul incredibil! 

— Închipuie-ţi, Odette, şi eu am... 

Dar, până să apuc să-i explic că avuseserăm același vis, Kira mă 
împinge într-o parte şi o ia pe Odette în braţe. 

— Uite, Odette. Ţi-am adus ceva de mâncare. E proaspăt gătit. Și, 
fireşte, mama iarăşi a făcut prea mult! 

Menno’, Kira, avem ceva mai important de discutat decât apro- 
vizionarea cu mâncare. Dar momentul a trecut şi Odette îi mul- 
țumeşte politicos Kirei, torcând uşurel. Apoi se întoarce din nou spre 
mine. 

— Unde eram? 

— La visul tău! 

— Ah, da. Numai că iar l-am uitat. Oricum, nu era aşa de im- 
portant. 

Fir-ar să fie! 


— Foarte drăguţ din partea voastră că mi-aţi adus ceva bun. Din 


! Din franceză: mais non („ba nu“). Preluat după cel de-al Doilea Război Mondial 
mai ales de către copiii din zona de ocupaţie franceză din Germania şi răspândit apoi mai 
departe (n. tr.). 

păcate, n-am deloc poftă de mâncare. Tocmai am prins un şoarece 
gras. 

Ce? Pfui! Vânătoare de şoareci! Ca motan de apartament, ştiu de 
astfel de practici doar din auzite, fireşte, şi nu-mi pot închipui ce 
plăcere poți să obţii de pe urma lor. Nu mai zic că n-ai cum să pui 
pătrunjel pe un şoarece pe care l-ai prins! Şi numai pătrunjelul face 
mâncarea perfectă. Mai bine o las mai departe pe Ana să-mi gătească. 
Dar bineînţeles că nu vreau să critic regimul alimentar al lui Odette, 
aşa că prefer să tac. 

— Le dau de veste lui Spike şi lui Caramel, lor sigur le e foame. 

Oh, nu! Nu ăia doi! Înainte să apuc s-o opresc, Odette a şi sărit de 
pe platformă și a dispărut în fundul curții. Miorlau! Astăzi nimic nu 
iese ca lumea. Şi eu chiar n-am chef să-i aştept pe Caramel şi pe Spike. 
Fac şi eu un salt jos și pornesc spre poartă. Kira aleargă după mine. 

— Hei, Winston! Unde vrei să fugi? Odette nici nu s-a atins de 
mâncare. Sigur se întoarce repede. Așteaptă şi tu o clipă! 

Kira pare dezamăgită. Este de înţeles: la urma urmelor, adusese 
castronelul cu mâncare ca să-mi facă o plăcere. Aş fi vrut să-i pot 
explica de ce vreau acum să plec. Cât am fost unul în corpul celuilalt, 
asta nu era o problemă, puteam să ne înțelegem în gând. Acum nu 
mai merge. Păcat, dar nu se mai poate schimba nimic. Oricum n-aş 
mai vrea să fiu fată, mi s-a părut mult prea stresant. Prea multe fan- 
dosite pentru un motan ca mine! 


sist 


Evident, Tom şi Pauli ne aşteptau. Stăteau pe scaunele de răchi- 


— În sfârşit, aţi apărut! 


tă de pe terasa Eismarie. Oficial, este terasa preferată a tuturor 
Wilhelminilor (așa își spun elevele şi elevii de la Gimnaziul Wilhelmin). 

Pauli se ridică, ne vine în întâmpinare şi se apleacă să mă ia în braţe. 

— Winston, băiete, motan bătrân ce eşti! De mult nu te-am mai 
smotocit. Chiar mi-a fost dor de tine. 

Prrr, prrr, PRRR! Și mie la fel. Ceea ce este uluitor. Dacă în urmă 
cu câteva luni mi s-ar fi spus că mă voi lăsa de bunăvoie luat în braţe 
de un copil - ba mai mult, c-o să-mi facă plăcere -, m-aş fi tăvălit pe 
jos de râs. Înainte să-i cunosc pe Kira şi pe prietenii ei, nu puteam să 
sufăr copiii. Îmi păreau prea zgomotoși şi prea sălbatici. Dar între 
timp a trebuit să recunosc că, fără copii, viața mea era tare plicti- 
sitoare. Așa de... LINIȘTITĂ! 

— Aşa, pisicuţe răsfățate ce sunteţi, intervine Tom, uitându-se cu 
reproş peste marginea ochelarilor lui mari şi maronii, cu rame de corn, 
şi încrețindu-şi nasul plin de pistrui. Gata cu alintatul! Am nevoie 
urgent de o înghețată spaghetti! cu multă ciocolată rasă pe deasupra. 
Hai să comandăm odată! Ziua de azi de la şcoală m-a făcut praf! 

— Cum aşa? Ce-a fost așa de rău? se interesează Kira plină de 
compasiune. Mie mi s-a părut totul în ordine. 

— Mda, dacă în loc de un patru la mate aş fi primit un doi, nici eu 
nu m-aș fi plâns. Dar cel mai mult şi mai mult mă enervează noua 
idee de Klassen-Buddy? a domnului Prătorius, oftează Tom din adân- 
cul rărunchilor. 

Domnul Prătorius este profesorul de biologie de la a VII-a C şi, 
totodată, dirigintele clasei. Un om foarte de treabă - şi un mare iubi- 
tor de pisici, fireşte! Mă mir că a putut avea o idee pe care Tom s-o 
găsească groaznică. Chiar dacă eu n-am cum să pricep ce este ăla 


! Îngheţată de vanilie servită sub formă de spaghetti, cu topping de căpşune în chip de sos 
de roșii (n. tr.). 

? Klassen-Buddy, lansat în Germania în 2014, este un program în care elevii participă activ 
la configurarea vieţii lor şcolare, învățând să își asume răspunderi (n. tr.). 

Klassen-Buddy, sunt sigur că e o idee bună. Evident, nu sunt singurul 
de această părere. 

— Ce nu ţi-a plăcut la ideea asta? Mie mi s-a părut foarte bună, 
spune mirată Pauli şi-şi trece mâinile prin părul negru ca smoala, 
care-i stă în toate direcţiile. 

Pauli spune mereu că este o punkeriţă, ceea ce înseamnă, probabil, 
că aşa trebuie să-şi poarte părul. Şi să se îmbrace cu blugi rupți şi 
tricouri şi să se dea cu foarte mult creion de ochi. 

— Dacă se stabileşte din timp cine se va ocupa de foile tale de lu- 
cru şi de teme în caz că te îmbolnăveșşti, poți măcar să fii sigur că o să 
se ocupe cu adevărat. Înainte, totul ținea de şansă și de multe ori nici 
măcar nu funcţiona. 

— Aşa e, recunoaşte Tom. În privinţa asta, n-am nicio obiecție. 
Dar mi se pare o tâmpenie că Buddies sunt traşi la sorți. Cred că am 
fi putut să ne ocupăm noi singuri de repartizarea partenerilor. Aşa, 
am fi primit fiecare un Buddy cât de cât acceptabil. 

Kira şi Pauli ridică din umeri aproape în același timp. 

— Dar nu e chiar aşa de rău, spune Kira. La urma urmei, chestia 
asta nu se întâmplă des. Poţi să iei liniştit foile de lucru şi pentru 
cineva care nu ţi se pare prea grozav. 

— A, da? face Tom, privind-o sceptic. Tu pe cine ai primit la 
tragerea la sorți? 

Kira ezită un moment. 

— Ăăă, eu am tras-o pe Pauli. 

Tom cască ochii mari. 

— Serios? 

— Da. Ce întâmplare... 

— Poftim? Avem în clasă douăzeci şi opt de elevi, ceea ce înseamnă 
că în cutie erau paisprezece nume, pe care trebuiau să le tragă ceilalți 

paisprezece copii. Şi tu ai pus mâna fix pe biletul lui Pauli. Nu pot să 
cred! Sigur ai făcut vreo mânărie. 

Kira nu spune nimic. Pauli începe să chicotească. 

— Fi, i-am dat şi noi sorții o mână de ajutor. Kira a tras mai întâi 
biletul Emiliei, dar l-a aruncat repede înapoi în cutie. 

Înţeleg perfect. În afară de prietena ei, scârba de Leonie, Emilia 
este de departe cea mai odioasă fată din a VII-a C. Neprietenoasă, 
arogantă... Unde mai pui că nici n-o prea duce capul. Una peste alta, 
o combinaţie de trăsături nu foarte atractivă. Nici eu nu i-aş fi adus 
temele dacă ar fi fost bolnavă. 

— Mda, la a doua tragere am avut mai mult noroc, confirmă Kira. 
Atunci am primit-o pe Pauli. Ce bine, nu? 

Tom oftează din nou adânc. 

— Tu pe cine ai nimerit? îl întreabă Pauli. 

Tom trage aer adânc în piept şi răspunde cu ciudă: 

— Pe Emilia. Am tras-o pe Emilia. 

Miau! Ca motan, fireşte că nu sunt expert în trageri la sorţi, dar 
cred că cele două fete îi datorează urgent lui Tom o îngheţată spaghetti 
foarte, FOARTE mare! 


Muzica plutește în aer. 


Si bărbații sunt și ei oameni 


— Mulţumesc, domnule profesor! Vă mulțumesc din f 
suflet! 

Hei, ce se întâmplă aici? Kira, Pauli şi cu mine intrăm în casă 
chiar în momentul în care Ana îi sare de gât lui Werner. Nu prea îi 
stă în fire. Vreau să spun că, de obicei, ea şi Werner păstrează o 
anumită distanță. Nu așa de mare încât să-ți închipui că nu se pot 
suferi. Dimpotrivă, am impresia că se înţeleg chiar bine. Dar, aşa 
cum îl ştiu eu pe bătrânul meu Werner, se cam fâstâceşte când îi e 
cineva simpatic. Şi cred că Ana îi e foarte simpatică. În orice caz, de 
când Ana și Kira locuiesc la noi, profesorul se poartă altfel. De pildă, 
e mai atent la felul în care arată. Desigur, Werner a fost întotdeauna 
îngrijit, dar, mai nou, petrece suspect de mult timp în faţa oglinzii. 
Apoi, îşi zbârleşte buclele șatene cu şuviţe cenușii când într-o direc- 
ție, când în alta. Ceea ce oricum este complet absurd, fiindcă freza 
lui Werner nu se schimbă deloc, indiferent dacă buclele sar în dreap- 
ta sau în stânga: tot răzvrătite sunt, În ultima vreme, Werner pare 
să mediteze pe îndelete la felul în care se îmbracă. Și dacă nu este 
mulţumit de ce vede în oglindă, se schimbă iarăși. E ceva absolut 
nou! Când Olga, sora Anei, mai era menajera noastră, profesorul 
nu făcea niciodată asta. O să urmăresc fenomenul îndeaproape! 

Dar deocamdată, tot ce vreau e să știu de ce l-a îmbrățișat Ana 

cu atâta entuziasm pe stăpânul meu. Ana e radioasă şi acum, iar 
Werner stă încremenit, un pic cam stingherit. Mă apropii de ei şi ascut 
urechiușele. 

-— Cu plăcere, Ana. Ar fi mare păcat ca acest frumos pian cu coadă 
să se degradeze, devenind o simplă piesă de mobilier. Aşadar, dacă ai 
vrea din când în când să cânți la el, mi-ai face o mare bucurie. 

Aha! E vorba de pianul caraghios care ne ocupă în ultima vreme 
toată sufrageria. Pianul cu coadă. Ciudat nume pentru un pian, nu? 
Dacă am înţeles eu bine, mama lui Werner, Erika, s-a mutat dintr-o 
casă mare într-o locuinţă mică şi n-a putut să ia cu ea monstrul. Cum, 
în comparaţie cu fraţii săi, Werner are de departe cea mai mare lo- 
cuință, noi am moştenit măgăoaia. Fiind valoros, nu putea să ajungă, 
ca alte mobile, la depozitul de vechituri. Mda. Și uite-aşa se schimbă 
frumosul nostru living. Deşi este, evident, un instrument, iar Werner 
este total lipsit de simţ muzical. 

Kira tuşeşte uşor. 

— Bună, mami, bună ziua, domnule Hagedorn! Am adus-o cu 
mine pe Pauli, sper că e în ordine. Ultima oră nu s-a mai ținut, Pauli 
şi-a uitat cheia şi mama ei încă nu e acasă. 

— Nicio problemă, mormăie Werner, iar Ana încuviinţează cu o 
mișcare din cap. 

— Oricum, iar am gătit prea mult, spune ea şi râde. Avem nevoie 
de ajutoare la mâncat. 

— Super, mulțumesc! 

Ne încolonăm cu toţii spre camera Kirei. Când s-au mutat la noi 
Ana şi Kira, la început au împărțit camera de oaspeţi. Dar apoi, când 
a devenit clar că vor rămâne amândouă aici, Werner şi-a eliberat 
spațioasa cameră de lucru şi și-a instalat biroul în cămăruţa de lângă 
bucătărie. Înainte de asta, fusese un fel de debara cu fereastră. Dar 

acum, golită şi proaspăt zugrăvită, nu arată deloc rău. Kira locuieşte 
în vechea cameră de oaspeţi, Ana, în fostul birou, iar Werner are acum 
un drum mai scurt până la frigider, dacă atunci când meditează la vreo 
complicată problemă de fizică are urgent nevoie de un iaurt sau de o 
chiflă cu salam. Numai pentru mine nu s-a schimbat nimic: coşulețul 
meu este tot pe coridorul cel lung, pieziş față de uşa de la intrare. 

În mod surprinzător, Werner şi-a cedat camera fără niciun regret. 
Dimpotrivă. „Odaia aia era oricum prea mare pentru o singură per- 
soană, Acum e numai bine!“ a constatat el mulțumit, după ce toate 
mobilele au fost mutate. Cine s-ar fi gândit că Werner se va trezi cu 
încă o familie, la vârsta lui! 

Odată intrate în camera Kirei, fetele se trântesc pe pat. Aştept o 
clipă, apoi mă strecor după ele şi mă aşez alături. 

— Spune-mi, mama ta şi profesorul Hagedorn sunt cumva îm- 
preună? se interesează Pauli. 

— Nuu! Ce ţi-a venit? se miră Kira. 

— Păi părea o scenă foarte drăgăstoasă. Exact ca între doi oameni 
care chiar țin unul la celălalt. 

— E clar că ţin unul la celălalt. Dar asta nu înseamnă că şi sunt 
împreună. Lui mami îi place profesorul ca om. Nu ca bărbat. 

Sfântă sardină în ulei! Ciudat mai vorbesc oamenii! Bărbat sau 
om - care-i diferența? Bărbaţii sunt şi ei oameni. Sau poate nu? Și 
Pauli pare contrariată de distincţia asta. În orice caz, se încruntă și 
scoate un „Aha“. 

Kira oftează. 

— Vezi tu, Pauli, lucrurile stau așa: după eșecul cu fostul ei prie- 
ten, Vadim, mama s-a cam săturat. Cred că se bucură să fie din nou 
singură. 


Între Werner şi Vadim nici nu există comparaţie, pentru că primul 

este un profesor foarte amabil şi grijuliu, iar cel din urmă, un de- 
lincvent antipatic și periculos. Dar, dincolo de asta, informaţia pe care 
ne-a dat-o Kira nu-mi pică deloc rău. La urma urmelor, Olga, sora 
Anei, ne-a părăsit pentru că s-a îndrăgostit de un oarecare Dieter şi 
s-a mutat cu el într-un loc îndepărtat, numit Köln. Numai din cauza 
asta a angajat-o Werner pe Ana ca menajeră. Ar fi tare rău dacă şi Ana 
s-ar îndrăgosti de un bărbat și, din cauza asta, am rămâne brusc fără 
ea. În primul rând, pentru că Olga și Ana nu mai au nicio soră. În al 
doilea rând, pentru că şi Kira ar pleca de aici şi asta ar fi chiar foarte 
rău. Doar suntem cei mai buni prieteni acum. Așa că e bine că Ana 
nu mai vrea să ştie de bărbaţi. Altfel stau lucrurile dacă se îndră- 
gosteşte de Werner, firește. Atunci n-ar mai trebui să plece. În schimb, 
dacă ipoteza Kirei despre interesul Anei față de bărbaţi e corectă, 
atunci totul rămâne ca până acum. Foarte frumos. Eu și aşa nu sunt 
amator de mari schimbări. 

Pauli chicotește. 

— Adică bărbaţii sunt porci? 

Ce? Porci? Cu rât și patru picioare? De unde i-a venit așa o idee? 
Că oamenii sunt niște dobitoace, asta am aflat și eu, dar cum să fie 
bărbaţii porci? Ăsta sigur nu-i un compliment. Cum de noi, animalele, 
trebuie să plătim întotdeauna pentru însuşirile neplăcute ale oame- 
nilor? Asta da obrăznicie! 

Kira clatină din cap. 

— Nuuu, nici chiar așa. Cum am spus, îi place Werner ca om. 
Mama n-are nimic împotriva bărbaţilor în general. Numai împotriva 
bărbaţilor ca bărbați. 

Ah, ce logică omenească sucită! Şi ce stupizenie! Bărbaţii sunt şi 
ei oameni, miau! 


— Mama mea tare ar vrea să nu mai fie singură, povesteşte Pauli. 


21 


N-a spus-o explicit, dar eu știu că așa e. De fiecare dată când apare 
un tip cât de cât prezentabil, îşi răscoleşte toate boarfele, se machiază 
şi tot așa. În plus, s-a înscris pe un site de dating, unde poţi să cunoşti 
alți oameni singuri, spune Pauli, chicotind. Dar asta este strict secret. 
Nu mi-a povestit nici mie, dar mi-am dat seama, pentru că în ultima 
vreme a început din nou să stea la calculator. 

Site de dating? Ce-o mai fi şi asta? Eu mi-am închipuit mereu că 
internetul este un loc în televizorul ăla mic care se numește computer. 
Mi-a arătat Kira când îşi făcea temele la biroul Anei. Căuta pe internet 
niște rezolvări la mate. Mie mi s-a părut că internetul e un fel de lexicon. 
Deci nu un loc unde să te duci. Cum să cunoști pe cineva acolo? 

— Serios? se miră Kira, chicotind și ea. Mama ta își caută pe 
cineva? 

Pauli încuviințează din cap. 

— Da, cred că vrea să se îndrăgostească din nou. 

Interesant! Conceptul omenesc de iubire a rămas pentru mine 
foarte cețos. Dacă vrei să fii împreună cu cineva, evident că este 
important să fii îndrăgostit. Altminteri și Werner și Ana ar putea fi, 
pur şi simplu, împreună. Noi locuim toţi într-o locuinţă, ne și înțe- 
legem bine... de ce nu poate să fie de ajuns? Şi cum să cunoşti în 
calculator pe cineva de care să te și îndrăgostești? Fără ca măcar să-l 
fi văzut vreodată? Nu înţeleg. Drept să spun, eu unul sunt foarte 
bucuros că Werner al meu n-are nimic de-a face cu tot tărăboiul ăsta 
care se face în numele iubirii. Iubirea pare să fie un lucru foarte 
complicat, de care n-avem deloc nevoie aici. Noi ne mulțumim să 
trăim pașnic împreună în apartamentul nostru din Hochallee. Miau! 

— Treaba asta a început s-o preocupe pe mama mai ales de când 
s-a recăsătorit tata, povesteşte mai departe Pauli. Vestea a supărat-o 
rău și probabil îl invidiază din cauza asta. 


22 


— Hm, face Kira și rămâne tăcută. 

Pauli o privește îngândurată. 

— Ce s-a întâmplat cu tatăl tău? E și el în Hamburg? 

Kira se ridică de pe pat și dă din umeri. 

— Habar n-am. Dar nu cred. Mama nu vorbeşte niciodată despre 
el. Ne-a părăsit când eu eram încă mică. Abia mi-l amintesc. 

— Ți-e dor de el? întreabă curioasă Pauli. 

Kira clatină din cap. 

— Nuuu. După cum ţi-am spus, abia mi-l amintesc. Ca atunci când 
încerci dimineaţa să-ţi aminteşti ce-ai visat. Ştii că a fost ceva, dar nu 
mai știi exact ce. 

— Fi, lasă, nu e așa de important. Câteodată mă gândesc că oricum 
ar fi mai simplu dacă ai avea de la bun început un singur părinte. La 
urma urmei, dacă e unul singur, n-are cu cine să se certe. Ar fi mai 
multă liniște - un mare avantaj! 

— Da. 

Kira nu spune mai mult, iar eu am senzația că nu mai vrea să 
vorbească despre asta. Ce s-o fi întâmplat? De obicei, nu e așa de 
tăcută. Discuţia asta chiar că mi-a stârnit curiozitatea. Încerc să-mi 
imaginez cum ar putea arăta tatăl Kirei. Kira seamănă cu mama ei: 
este suplă și blondă, cu ochi albaștri. A fost comic că i-a păstrat chiar 
şi când se afla în corpul meu, iar eu, la rândul meu, ca fată, aveam 
ochii mei verzi de motan Winston. A trebuit să ne ferim ca de foc ca 
Ana să nu observe. Şi-ar fi dat imediat seama că ceva nu e în regulă 
cu noi. De aceea, deseori apăream la micul dejun cu ochelarii de soare 
pe nas. Mă rog... Așadar, ce ar putea avea Kira de la tatăl ei? Poate 
felul cum își apleacă uneori capul? Ana nu face niciodată așa. Sau 
buclele ușoare din părul ei lung? În fond, părul Anei este complet 
întins. 

— Acum hai să ne vedem de temele pentru acasă, schimbă Kira, 
în sfârșit, subiectul. La engleză chiar trebuie să ne punem serios pe 
treabă, săptămâna viitoare avem lucrare de control. 

Pauli încuviințează din cap. 

— Da, ai dreptate. Ultima mea lucrare n-a fost strălucită. Aproape 
la fel de slabă ca a Emiliei, care nici nu știe pe ce lume trăieşte, râde 
Pauli. Ce distracţie pe capul lui Tom, să răspundă de temele ei! 

— Mda, am un pic conștiința încărcată, recunoaşte Kira. Tragerea 
la sorți n-a fost chiar corectă. Sper că Tom nu ne poartă pică. 

— O să supravieţuiască, ridică Pauli din umeri. 

— Totuși, eu m-am simţit destul de prost azi când i-am mărturisit 
totul. 

— În regulă, atunci o să ne revanșăm însoțindu-l în prima lui 
misiune ca Buddy. Sper să nu fie prea curând. 

Kira râde. 

— Nuuu, sigur nu. Doar Emilia nu se îmbolnăvește niciodată. Ştii 
cum se spune: iarba rea nu piere cu una, cu două! 

Fetele își petrec ora următoare întrebându-se una pe alta cuvinte 
în engleză. Plicticooos! Singurul lucru care îmi ţine atenția trează este 
că ştiu și eu unele cuvinte, pentru că mai ţin minte ceva engleză de 
când eram în corpul Kirei. Ca om, m-am pomenit știind dintr-odată 
toate lucrurile astea care se învaţă la școală, cum sunt cititul, scrisul 
şi socotitul. Şi se pare că nu mi-am pierdut cunoştinţele nici după ce 
m-am întors în corpul meu. Așa se face că s-ar putea să fiu singura 
pisică din lume care știe să citească. Din păcate, nu există nimeni care 
să mă aprecieze la justa mea valoare, deoarece restul pisicilor nu dau 
doi bani pe asta, iar oamenilor n-am cum să le arăt ce grozav sunt. 
Nici măcar Kirei, fiindcă s-a zis cu cititul gândurilor. Miorlau! Este 
îngrozitor să fii un geniu necunoscut! 

Mă strecor afară din cameră și mă instalez pe pervazul sufrageriei. 
Aici mă pot bucura din plin de ultimele raze de soare ale călduroasei 
după-amiezi de vară. Pe fereastra batantă pătrunde o adiere călduță. 
Ce minune! Cine să vrea să fie om, dacă poate fi motan? 

Chiar când era să mă fure somnul, un zăngănit puternic mă aduce 
înapoi la cruda realitate. Dar ce se întâmplă? Abia a încetat zăngănitul, 
că încep un miorlăit şi un pufăit de ţi se rupe sufletul. Te trec fiorii, 
nu alta! Arunc speriat o privire pe fereastră, să văd ce se petrece în 
curte. Nu pot să deslușesc nimic, dar pufăitul şi miorlăitul sfâșietor 
se aud tot mai tare. Sfântă tăviţă cu nisip! Acolo trebuie să se fi pe- 
trecut ceva îngrozitor! Sper că Odette n-are probleme! 

Îmi întind capul spre deschizătura ferestrei, ca să pot auzi mai bine, 
şi recunosc, într-adevăr, glasul lui Odette. Pe dată părul de pe ceafă 
mi se ridică băț și un fior rece îmi coboară pe spinare până în vârful 
cozii. E drept că nu înţeleg ce spune, dar se simte în vocea ei că îi este 
foarte frică. E clar: trebuie să-i sar în ajutor! lar pentru asta trebuie să 
cobor în curte, și încă IMEDIAT! 


Despre cum fac eu exact ce trebuie 


și totuși aterizez, într-o pubelă 


Dintr-un salt, ajung de pe pervaz lângă ușa livingului. AG 
Apoi fuguţa pe coridor și înapoi în cameră la Kira și Pauli. A 
Pufăi zgomotos și mă arunc la picioarele Kirei: Fetelor, deschideți-mi 
uşa! Repede! 

Dar Kira nu numai că nu-mi mai poate citi gândurile, ci nici nu 
pricepe nimic din limbajul meu prin semne, extrem de inteligent. În 
loc s-o pornească în fugă cu mine spre ușa de la intrare și să mi-o 
deschidă, ea se apleacă și mă ia în braţe. 

— Hei, Winston, cum se face că iar ţi-e foame? Doar știi că nu 
trebuie să cerșeşti pentru asta. 

Miorlau, miau, miau, miooo! Nu mi-e foame! Și NU cerșesc! Atâta 
lucru ar fi trebuit să știi şi tu, Kira! Am nevoie de ajutor IMEDIAT! 
Mă zvârcolesc în brațele Kirei, încercând prin smucelile mele să o 
împing afară din cameră. Ceea ce, fireşte, n-are nicio șansă de reușită, 
dar trebuie să-i dau cumva de înțeles ce aștept de la ea. 

În zadar: Kira chicoteşte și mă strânge şi mai tare în braţe. 

Pauli mă priveşte curioasă. 

— Dacă ar fi un câine, aş zice că vrea să iasă afară. 

În primul rând: ce mega-neruşinare! Doar nu sunt câine! În al doilea 
rând: perfect corect! Hai, Kira, ascultă-ți prietena și lasă-mă să ies! 

Kira ridică din umeri și se pregăteşte să mă lase jos. 

— Dacă aşa crezi... 

Nici n-am atins bine podeaua, că și țâşnesc ca din pușcă și nu mă 
opresc decât când mă văd ajuns la uşa de la intrare. Kira şi Pauli vin 
fugind în urma mea, de data asta par să fi înţeles ce încerc să le 
transmit. Era şi timpul! Cum deschide Kira ușa, cum o zbughesc pe 
palier şi în jos pe scări. La parter am noroc: ușa casei este larg 
deschisă, pentru că Klaus-Dieter, stomatologul bărbos de la etajul trei, 
tocmai îşi aranjează foarte tacticos cumpărăturile săptămânale în faţa 
ușii, ca apoi să îşi aducă bicicleta pe coridor. Zdup! Am şi ieșit și 
imediat o cotesc în curtea din spate. 

Odată ajuns acolo, mă uit înfrigurat după Odette. Dar n-o văd şi 
nici n-o mai aud. Rămân năucit în mijlocul curţii. Mă uit încă o dată 
în jur. Nimic. 

Ia stai! Nu se aude cumva un scâncet slab dinspre platforma pube- 
lelor? Fug într-acolo și îmi ciulesc din nou urechile. Chiar așa! 

— Odette! strig eu. Tu eşti? 

Dinspre platformă se aude un huruit, apoi Odette apare dintre 
două pubele, Arată groaznic: blana ei albă este încleiată și pătată şi, 
în plus, miroase atât de puternic, încât îmi mută nasul din loc. 

— Odette! Sfântă sardină în ulei! Ce s-a întâmplat? 

Odette se aşază lângă mine, se vede că este epuizată. 

— Winston, cerul te-a trimis! 

Ha, iată un salut pe placul meu. Îmi iau un aer afectat. Dacă sunt 
erou, să mă port ca atare! 

— Cum pot să te ajut? mă interesez eu cu importanţă. 

— Caramel a căzut într-unul dintre containere şi a rămas prins. 
Eu am încercat să-l eliberez, dar nu reuşesc. Este înțepenit între 
peretele pubelei şi o lădiță de fructe şi de-abia mai poate respira. 
E groaznic! Dar poate c-o scoatem la capăt împreună! 

Aha, deci! Este vorba de nătărăul de Caramel. Observ cum curajul 
meu de erou se risipește fulgerător. Să fim înţeleşi, pe Odette aș fi 
ajutat-o, desigur, oriunde și oricum, nu mi-ar fi fost frică de nimic. 
Dar Caramel? Să mă bag pentru el într-o pubelă întunecoasă și îm- 
puţită? Miorlau, nu așa îmi imaginasem situația! 

— Hm, dar Spike pe unde umblă? încerc eu să mă lămuresc. N-are 
decât să-și salveze el tovarășul! 

— Habar n-am. Nu e pe aici. Poate că s-a dus la veterinar cu 
nevestica lui. 

— Aha. Păi atunci înseamnă că sigur vine curând. În cazul ăsta, 
eu... ăăă... 

Trag de timp, mă gândesc cum s-o fac pe Odette să înțeleagă că 
n-am deloc chef să mă arunc în pubelă de dragul lui Caramel. 

— Ia spune, să înţeleg că trebuie să-l aştept pe Spike? Pentru că tu 
nu vrei să ne ajuţi? spune Odette cu dezamăgire în glas. 

— Aăă... nu... doar mă gândeam așa... ăăă... 

— Winston, Caramel are nevoie de ajutor ACUM, nu mai târziu. 
Şi Spike oricum e prea gras - n-are cum să încapă înăuntru! Dă-i 
drumul, hai să sărim împreună în tomberon și să încercăm să în- 
depărtăm cumva lădiţa de fructe de Caramel. 

Mă holbez la spaţiul dintre Odette şi pubelă, încă nehotărât. 

— WINSTON! pufneşte Odette indignată. Unul dintre tovarășii 
tăi e la ananghie! Ia ascultă! Ce greu răsuflă Caramel! Știu că voi nu 
vă înţelegeți prea bine. Dar când cineva are nevoie de ajutor, nu poți 
să-l lași baltă. Nu pentru că ţi-e simpatic, ci pur și simlu pentru că așa 
e corect. Priceput? 

Oftez. Din prudenţă, oftez doar în sinea mea, fiindcă nu mai vreau 
necazuri cu ea. OK, atunci zdup în pubelă! Dar n-apuc să fac mai mult 
de un pas spre lada de gunoi, când îmi vine în minte o idee mai bună. 

— Odette, fii atentă, am găsit o soluţie! Kira şi prietena ei, Pauli, 
sunt în casă. Tocmai mi-au dat drumul afară, pentru că am făcut mare 
tărăboi când te-am auzit. Probabil că oricum se întreabă unde voiam 
să plec. Mă reped până sus și le aduc pe amândouă încoace. Ele nu 
trebuie decât să întindă mâna și l-au și eliberat pe Caramel. Ar trebui 
ca el să facă un pic de zgomot când ajung amândouă lângă platformă, 
OK? Explică-i tu asta, iar eu plec să aduc domnișoarele. 

Odette mă priveşte sceptică, după care se ridică. 

— Bine, poate că ai dreptate şi avem nevoie de ajutor uman. Mă 
cațăr la Caramel și îi explic. O să rămân cu el, cred că are nevoie acum 
de un suflet de prieten lângă el. 

— Tocmai. Așa să faci. Am plecat. 

Dau fuga la ușa de la intrare. Sper să-l mai găsesc acolo pe 
Klaus-Dieter, luptându-se cu bicicleta lui! 

Nu. Din păcate, nu. Uşa casei este închisă, numai pungile cu 
cumpărături ale stomatologului mai sunt afară. Nici urmă de Kira 
şi Pauli. Fir-ar să fie! Cum ajung eu iar în casă? Mă hotărăsc ca pe 
moment să mă întind pe preș. Cu siguranţă nu va trece mult și 
Klaus-Dieter va veni să-și ia pungile. Bun, Caramel chiar este într-o 
situaţie critică, dar nu arde. 

Nu trec decât două secunde și încep să înţeleg că nu mai am mult 
timp la dispoziţie. Îmi dau seama după o mașină uriașă, care opreşte 
în dreptul curţii vecinilor noştri. Păi asta e... MAŞINA DE GUNOI! 
Vai, nu! Și când or termina de ridicat gunoiul de la vecini, gunoierii 
o să tragă maşina în dreptul curții noastre şi o să golească pubelele 
de acolo! Cu Caramel cu tot. Și... cu Odette! 

Mă cuprinde aşa o groază, încât sar imediat și mă rostogolesc în 
jos pe treptele de la intrare, trecând la un fir de păr distanță de 
cumpărăturile aranjate de Klaus-Dieter. Străbat în goană curtea 

interioară până ajung la platformă și apoi sar în tomberon. Imediat 
mă înconjoară o duhoare grețoasă — dar, cel puţin, aterizez pe un fel 
de pernă moale. 

— Vai... 

Bine, nu e pernă, e Odette. 

— Ce faci aici? Unde a rămas Kira? Caramel cred că a şi leșinat. 

— Odette, nu mai avem timp! Gunoierii trebuie să vină din clipă 
în clipă să răstoarne pubela în mașina de gunoi, cu tot ce e în ea. 
Am văzut destul de des cum se întâmplă asta de la fereastra mea — 
crede-mă, n-ai vrea să ajungem acolo! 

— Şi Caramel? Tot mai atârnă cu capul în jos lângă lădița de fructe, 
iar eu nu pot să-l trag. 

— Stai să mă uit și eu. 

Mă strecor pe lângă Odette și mă cufund tot mai mult în contai- 
ner. De undeva de jos, îl aud pe Caramel gemând. Aici înăuntru e 
întuneric beznă, dar când mă uit mai îndeaproape, mi se pare că re- 
cunosc contururile fundului lui Caramel. Este, într-adevăr, înghesuit 
între o ladă şi peretele tomberonului, garnisit cu ceva ce seamănă cu 
o salată vestejită sau cu un buchet de flori ofilit. Și tot aşa şi duhneşte! 
Ptiu! 

Mă târăsc spre el și îl zgâlţâi. Nicio reacție. Sfântă sardină în ulei! 
Nu se poate! Scoală-te! Îl zgâlțâi din nou, dar nimic. Mă opintesc cu 
lada, dar nu se urnește din loc nici măcar un milimetru. Fir-ar, fir-ar, 
fir-ar! 

— Cum merge? Îl scoţi? îmi strigă Odette de undeva. 

— Nuuu, nicio şansă. Cum a ajuns acolo? Cât de tolomac să fii ca 
să sari cu capul înainte într-o pubelă? 

— I-a făcut poftă o chiflă cu carne pe care o aruncase cineva în 
tomberon. Mirosea atât de frumos... 

„Mirosea atât de frumos?“ Mă mir c-a putut să adulmece ceva aici, 
cu toată duhoarea asta. În fine, nu contează, trebuie să ne vină urgent 
o idee, înainte să... 

Dar, chiar în acest moment, se aude o bufnitură puternică și pubela 
se mișcă. Odette şi cu mine suntem zgâlţâiți la grămadă cu gunoaiele 
neapetisante din tomberon. 

— Odette, sunt gunoierii! Sari imediat afară! 

— Şi Caramel? Ce facem cu el? 

— Am eu grijă de el. Afară cu tine! 

Ea șovăie. 

— Odette, nu poţi să mă ajuţi aici, te rog să nu mă stinghereşti. 
Afară! 

OK, este o stupizenie totală, pentru că n-avea cum să mă stinghe- 
rească, dar gândul că ar fi putut să aterizeze şi ea în mașina de gunoi 
era insuportabil. Mai bine fac pe eroul și dispar împreună cu Caramel. 
Lăbuţele din spate ale lui Odette, pe care le simţisem lângă mine, 
dispar. 

— Hei, ce faci acolo? aud o voce de bărbat surprinsă. 

Gunoierul. 

— Cauti senzaţii tari? Încă două minute şi ai fi aterizat în presa de 
gunoi. Haide, şterge-o! 

MIORLAU! Presa de gunoi? Sună rău de tot! Cumplit! Intru în 
panică. „Stai calm, Winston”, încerc eu să mă liniştesc, „fă ceea ce 
trebuie!” Îmi iau încă o dată avânt, mă afund din nou prin gunoaie 
după Caramel și scutur cât pot de tare lada de fructe. Nicio șansă. Nu 
e nimic de făcut. Pur şi simplu nu am destulă putere în lăbuţele din 
faţă. Dacă aş fi avut în clipa asta braţe ca un gunoier, atunci... 

Ia stai! Asta e! Braţe ca un gunoier! Scurm prin gunoi şi mă caţăr 
spre marginea pubelei. De îndată ce văd lumina zilei, mă trezesc 

față-n faţă cu omul care încearcă să ridice pubela de pe platformă. 

— Ia uite, Gerd, strigă el, mai e aici o pisică! O nebunie, ce fac toate 
în gunoi? 

Omul dă să mă apuce, dar eu nu mă las și fornăi zgomotos. 

— Hei, mâţo, ieşi afară sau vrei să aterizezi ca un ghem de lână 
storcit în groapa de gunoi? Întinde mâna şi mă înhaţă de ceafă, dar 
eu reușesc să apuc marginea de sus a lădiţei de fructe şi să mă prind 
zdravăn cu ghearele de ea. Ha! Nu mă scoate el de aici așa uşor! Îmi 
pun toată nădejdea în ghearele mele, cu ele am tras de pe pereţi 
perdele întregi pe când fugeam de micii ticăloşi care sunt nepoții lui 
Werner! 

— Ia, uite, Gerd, băiatul ăsta ţine cu tot dinadinsul să ajungă în 
presa de gunoi! Nu pot să-l scot din pubelă și pace. 

— Hm, răsună o a doua voce, poate că mai e ceva în pubelă. 
Trebuie să fie un motiv pentru care pisica nu vrea să iasă. 

Bravo, amice! O sută de puncte! Încerc un amestec cât mai frapant 
de miorlăituri, sforăituri şi pufnete, ca să-l fac să înţeleagă că este pe 
pista cea bună. Mă vår din nou în pubelă. Hai după mine! Scurmaţi 
unde scurm eu acum! 

Iată, acum doi gunoieri se holbează curioși în pubelă. Mă lipesc 
de lada de fructe și încerc să ridic coada lui Caramel ca s-o poată ve- 
dea cei doi. E drept că pentru asta trebuie să împing la o parte cu botul 
căpățâna de salată veștejită, dar nu mai contează! Un fleac ca ăsta 
n-are cum să-l împiedice pe Super- Winston să salveze un motan aflat 
la ananghie! 

— Ia uite, Murat, chiar mai e ceva aici. Încă o pisică. Îi văd coada. 

Fac puţin loc, pentru ca Gerd şi Murat să-l întrezărească mai bine 
pe Caramel. Gerd împinge prudent lada de fructe într-o parte şi 
întinde mâna după Caramel. 

— Aoleu, ăsta e prins bine aici. Trage lada afară! 

Omul apucă lada și, din câteva smuceli, o scoate din tomberon. 
Incredibil ce pot face oamenii cu braţele şi mâinile lor! Şi mie mi-a 
plăcut asta cât am fost în corpul Kirei. Torc cu putere. 

— La naiba, cred că băiatul ăsta negru voia să-l salveze pe celălalt, 
se minunează Murat, scărpinându-se la ceafă. Ce curajos e! Putea s-o 
păţească. Vezi ce prietenie strânsă poate să existe între animale? 

Gerd cade pe gânduri și încuviințează din cap. 

— Da, e extraordinar, face el, mângâindu-mă pe cap. Chiar l-ai 
ajutat pe prietenul tău. Probabil că ţii mult la el! 


Câteodată îți găsești un prieten 
în drum spre baie 


OK, poate c-ar fi fost mai bine ca după operaţiunea de é 
salvare din pubelă să nu mă fi trântit pe pernele albe ale 
canapelei, dar sunt atât de obosit, încât am nevoie urgent de un pui de 
somn. În afară de asta, după spălare, fețele de pernă oricum o să arate 
ca noi şi nici n-o să mai pută a gunoi. Una peste alta, după părerea 
mea, nu există niciun motiv să te agiți aşa cum face Ana. Stă în fața 
canapelei, gesticulează cu arătătorul prin fața botului meu și bombăne 
de parcă mi-aş fi împrăștiat prin toată casa nisipul din tăviță. 

— Păi bine, Winston! Tu nu vezi cum arăţi? Ce ţi-a venit să te tă- 
văleşti prin gunoaie şi să sari după aia pe canapeaua asta frumoasă! 
Cum să scot iar petele de pe ea? să răstește Ana, aplecându-se dea- 
supra mea. PTIU! Și ce mai puţi! De parcă ai fi răscolit prin tomberon. 
Aşa ceva e inacceptabil, pur şi simplu inacceptabil! 

Bine, bine, o să mă aşez în altă parte. N-am nevoie de canapeaua 
voastră tâmpită. Dar chiar când voiam să sar, Ana mă apucă de ceafă 
cu o mână fermă și mă ţine strâns. Aoleu! Ce-i cu atâta grosolănie? 

— Ba aici să rămâi, drăguţule! Dacă-ţi închipui că te las să distrugi 
şi restul locuinţei, te înșeli amarnic. Trebuie să faci o baie! Aşa că hai, 
fuguţa spre cadă. 

MIORLAU! Baie? Doar nu vorbeşte serios! Werner nu-mi face 
niciodată baie şi e foarte bine aşa. Urăsc apa! Blana mi se îmbibă de 

apă şi e o senzaţie oribilă. O singură dată a trebuit să intru în baie și 
a fost de groază. Mama lui Werner m-a băgat în cadă, după ce eu, încă 
micuţ, am făcut cunoștință mai îndeaproape cu o găleată cu pământ 
de flori şi arătam ca un șniţel vienez. Adică nu complet plat, ci pané. 
În orice caz, în cadă m-am simţit neajutorat și expus și, la sfârșit, 
duhneam groaznic a gel de duş cu trandafiri de la doamna Hagedorn. 
Una peste alta, n-a fost o experienţă pe care să vreau s-o repet, așa că 
încep să mă zbat din toate puterile. 

— Winston Churchill, te rog, potoleşte-te! 

Aoleu, când Ana mă strigă pe numele meu întreg, situaţia e gravă. 
Chiar foarte gravă. Încetez imediat să mă apăr şi dau ascultare unei 
vechi înțelepciuni pisiceşti: nu te pune niciodată cu cineva care se 
ocupă de mâncarea ta! 

Spășit și cu capul plecat, mă las dus spre baie, dar deodată sună 
cineva la ușă. 

— Ei, ce-i asta? 

Ana mă pune jos şi deschide ușa de la intrare. Trag cu ochiul curios 
printre picioarele ei. În fața uşii stau Gerd şi Murat! Şi în braţe îl țin 
pe Caramel, care şi acum pare cam ameţit. 

— Aăă, da, deci bună ziua, bâiguie Gerd. Mă numesc Köster 
şi el e colegul meu, Ciftci. Tocmai am găsit în curtea dumnea- 
voastră o pisică bolnavă în tomberon. Probabil a căzut acolo şi 
n-a mai putut să se elibereze singură. Acum căutăm proprietarul. 
Vecina dumneavoastră de la mezanin ne-a spus că aici aveţi o 
pisică. 

Ana deschide ușa mai larg şi îl măsoară din priviri pe Caramel, 
care zace inert în braţele lui Murat. 

— Vai de mine, arată jalnic! Dar asta nu e pisica noastră. Motanul 
nostru tocmai... 

Dar n-apucă să-şi ducă vorba la capăt, că Gerd își strecoară capul 
pe ușă, arătându-mă cu degetul. 

— Uite! Motanul care l-a salvat p-ăsta! Sunt sigur, el e! 

Ana priveşte derutată, eu încerc să mă ascund după picioarele ei. 
N-are niciun rost, pentru că picioarele Anei sunt mult prea suple. 

— Da, explică Murat, de fapt a fost aşa: noi tocmai voiam să 
încărcăm pubela pe dispozitivul de basculare, când a sărit de-acolo 
pisica asta neagră. Dar nu voia să iasă din tomberon şi n-a fost chip 
s-o gonim. Se agățase zdravăn cu ghearele - n-aveai ce să-i faci. Pe 
urmă am văzut că se ghemuise chiar lângă cealaltă pisică. P-asta cu 
siguranță n-am fi observat-o, aşa de adânc era băgată în gunoi. 

Gerd încuviinţează din cap. 

— Când am scormonit în gunoi după pisica maronie, cea neagră 
zdup! afară din tomberon şi dusă a fost. 

Asta aşa e. După salvarea lui Caramel nu mai aveam niciun motiv 
să mai zăbovesc. Ce era să fac, să-l mai ţin de lăbuţă pe Caramel? Aşa 
că am preferat să-mi iau tălpășița, înainte să-i vină cuiva ideea să mă 
expedieze împreună cu el la veterinar sau - și mai rău! — la adăpostul 
pentru animale. 

Zeul pisicilor a fost milostiv cu mine: chiar în acel moment, 
Klaus-Dieter deschisese uşa casei ca să-şi adune cumpărăturile de pe 
treptele de la intrare şi, în plus, Kira şi Pauli lăsaseră ușa apar- 
tamentului întredeschisă, pentru când m-oi întoarce. Atunci, eu țâşt! 
în casa noastră frumoasă, unde eram în siguranţă, şi pe canapeaua şi 
mai frumoasă, unde eram în şi mai mare siguranţă. Până ce Anei i-a 
venit ideea să-mi facă baie. Miorlau. Restul se ştie: acum stau aici cu 
doi gunoieri în prag, iar Ana se holbează la mine de parcă aş avea 
două capete. 


— Tu ai salvat o pisică? mă întreabă ea fără să-i vină să creadă. 

Nu sunt sigur că îmi place tonul ăsta. „Da, de ce nu?“ i-a răspunde 
dacă aş mai putea vorbi. Dar nu pot, aşa că mă limitez la un cât mai 
demn „Miau“. 

— Mdaaa, oftează prelung Gerd. Dar ce facem acum cu pisica bol- 
navă? Dacă nu-i a dumneavoastră, poate cel mai bine ar fi s-o ducem 
la adăpost. 

BLEAH! E de-ajuns să aud cuvântul ăsta şi mi se și face părul 
măciucă, de la ceafă până în vârful cozii. N-am fost niciodată acolo, 
dar tot ce am auzit întâmplător despre el a sunat pur și simplu 
GROAZNIC! Este o casă uriașă, cu multe pisici. Din alea pe care nici 
mort nu le-ai putea suporta alături. NU ai propria ta canapea. NU ai 
scândura ta de ascuţit gheruţele. Nici măcar un CASTRONEL DE 
MÂNCARE al tău nu ai. Totul trebuie împărțit, este un tărăboi incre- 
dibil acolo și mereu vin oameni străini care vor să ia o pisică la ei 
acasă. Nu-i așa că e îngrozitor? Nici celui mai înverşunat dușman al 
meu nu i-aş dori aşa ceva, iar Caramel nu e cel mai înverșunat dușman 
al meu. Asta ar fi scârba de Leonie, dar ea, din motive lesne de înţeles, 
nu va ajunge niciodată la adăpost. Deşi e o dobitoacă! 

În orice caz, ăsta sigur nu e un loc pentru Caramel, aşa că pufăi 
tot mai tare, îndrăznesc să ies din ascunzătoare și pornesc în fugă spre 
Murat, care tot îl mai ţine pe motan în brațe. 

— Hei, micuţule, se pare că tare nu-ţi place povestea asta cu adă- 
postul! observă tăios Murat și rânjeşte. 

Nu ştiu ce i se pare aşa de comic! BLEAH! 

Ana întinde mâna şi-l mângâie pe cap pe Caramel. 

— Hm, parcă te ştiu eu de undeva... Mereu te fâțâi prin curte, zice 
Ana, după care se întoarce spre Murat şi Gerd: Fiica mea, Kira, le duce 
câteodată de mâncare pisicilor din curte. Cred c-am văzut animăluțul 
ăsta bolnav ieșind dintr-una dintre casele vecine. Aş putea s-o întreb 

pe Kira, dar ea tocmai își conduce o prietenă acasă. Uitaţi ce vă 
propun: lăsaţi pisica aici, eu o duc la veterinar și pe urmă o întreb pe 
fiica mea dacă o recunoaşte. Dacă nu îşi dă nici ea seama a cui e, Kira 
ar putea agăța prin cartier niște afișe cu fotografia ei. Cu siguranţă o 
să reacționeze cineva. Și până atunci poate rămâne aici. 

Cei doi gunoieri încuviințează din cap. 

— Da, pare o idee bună. 

Ana zâmbeșşte. 

— Și tu, Winston? Eşti și tu de acord? 

Torc, ca să confirm. 

Murat și Gerd cască ochii mari. 

— Măi să fiu! V-a înţeles cumva? 

— Bineînţeles. Winston este un motan foarte, foarte isteţ. Sunt 
sigură că înţelege fiecare cuvințel. Nu m-ar mira dacă ar şti şi să citeas- 
că şi să scrie, chicotește ea. 

Dacă ar ști Ana câtă dreptate are! 

— Bine, atunci luaţi-l. 

Murat îl pune cu grijă pe Caramel în braţele Anei. Caramel ridică 
doar o dată uşor capul şi scânceşte jalnic. Sfântă sardină în ulei, să 
sperăm că n-a păţit nimic! Gunoierii își iau rămas-bun, după care Ana 
închide ușa și se duce, cu pisoiul în braţe, în camera de zi. 

— Aşa, scumpete. Canapeaua oricum e murdară, aşa că poți să-ți 
tragi un pic sufletul aici. 

Îl așază pe una dintre perne, pe care tocmai se revarsă îmbietor 
razele soarelui. Excelentă idee! Mult mai bună decât cea cu baia! 
Dintr-un salt, mă întind lângă Caramel. Splendid! 

— Stai, stop! Tu nu, Winston! La baie cu tine! Hai, vino! 

CEEE? Pe firele mele din barbă, ce nedreptate strigătoare la cer! 
ALA are voie să stea pe canapeaua MEA și eu trebuie să fac baie? Dacă 

aș fi ştiut asta, nu l-aş fi salvat de adăpost! Pufnesc indignat, sperând 
ca Ana să-mi observe revolta. 

Dar nici că-i pasă. În schimb, mă culege de pe perna moale şi caldă 
şi mă ia sub braţ, orice rezistenţă e inutilă! Blestemată fie ziua în care 
m-am întors în trupul meu de British Shorthair, atât de mic și lipsit 
de apărare! În orice caz, lipsit de apărare în fața unei menajere extrem 
de hotărâte. 

— Hei, amice! 

Ei? Întorc capul. Ăsta e Caramel? Într-adevăr, deşi încă mai stă 
chircit pe canapea, a ridicat capul. 

— Mulţumesc mult! M-ai salvat. Mai întâi de gunoieri, apoi de 
adăpost. Îți sunt recunoscător, eşti un prieten adevărat, zice el, apoi 
își lasă din nou capul pe canapea şi închide ochii. 

Nu știu de ce, dar dintr-odată mi se cuibăreşte în burtică un val de 
căldură. Mă simt bine. Chiar mă simt bine. Astăzi este o zi pe cinste. 
Cred că am un prieten nou. Sfântă sardină în ulei, uite ce poate face 
o simplă excursie într-o pubelă! Ana n-are decât să-mi facă baie. Nici 
că-mi pasă. Chiar dacă-mi face, tot a meritat! 


Urc pe scenă, 


iar scena e întreaga lume 


— Ura, am făcut bine la lucrarea de control! 

Kira vine acasă și, în culmea bucuriei, își aruncă ghiozdanul în colț 
Mă ratează la mustață. Sar pufăind la o parte. Sfântă sardină în ulei! Am 
ajuns să fiu lovit de obiecte în propria mea locuinţă, este posibil așa ceva? 

— Oh, scuze, Winston. N-am vrut. Doar că sunt aşa de fericită! 
Tare mi-era frică înainte de ora de engleză, dar n-a fost așa de greu. 
Şi acum îmi vine să ţopăi de bucurie. 

Se apleacă, mă ia în braţe şi mă duce la canapea. 

— Ştii şi tu cât de grozav poate fi la școală, adaugă ea, așezându-se 
într-un colțişor luminat de soare și punându-mă, binevoitoare, şi pe 
mine alături. 

Gata, chestia cu ghiozdanul e ca şi uitată! 

— Dar săptămâna viitoare începe ceva tare de tot, de care mă bu- 
cur de pe acum. 

Coboară misterios vocea, ca şi când ar aștepta să ghicesc ce ar 
putea fi. Dar asta nu se va întâmpla, firește, deoarece, deşi am fost 
nevoit să petrec un timp în corpul Kirei şi, deci, în clasa ei, nu sunt 
nici pe departe expert în probleme de școală. 

— Avem o săptămână de proiecte de artă performativă! O săp- 
tămână întreagă! E super! Şi vine şi un dramaturg de la un teatru 
adevărat şi ne ajută. E grozav, nu crezi? 

Hm. Asta nu-mi spune nimic. Artă performativă... ce-ar putea să 
fie? Lui Werner îi place să joace şah, Anei să cânte la pian, iar mamei 
lui Werner, căreia i-a aparţinut pianul, îi place să joace bridge. Dar 
sunt săptămâni bune de când nu s-au mai ținut de niciuna dintre 
aceste activităţi, aşa că poate Kira se referă la altceva. Oricum, se pare 
că e nevoie şi de un dramaturg pentru treaba asta - cine știe ce o mai 
fi şi ăla. Mă uit perplex la Kira. 

— Habar n-ai despre ce vorbesc, nu-i așa? Artă performativă în- 
seamnă teatru! Iar dramaturgul este un specialist care ne ajută să 
pregătim piesa de teatru. Aşa ne-a explicat azi doamna profesoară. 

Doamne, Kira, ce pot eu să-nţeleg din explicaţia asta? Pentru mine, 
teatrul este doar o manifestare la care n-am asistat niciodată şi despre 
care știu că are loc când Werner se îmbracă seara la patru ace, pleacă 
de acasă și se întoarce destul de târziu. Casc ostentativ, iar Kira își dă 
ochii peste cap. 

— Ce s-a întâmplat cu Winston al meu cel isteţ? Tot nu ştii la ce 
mă refer, nu-i aşa? Fii atent: să joci teatru înseamnă să interpretezi o 
poveste. Oamenii se prefac că sunt altcineva și prezintă ceva ce în 
realitate nu se întâmplă, înţelegi? 

Adică teatrul este ca televiziunea? Werner mi-a explicat odată că 
lucrurile care se redau, de pildă, într-o emisiune numită Reconstituirea 
nu se întâmplă deloc în realitate, ci sunt imitate de oameni care se 
numesc actori. Bine, de fapt, nu mi-a explicat mie, ci unuia dintre 
nepoțeii de care trebuia să aibă grijă. Ne uitam împreună la televizor 
şi, pe ecran, a fost omorât cineva. Nepotul a început să urle și atunci 
Werner i-a explicat că oamenii ăia doar „se prefac“. Așa a zis. Pentru 
ca micuțul să nu mai plângă. Cât despre mine, am rămas consternat 
să aud ce idei le trec oamenilor prin cap. Să se prefacă... La ce-o folosi 
așa ceva? Dar deviez de la subiect. Prin urmare, toată săptămâna 

viitoare, Kira o să se prefacă. Și este foarte bucuroasă din cauza asta. 
Ciudat, ciudat... dar așa sunt oamenii. Ca motan, nu ştii întotdeauna 
la ce să te aştepţi din partea lor. 

— Şi ştii ce e cel mai tare? 

Îmi plec capul într-o parte, mă trag un pic în spate şi mă uit la Kira 
circumspect. 

— De fapt, sunt două lucruri foarte tari. În primul rând, piesa este 
un musical. Adică se cântă. Şi, în al doilea rând, ai voie să vii şi tu! O 
să jucăm Motanul încălțat, iar eu i-am convins pe profesoara noastră 
de muzică şi pe dramaturg că ar fi grozav să avem o pisică adevărată 
pe scenă. Dramaturgul a zis chiar c-o să fie un spectacol experimental. 

Experimental? Asta ar trebui să mă liniștească? Mie mi se pare că 
sună mai degrabă periculos, parc-ar fi vorba de experimente pe ani- 
male, dar Kira e atât de entuziasmată, încât vorbeşte fără întrerupere. 

— Directoarea şi-a şi dat asentimentul, în mod excepţional! Asta 
înseamnă că ai voie să alergi între culise, ca să dai întregii povești 
atmosfera corectă. Fantastic, nu? 

Ochii ei strălucesc de-a dreptul. Pentru mine, astea sunt două veşti 
proaste dintr-un foc. Ce poate fi mai strident pentru sensibilele urechi 
de motan decât glasul oamenilor? Gusturile lor muzicale sunt pentru 
mine o pacoste. De cele mai multe ori, ceea ce trece la oameni drept 
muzică mă face să dau bir cu fugiţii, nu alta! Prin urmare, combinaţia 
dintre „muzică“ şi „ai voie să vii şi tu“ sună cum nu se poate mai rău. 
Credeam că pisicile sunt interzise în şcoli. Oricum, după prima 
și ultima mea escapadă la școală, Kira s-a ales numai cu necazuri. De 
atunci am mai fost la şcoală numai sub formă de om şi până acum nu 
i-am dus dorul. Nu mai vreau să trec pe-acolo! Pentru că, din păcate, 
nu pot să scheaun ca un câine, mă limitez la un miorlăit cât mai 
jalnic. 

Dar Kira a hotărât să-mi ignore sentimentele. În schimb, mă 
scarpină la ceafă şi-mi şopteşte la ureche: 

— Mâine deja se împart rolurile și sarcinile, pentru ca luni să 
putem începe cu adevărat. Deci mâine dimineaţă, înainte să plec, te 
trezesc şi te iau cu mine. Doamna Heinson, profesoara noastră de 
muzică, a spus că vrea mai întâi să te vadă și abia pe urmă să hotărască 
împreună cu domnul Fernandez, dramaturgul, dacă ideea mea chiar 
e bună. Așa că, dacă te prezinţi bine, ai voie să colaborezi cu noi. 

Am greșit. Nu sunt două, ci trei vești proaste: muzică, colaborare 
cu oameni și sculat devreme. Grrrrrr! NU VREAU! 


tisi 


Domnul Fernandez este un omuleț cu ochelari mari cu rame de 
corn și un zâmbet foarte prietenos. În afară de asta, este îmbrăcat în 
negru din cap până-n picioare, ceea ce mi se pare foarte simpatic - la 
urma urmei, și eu sunt negru din cap până-n coadă. Se apleacă spre 
mine și mă măsoară din priviri. 

— Hei, ce motan drăguţ ești! Să vedem ce putem să aranjăm cu 
tine. 

Eu încep să torc. Nu mi-ar strica puţină reclamă. Dacă azi dimi- 
neață încă eram cel mai nefericit motan din lume - mă rog, cel mai 
nefericit motan din Hochallee —, între timp, ideea cu teatrul a cam 
început să-mi surâdă. În fond, este o bună ocazie să-i văd din nou pe 
prietenii mei, Tom și Pauli. 

— Hei, aici nu-i voie cu animale! strigă un bărbat care tocmai a 
băgat capul pe ușă. 

Individul face câţiva pași spre noi și mă arată cu degetul. 

— Pot să întreb cine sunteţi? spune doamna Heinson, privindu-l 
mirată. 

— Albert Schmidt, de la intendență. În săptămânile următoare îl 
reprezint pe administratorul școlii. Pe domnul Littge îl doare spatele, 
e în concediu medical. Cum am spus, aici nu este voie cu animale, 
insistă el, aruncându-mi o privire neprietenoasă. 

Doamna Heinson îi întinde mâna. 

— Numele meu este Heinson, sunt profesoara de muzică. Pisica 
are acordul doamnei directoare Rosenblatt. Face parte din scenariu. 

— Bine atunci, bodogăneşte Schmidt, ridicând din umeri. Numai 
să n-o prind că face pipi pe-aici, altminteri o dau afară. 

Se întoarce și pleacă. În urma lui rămâne un damf care îmi amin- 
tește de ceva. Ce om grosolan! De parcă eu, Winston Churchill, aș 
vrea să-mi fac treaba în vreun colț! Fără tăvița mea cu nisip. O obrăz- 
nicie! Dar cel mai important e că am voie să rămân. 

Nu numai că azi dimineaţă aș fi vrut să evit această excursie, dar 
nici Ana nu voia să mă lase să ies din casă. După părerea ei, mă 
bucurasem de suficientă libertate săptămâna asta. Nu înțeleg: doar știe 
că nu de plăcere m-am tăvălit prin gunoi. Veterinarul la care l-a dus 
pe Caramel a spus că, în tomberonul cald, Caramel a făcut insolație și 
că a fost salvat la țanc. Ceea ce înseamnă că sunt un erou, nu un sconcs! 

Din fericire, Kira a reușit s-o convingă pe mama ei că are, 
într-adevăr, nevoie de mine pentru săptămâna de teatru, şi probabil 
chiar așa și e. Doar d-asta sunt acum pe scenă. „Scena asta e întreaga 
lume“, așa a zis doamna Heinson. Nu pricep prea bine ce a vrut să 
spună cu asta. Ca să fiu sincer, nu înțeleg chiar nimic din ce-a vrut 
să spună. Eu nu văd decât niște scânduri oarecare. Nu par prea impor- 
tante. Dar cum nu sunt decât un motan, stau la o parte și ascult ce le 
explică domnul Fernandez copiilor. 

— Cu siguranţă ați mai fost la teatru și ați văzut o parte din echipa 
care lucrează la montarea unei piese. De cine e nevoie pentru o piesă 

de teatru? întreabă el, uitându-se la copiii adunaţi cuminţi în fața scenei. 

O fată ridică mâna. 

— De actori? 

— Corect, încuviințează Fernandez cu un zâmbet. N-a fost așa de 
greu, nu? Dar mai este nevoie şi de alți oameni pentru ca o piesă să 
ajungă pe scenă. De cine? 

Câţiva copii ridică mâna. De data asta, Fernandez îi face semn să 
răspundă tâmpitei de Leonie. 

— Absolut hotărâtor este regizorul, spune ea, dându-și importanță. 

— Foarte bine! o laudă dramaturgul. Ştie toată lumea ce e un regizor? 

Eu nu știu, dar bineînţeles că nu pot să spun. Nici n-aş fi avut când, 
pentru că, până să apuce cineva să zică ceva, Leonie deja s-a băgat în 
seamă: 

— Regizorul este șeful. Actorii trebuie să facă ce spune el. Ceea ce 
înseamnă că el este persoana cea mai importantă într-o piesă de 
teatru. E o meserie foarte interesantă. Mă văd făcând asta mai târziu. 

Mda, firește că Leonie ştie cu ce se mănâncă meseriile în care poți 
să le dai altora ordine. I s-ar potrivi mănușă! 

— Nu e chiar așa, Leonie, o corectează doamna Heinson. Pro- 
ducerea unei piese de teatru presupune întotdeauna muncă de echipă. 
Regizorul dirijează, într-adevăr, jocul actorilor, dar fără echipa lui 
n-ar putea face nimic. lar pe lângă actori mai sunt tehnicienii, care se 
îngrijesc de muzică şi de lumini, costumiera, scenograful, sufleorul şi 
mulți, mulți alţii... De dramaturg ştiţi deja, pentru că aţi făcut 
cunoștință cu domnul Fernandez. Și aceasta este o profesie impor- 
tantă în teatru. 

— Da, și pentru că la o piesă lucrează atât de mulți oameni, fiecare 
dintre voi poate contribui la proiect cu câte ceva. În felul ăsta, veți 
monta singuri propria voastră piesă, explică dramaturgul. 

Leonie se grăbeşte să ridice din nou mâna. 

— Eu vreau să fiu regizorul! 

— Tu ai vrea, Leonie, o corectează delicat doamna Heinson. 

— OK, aș vrea să fiu regizorul! spune repede Leonie. 

— Ar mai vrea cineva să fie regizor? întreabă doamna Heinson, 
rotindu-și privirea prin sală. 

Tăcere, Nici nu-i de mirare. Cei mai mulţi se cam tem de nesuferita 
de Leonie. Asta o ştiu din scurta mea viață de elev în a VII-a C. 

— OK, Leonie. Jobul este al tău. 

— Atunci să luăm fiecare rol în parte, continuă dramaturgul. În 
primul rând, Motanul încălțat. Care dintre voi crede că s-ar putea 
pune mai bine în pielea unei pisici? Trebuie să aibă și voce. La urma 
urmei, Motanul o să aibă de interpretat câteva bucăţi solo. Rolul are 
şi mult text. Deci, cine se încumetă? 

Kira şi Emilia se oferă în acelaşi timp. De Kira nu mă mir absolut 
deloc - rolul i se potriveşte perfect. Ea nu numai că s-ar putea pune 
în pielea unei pisici, ea a şi fost pisică! Dar de Emilia sunt surprins. 
Ca să te pui în pielea cuiva, ar trebui să te mai gândeşti, din când și 
când, şi la alţii. Nu cred că Emilia a mai făcut vreodată aşa ceva. Este 
o dobitoacă, la fel ca Leonie şi gaşca lor. Aș putea să cânt un cântec 
despre asta. E de-ajuns să mă gândesc ce plasă mi-au dat fetele astea 
când eram în corpul Kirei... M-au pus să şterpelesc un tricou, 
chipurile ca probă de curaj. De fapt, nu voiau decât să dau de belea şi 
de aceea l-au şi făcut atent pe paznic. Miau, pe mustăţile mele! Cine 
face asemenea porcării pur și simplu n-are cum să interpreteze o 
făptură atât de nobilă ca pisica! 

— Mai sunt şi alți candidaţi? vrea să ştie Fernandez. 

Nu. Nimeni nu se mai oferă. Şi de ce s-ar oferi? Kira este alegerea 
ideală. Probabil că toți au observat asta, cu excepția Emiliei. 

— Când există mai mulţi candidați pentru un rol, atunci, în mod 
normal, regizorul îi ascultă pe toți înainte de a lua o decizie. Dar voi 
nu sunteţi actori și n-aveţi cum să daţi o probă în fața noastră, aşa c-o 
să vă pun o întrebare: de ce credeţi c-aţi fi un bun Motan încălțat? 
spune el, invitând-o amical pe Kira să răspundă prima. 

— Păi eu cânt de multă vreme în cor şi cânt și la pian. Deci cred că 
pot să zic că am ureche muzicală. 

Pe bune? Kira știe să cânte la pian? Habar n-aveam. Nu s-a așezat 
niciodată la pianul nostru, ceea ce nu poate decât să mă bucure. După 
cum am mai menţionat, oamenii și pisicile au vederi foarte diferite 
despre ce înseamnă muzică frumoasă. 

— În afară de asta, am un motan, continuă Kira, şi de aceea mă 
gândesc că ştiu multe despre personaj. 

Fernandez și Heinson încuviințează din cap. Kira pare să-i fi convins. 

Emilia îşi drege glasul. 

— Cred că sunt o actriță foarte bună. E drept că n-am pisică. Dar 
nu contează, că doar nu țin să mă transform în pisică, ci doar să joc 
un rol. Şi eu cânt în cor și, în plus, iau în particular lecţii de canto. Și 
lecții de pian, evident. Cred că e clar care e mai bună dintre noi două. 
Rolul mi se potriveşte mănuşă. 

Doamna Heinson o ascultă. Văd cum Tom și Pauli își dau ochii 
peste cap. Par să gândească la fel ca mine. Ce prezentare antipatică! 
Doar e cât se poate de clar cine merită rolul. 

Dar, spre marea mea surpriză, domnul Fernandez îi dă cuvântul 
lui Leonie. 

— Le-am ascultat împreună pe cele două candidate. Acum este 
rândul regizorului să decidă. Ca în realitate. 

Ce? Doar nu vorbește serios! Aia? Să decidă? 

Pe chipul lui Leonie se întinde un zâmbet larg. Emilia primește rolul. 

— Bine, zice Fernandez. Aşa să fie! Succes, Emilia! 

Zău că nu pricep. Doar a dat-o în bară! Nu mai încape nicio 
îndoială: scândurile astea nu sunt lumea întreagă, sunt doar pragul 
de sus, de care se lovesc unii când calcă pe pragul de jos. 


Îngheţată. Chifle cu carne. 


Şi o veche poveste 


cu patru tipi tari 


S— Ce porcărie! Ce nerușinare! 


a 


piesei de teatru s-a terminat, iar acum stăm din nou în cafeneaua 


Pauli nu mai poate de indignare. Întâlnirea pentru pregătirea 


noastră preferată, ascultând-o pe Pauli, care își varsă în gura mare 
toată revolta. Pot s-o înțeleg. Repartizarea rolurilor a fost o catastrofă 
de la un capăt la altul. Kira s-a mai oferit pentru rolul fiicei reginei, 
dar a pierdut în faţa lui Ruth, altă prietenă de-a lui Leonie. După asta 
n-a mai avut chef să mai ridice mâna. Prin urmare, aproape toate 
rolurile importante au mers la gaşca lui Leonie, iar pentru Kira n-a 
mai rămas decât corul. Singura veste bună e că o să am voie să particip 
şi eu, pentru că domnul Fernandez a fost extraordinar de impresionat 
de felul meu elegant de a mă prelinge de la stânga la dreapta în 
fundalul scenei. Tom o să se ocupe de decor, iar Pauli de costumaţie, 
dar nici ei nu sunt prea mulțumiți cu sarcinile astea. Kira n-a mai scos 
un cuvânt de o jumătate de oră. Este teribil de dezamăgită. 

— Şi cel mai mult mă enervează că doamna Heinson n-are nimic 
de spus. Deşi a fost atât de nedrept! Iar ea e de obicei atât de drăguță! 

Fruntea lui Pauli e înnegurată. Mă fascinează câte sentimente se pot 
citi pe chipul unui om. Bucurie, mânie, tristețe... Dacă știi la ce să fii 
atent, chipul cuiva este ca o carte deschisă. Sprâncenele încruntate şi 
buzele strânse ale lui Pauli spun fără dubiu că aici cineva s-a făcut borş. 

— De, la proiectul ăsta, şeful e Fernandez, spune Tom, ridicând 
din umeri. Şi ai auzit ce a zis: vrea să facă totul exact ca în realitate. 
Unde, într-adevăr, regizorul are ultimul cuvânt. 

— Auzi, ca în realitate! clatină Pauli din cap. Cred mai degrabă că 
tatăl lui Leonie a sponsorizat şcoala cu bani grei. Poate a contat şi că 
profesorul de pian al Emiliei conduce orchestra şcolii, iar doamna 
Heinson are mare nevoie de el pentru musicalul nostru. E clar c-au 
fost preferaţi elevii cărora le dă el lecţii particulare. Ce nedreptate! 
pufnește ea, fierbând de furie. 

— Dar, pe de altă parte, Kira nu a candidat decât de două ori. Poate 
că asta a fost o greșeală. Ar fi putut să se ofere să-l joace pe fiul 
morarului. Cred că, dacă ai fi vrut, Benni nu te-ar fi concurat. El s-a 
oferit numai pentru că n-a vrut nimeni rolul. 

— Hei! sare Pauli. Doar nu vrei să spui că e vina Kirei! 

— Nu, mă gândeam doar că... 

— Eşti prietenul ei, ar trebui să fii de partea ei! 

— Sunt. Dar, chiar şi ca prieten, poți să-ţi pui uneori câte o în- 
trebare. Sau să spui când ceva nu e în regulă. Asta nu înseamnă că ai 
ceva cu cineva. 

Ceva asemănător am mai auzit eu și de la Werner când s-a certat cu 
fratele lui pe tema asta. Dacă poți să le spui celor la care ţii că au greșit cu 
ceva. Şi dacă pentru asta ei trebuie să se îmbufneze sau mai degrabă să se 
bucure că un prieten a fost sincer cu ei. Până acum nu mă mai gândisem 
la asta. Ca motan, n-am așa de mulți prieteni. Înainte s-o cunosc pe Kira, 
eram un singuratic în toată regula. E drept că acum situația s-a mai 
schimbat - cu Odette şi, mai nou, Caramel, pot să zic că am doi prieteni 
patrupezi și datorită Kirei, lui Pauli și lui Tom, chiar trei prieteni bipezi. 
Aşa că o să am timp să învăţ mai multe despre ce înseamnă prietenia. 

— Dar tu de ce nu spui nimic? o întreabă Tom pe Kira. 

În loc de răspuns, ea doar îşi pleacă fruntea şi linge puţin din în- 
ghețata de ciocolată. Apoi oftează din adâncul rărunchilor și spune: 

— Ah, nu ştiu. Poate că doamna Heinson mă consideră, pur şi simplu, 
nepotrivită și se bucură că n-am căpătat niciunul dintre rolurile principale. 

— Aiurea! strigă Tom și Pauli într-un glas. 

— Ştie bine că ai o voce fenomenală, o linişteşte Pauli. Şi poate că 
Tom are dreptate — poate ai avut ghinion cu rolul motanului și al fiicei 
regelui. Dacă mai încercai, sigur primeai un rol important. Doamna 
Heinson ar fi avut grijă de asta. Fernandez n-are cum să te cunoască, 
habar n-are cât de grozavă eşti tu. 

— Aveţi dreptate, oftează Kira. Nu trebuia să iau lucrurile personal. 
Eram prea mâhnită ca să mă mai ofer. Mă bucurasem așa de mult de 
proiect şi am fost dezamăgită că rolurile principale s-au dus dintr-odată. 

— Nu cred că terminăm repetițiile în săptămâna de artă perfor- 
mativă. Dacă o să începem să ne întâlnim după ore, tâmpitei de Emilia 
o să i se pară prea solicitant şi o să abandoneze. Ar trebui să-i înveţi 
rolul, pentru orice eventualitate, îi zâmbeşte Tom căznit, bătând-o pe 
umăr, iar ea îi întoarce surâsul. 

— Da, e o idee bună. Aşa voi face. 

Pufnesc amândoi în râs. 

— Ah, gata, știu! strigă Paula, sărind de pe scaun cu îngheţată cu 
tot. Dacă Emilia nu-și cedează rolul de bunăvoie, pur și simplu o 
răpim și o încuiem în subsolul şcolii până se termină reprezentaţia. 

Serios? Nu pot să-mi cred urechilor mele de motan! Aşa ceva e 
interzis şi sigur ne-ar crea probleme cu poliţia. 

Cei trei prieteni râd din nou. Kira își pătează pantalonii cu ciocolată. 

— Uau! Ce idee trăsnet! Ce tare ar fi dacă chiar am putea face asta. 
Ar merita-o! 

Ah, nu era decât o glumă. M-am liniștit. 


51 


tvist 


— Când am ratat chifla cu carne și m-am trezit zăcând în container 
cu capul în jos, am crezut că mi-a sunat ceasul, nu alta. 

Caramel încă pare zdruncinat. Chiar dacă toată drama a trecut de 
ceva vreme. Când m-am întors de la repetiţii, la care acum iau parte 
zilnic, am mai aruncat un ochi prin curte. N-am mai fost pe acolo de 
la întâlnirea mea involuntară cu Gerd și Murat și e păcat, pentru că 
eram, fireşte, foarte curios să aflu dacă prin fapta mea eroică am mai 
câştigat simpatia pisicilor din curte. 

Am câștigat. Categoric. Nici nu ajunsesem bine la platformă, că 
Odette şi Caramel mi-au și ieșit în întâmpinare și chiar şi bătrânul 
cârcotaş Spike s-a ridicat de pe locul lui obișnuit ca să mă salute. Acum 
stăm cu toții la soare în fața pubelei și Caramel ridică-n slăvi capa- 
cităţile mele de supererou. Ce zi măreaţă! Caramel tot povestește și 
povestește, iar Spike când cască ochii, când ridică coada. Bine, nu prea 
înțeleg cum de a putut Caramel să înregistreze toate evenimentele alea 
dramatice - era, totuși, leşinat —, iar descrierile lui nu prea coincid cu 
realitatea. Până la urmă, Gerd și Murat au vrut să ne ajute, iar de partea 
din poveste în care eu atac doi nenorociţi de gunoieri și-i pun pe fugă 
și pe urmă îl pescuiesc cu propriile mele lăbuţe pe Caramel din gunoi, 
eu personal nu-mi amintesc deloc. Dar n-are importanţă. Este foarte 
frumos să fii erou! De aceea nici nu-l corectez pe Caramel, doar dau 
din cap cu bunăvoință și, la sfârşit, mormăi modest: 

— Ah, dar şi tu ai fi făcut la fel pentru mine! 

— Ăăă, da, sper. Vreau să zic că noi nu prea ne-am înţeles... 

— Ah, Caramel, spun eu relaxat şi-i dau un mic ghiont în coaste, 
astea sunt poveşti vechi. N-au ce căuta între noi. 

Prefer să las la o parte faptul că exact la fel gândeam şi eu când m-a 
rugat Odette să-l ajut pe Caramel. 

— De azi înainte, deviza noastră o să fie: unul pentru toţi și toți 
pentru unul, propun eu, iar cei trei mă privesc entuziasmați. 

— Grozavă zicală, spune recunoscător Spike. Tu ai inventat-o? 

Încuviinţez din cap. Odette dă din coadă, cufundată în gânduri. 

— Am mai auzit-o eu undeva... Eşti sigur că tu ai inventat-o? 

Fir-ar să fie! Am fost demascat. Firește că putea să fie creația mea. 
La drept vorbind, am aflat-o dintr-o poveste pe care Werner o citise 
needucaţilor copii ai fratelui său. Povestea celor trei... ăăă... ia stai, 
cum îi chema? Ah, nu-mi amintesc. 

— Bine, de fapt, nu e întru totul creaţia mea. Mai există undeva o poveste 
cu trei tipi grozav de isteţi şi de puternici, care se întâlnesc într-o zi cu un 
alt individ, tot isteț şi puternic. La început se ceartă, dar pe urmă devin 
prieteni. Şi de atunci adoptă deviza „Unul pentru toți şi toți pentru unul“. 

Spike cască ochii de zici c-o să-i sară din orbite. 

— Te doare mintea! EXACT ca la noi! Exact la fel! Cum ai zis că 
se numește povestea? 

Pac! În sfârşit, îmi vine titlul în minte. 

— Cele trei animale cu muşchi tari.! Este povestea celor trei animale 
musculoase. Pentru că tipii sunt foarte vânjoşi, evident. Povestea e 
veche, dar a rămas la fel de captivantă. 

Caramel şi Spike miorlăie respectuoși față de cunoștințele mele 
literare. În mod straniu, Odette se uită la mine uşor neîncrezătoare. 

— Bine. Atunci, începând de astăzi, suntem cele patru animale cu 
mușchi tari, anunţă Spike solemn. Unul pentru toți şi toți pentru unul. 


! Winston face o confuzie între Muskeltier („animal musculos“) şi Musketier („muschetar“) 
(n. tr.). 


Miiiooorrlaaauuu! Miiiaaauuul 
Sau: nimeni nu cântă mai 


frumos ca mine! 


— Unde e Emilia? întreabă doamna Heinson, uitându-se f 
în jur. Ştie cineva? Poate tu, Leonie? 

Leonie ridică din umeri. A cincea zi de repetiții a început. Toate 
fetele şi toți băieții din a VII-a C s-au adunat în faţa scenei, pentru 
prima reprezentație completă a Motanului încălțat. Până acum nu au 
recitat replicile şi nici n-au cântat versurile pe dinafară, ci le-au citit. 
De data asta însă, pun în scenă tot musicalul. Astăzi este ultima zi din 
săptămâna de artă performativă și va fi folosită bine. De lunea viitoare, 
repetițiile vor putea avea loc doar după-masa. Toţi sunt emoționați și 
aşteaptă să înceapă Motanul încălțat, dar lipseşte tocmai motanul, 
adică Emilia. 

— Hei, aşa ceva nu se poate! Ce neserioasă! se înfurie Ben, care îl 
joacă pe fiul morarului. Fără să dea nicio explicație! Acum stăm aici 
și aşteptăm. Ce-şi închipuie? Complet aiurea! 

— S-o fi îmbolnăvit. Curios e doar că părinţii ei încă n-au sunat la 
secretariat, se miră doamna Heinson. Ce ne facem acum? 

Şi Fernandez pare iniţial cam descumpănit, dar apoi privirea lui se 
oprește asupra lui Pauli, care ține pe braț primele schițe de costume. 

— Pauli, ai deja ceva gata pentru noi? 

-— Da, în ultimele patru zile am stat la maşina de cusut în ate- 
lier cu doamna Eichstătt. Am făcut câteva schiţe. Voiam să începem 

astăzi probele. Doamna Eichstätt o să treacă mai târziu să mă ajute. 

— Doamna Eichstätt? 

Se vede că domnul Fernandez nu mai auzise de ea până atunci. 
Nicio mirare — nici eu n-am mai auzit de ea. 

— Este profesoara de artă. Dar se pricepe și la lucrul manual, îl 
lămureşte doamna Heinson. 

— Aha. Bine, atunci propun să vedem acum ce a creat tânăra noas- 
tră costumieră, spune Fernandez. Poate că până terminăm, sosește și 
Motanul încălțat. 

Motan? Miorlau! Păi eu sunt aici! Fernandez râde, se apleacă şi mă 
mângâie pe cap. 

— Pe tine te văd, Winston. Dar, din păcate, tu nu știi să cânți, alt- 
minteri te-aş fi vârât imediat într-o pereche de cizme. 

Din păcate? Slavă Dumnezeului pisicilor! 

Pauli pune costumele pe o masă de lângă scenă. 

— OK, atunci cel mai bine ar fi să le dau tuturor celor pentru care 
am şi făcut ceva să-şi probeze costumele. Între timp o aduc pe doam- 
na Eichstătt. Când aţi îmbrăcat costumele, veniţi, vă rog, din nou la 
mine, ca să vedem dacă am făcut ce trebuie. 

Uau! Pauli are un aer atât de hotărât, de zici că toată viaţa ei n-a 
făcut altceva decât costume pentru teatru. Sunt impresionat! 

— Cât vă ocupați voi aici de costume, eu m-aş putea duce la atelier 
să mai pregătesc cu June şi Smilla niște schițe pentru decor, nu? 

Tom tocmai lucrează la niște placaje pentru decorul piesei noastre. 
Mi le-a şi arătat odată, în trecere — aduceau puţin cu o casă de păpuși 
pe care Werner i-o făcuse cadou de Crăciun uneia dintre nepoatele sale. 

Doamna Heinson încuviințează din cap. 

— Da, vezi-ţi liniştit de treabă, vă chem eu când progresăm cu 
repetițiile. 

Fluierând vesel, Tom pleacă. Săptămâna de artă performativă pare 
să-i facă destul de multă plăcere. 

În schimb, Kira arată de parcă i s-ar fi înecat toate corăbiile și nu 
ştie unde să se mai ascundă. Curios, astăzi putea totuşi să fie șansa ei! 
Chiar a repetat, în ultimele zile, replicile Emiliei. Eu luasem propu- 
nerea lui Tom drept o glumă — ceea ce cu siguranţă că şi era —, dar 
Kira a luat-o în serios. De atunci până azi, a învăţat la perfecţie rolul 
Motanului încălțat. Pe lângă asta, a şi interpretat vocal şi la pian cân- 
tecele pe care le miorlăie motanul în piesă. Nu sună prea rău. Vreau 
să spun, pentru gustul oamenilor. 

Mă frec de picioarele Kirei, încercând s-o încurajez în felul meu. 
Nu merge. Se sprijină tristă de masa pe care Pauli tocmai a aranjat o 
grămadă de schițe de costume și nu reacționează deloc la drăgălă- 
şeniile mele. Ce-o fi pățit? Poate ar trebui să-i amintesc că îl are alături 
pe cel mai bun prieten al ei și că, prin urmare, n-are de ce să-și facă 
griji. După ultima noastră aventură, cu puţin timp înainte să se în- 
toarcă fiecare în corpul lui, ne-am ales un semn secret prin care să ne 
putem aminti oricând unul altuia de prietenia noastră. În caz că ar 
mai fi nevoie. Iar acum mi se pare că e nevoie. Aşa că îmi iau avânt, 
sar pe masă şi de acolo pe umerii ei. 

Speriată, se trage înapoi. 

— Hei, Winston, ce-i asta? 

Începe să se scuture. Nici pomeneală — n-o să scapi aşa uşor de 
mine! Mă agăţ cu ghearele de tricou, îmi pun capul pe umărul ei şi-i 
ling o dată urechea stângă şi o dată urechea dreaptă. Kira se oprește, 
ridică mâna, mă culege de pe umerii ei şi mă ia în braţe. 

— Ai dreptate, Winston: cei mai buni prieteni pentru totdeauna! 
Drăguţ din partea ta să-mi aminteşti tocmai acum. Ai observat că nu 
sunt în apele mele? 

Încep să torc. 

— Ah, nici eu nu ştiu de ce, oftează Kira. De fapt, în ultima vreme mă 
simt chiar foarte bine la noua mea școală. În Tom și Pauli am găsit doi 
prieteni adevărați, iar dobitoaca de Leonie mă lasă mai mult în pace. Cu 
toate astea... uneori aș prefera să fiu în vechea mea clasă. Acolo oricine 
ar fi ştiut că eu cânt bine și n-ar fi trebuit să mă bat atâta pentru un rol 
principal. Sigur aș fi fost întrebată dacă vreau rolul! Dar aici... eșec. 

Miorlau! Mi-ar plăcea să-i pot spune: „Asta înseamnă că oamenii 
trebuie să te cunoască! Trebuie doar să le dai ocazia. Dar asta sigur 
n-o să se întâmple dacă stai aici, lipită de masă și jelești. Hai, du-te la 
doamna Heinson și spune-i că poți să-i ţii locul Emiliei dacă ea nu-și 
face apariția!“ 

Dar, din păcate, Kira nu mai poate să-mi citească gândurile și, de 
aceea, sfatul meu sclipitor nu sună pentru ea decât ca „sfârr, sfârr, 
sfârr, miau, miau“! Brrr! Oribil! 

— Să ştii că mă bucur pentru Pauli că îi fac așa de mare plăcere 
costumele astea. Dar mi se pare că eu una sunt absolut inutilă. Nici 
măcar nu pot să probez ceva, costumele pentru cor încă nu sunt gata. 
Şi nici nu pot să alerg imediat la tolomacul ăsta de Fernandez şi să-i 
spun că eu am învăţat pe ascuns rolul Motanului. O să mă creadă 
nebună de-a binelea, iar ceilalți o să-şi închipuie că nu ştiu cum să 
mă mai bag în seamă. Până și Tom ar rămâne, probabil, descumpănit 
dacă ar şti că am pus în aplicare ideea lui caraghioasă. Asta n-o pot 
spune nimănui de aici. 

Ba tocmai asta trebuie să faci, Kira! Mă ridic un pic ca să o pot pri- 
vi în ochi. Oare m-ar înţelege dacă s-ar uita în ochii mei? 

Într-adevăr, mă trage un pic mai aproape de ea. 

— Mi se pare nemaipomenit că ţii așa de mult la mine. Tu ştii exact 
cum mă simt, nu-i așa? Nici ţie nu-ți merge altfel cu pisicile din curte. 

Sunt sigură că-ți vine câteodată să te rostogolești pe frumoasa noastră 
canapea şi să nu mai știi nimic de lumea rea de afară, nu-i aşa? Şi exact 
asta fac şi eu acum - cred c-o să mă retrag pe furiș la cantină să-mi 
iau un sandvici. Aici oricum n-o să-mi ducă nimeni lipsa. 

Grrr, să-mi smulg mustăţile, nu alta! Cum de nu mă înțelege co- 
pilul ăsta? Ce să mai fac ca să priceapă? Să cânt? Imposibil. Nu pot. 

— Vino, Winston. Hai s-o ştergem de-aici. 

Kira se ridică de la masă și o ia spre ieșire. Hai să încerc, ce să zic? 
Poate reușesc. 

— Miiiaaauuu! Miiiooorrrrlllaauuu! Miiiaaauuu! 

OK, poate că n-aş câștiga cu asta un concurs de talente, dar cred 
că am o prestație onorabilă. 

— Miiiaaauuumiii... 

— Winston! face Kira, şocată. Ce-i cu tine? Te doare ceva? întreabă 
ea, aşezându-mă cu mare grijă pe blatul mesei și mângâindu-mă 
delicat pe spinare. Bietul de tine, sună jalnic! 

Jalnic? Ce obrăznicie! Era categoric cântat și nici vorbă să fie mult 
mai rău decât lălăiala asta omenească. Mă întorc jignit cu fundul la 
Kira. N-are decât să se descurce singură. Pfff! 

Când să sar jos de pe masă, Kira întinde mâna după mine. 

— Hei, stai aici! Ce te-a apucat? Sigur nu te doare nimic? Ce vrei 
să-mi spui? 

Bine! Hai să mai încerc o dată! Dar dacă nu pricepe, o las baltă. 
Doar nu-s fraier! 

— Maaaiuuuziii, îi dau eu drumul brusc şi cu forță şi mi se pare 
că interpretarea mi-a ieșit de minune; pentru orice eventualitate, mai 
trag un dublu „miiimiii“ 

Kira cască ochii mari. 

— Încerci să-mi zici ceva? 

Cum adică „încerc“? Cânt! 

Kira începe să zâmbească. Pare să înţeleagă, în sfârşit. 

— Hei, băiete! Vrei să cânt? Vrei să mă duc la Heinson și Fernandez 
şi să le dau o probă de canto? 

Sfârrr, sfârr, SFÂRR! O sută de puncte! 

Kira își pleacă privirea în podea. 

— Am înţeles, asta vrei. Hm. Dar ţi-am explicat de ce nu mi se 
pare o idee bună. Nu știu, mă gândesc că... 

Pfff! Cum de nu vrea Kira să mă asculte? Sunt sigur că e o șansă 
nemaipomenită pentru ea! Uneori trebuie să ai încredere în forţele tale 
şi — ca să folosesc o metaforă — să sari în tomberon. Chiar dacă nu ştii 
ce te așteaptă acolo. lau poziţie și o privesc provocator pe Kira. 

— Bine, oftează ea. Dacă Emilia nu apare până termină ceilalți de 
probat costumele, îi spun doamnei Heinson că aş putea să-i ţin locul. 

Domnul Fernandez bate din palme. 


Bravo, ce copil curajos! 


— Copii, veniți cu toții lângă scenă! Tocmai am reușit să-i contac- 
tăm pe părinţii Emiliei. Domnul Salemke, profesorul de pian, a vorbit 
la telefon cu ei. 

Tânărul subţiratic, care încă stă sprijinit de pian, își drege glasul și 
se prezintă. 

— Da, Emilia este, din păcate, bolnavă și nu vine astăzi. Păcat, ieri 
era sănătoasă tun și am și studiat împreună câteva cântece. 

Aha! Ăsta trebuie să fie profesorul de pian al Emiliei, de care a mai 
fost vorba. Acum îmi pică fisa că în ultimele zile a fost destul de des 
pe aici. A acompaniat corul când doamna Heinson a repetat cu clasa 
câteva cântece pentru piesă. 

— Foarte neplăcut, murmură Fernandez necăjit. Noi o să începem 
totuși repetițiile şi eu o să citesc rolul Emiliei de aici, din spate. Să 
cânt, din păcate, nu pot. Nu e o soluţie grozavă, dar n-avem ce face. 
Gata, fiecare la locul lui. Leonie, tu vii la mine. Este important ca regia 
să aibă o perspectivă de ansamblu asupra scenei. 

Se iscă o forfotă generalizată, cât se împrăștie copiii pe scenă sau în 
culise. Pauli mai bibileşte câteva schiţe de costume, iar Tom, care între 
timp şi-a făcut din nou apariţia, se duce la pupitrul tehnic, de unde 
manevrează luminile. Numai Kira nu se mişcă din loc. Mă frec în treacăt 
de picioarele ei şi mă agăţ cu ghearele de cracul stâng al pantalonilor ei. 

— Au, Winston! Bine, așa o să fac! 

Kira ridică şovăind mâna. Fernandez se uită la ea şi, cu un aer 
prietenos, o pofteşte să vorbească. 

— Aş putea să-i țin eu locul Emiliei. Am învăţat rolul, cât de cât. 

— Oh, chiar l-ai învățat? se miră Fernandez, ridicând din sprâncene. 

Kira pare să se fi emoţionat, pentru că emană dintr-odată o căldură 
neobişnuită. 

— Da, se bâlbâie ea, ăăă... mă interesa rolul şi de aceea l-am re- 
petat puţin. Aşa, de plăcere... 

Pe Kira o trec toate transpiraţiile. Deodată, am remuşcări. E clar 
că povestea i se pare teribil de neplăcută şi numai nătărăul de mine 
a pus-o în situația asta. 

— Ai învăţat tu replicile ei? chicoteşte Leonie. Ce penibil! Te plic- 
tiseai? Eu ţi-am spus că nu primești rolul! 

Mai încep să râdă câţiva copii. 

Ce idee cretină am avut! Pe viitor ar trebui să mă ţin departe de 
mizeriile oamenilor! 

— Nu prea vă înţeleg veselia, îi potoleşte Fernandez. În producțiile 
mari se obișnuieşte să se folosească dubluri. 

— Dubluri? întreabă copiii. 

— Da, dubluri. Musicalurile adevărate înghit, de cele mai multe 
ori, foarte multe resurse şi sunt scumpe. E de neimaginat ca o repre- 
zentaţie să fie anulată din cauză că s-a îmbolnăvit un actor în rol 
principal. Aşa că există dubluri, care cunosc rolul şi pot interveni la 
nevoie. Așa și-au făcut debutul nişte actori şi cântăreţi foarte cunos- 
cuți. Shirley MacLaine, de exemplu. Este o actriță americană celebră, 
a primit şi un Oscar. În orice caz, îşi datorează cariera faptului că a 
ținut locul, ca dublură, unei actriţe cunoscute și a fost descoperită cu 
acest prilej. Deci, Kira MacLaine, poftim pe scenă! 

Leonie se uită cu răutate la Kira, dar nu mai spune nimic. Domnul 
Salemke se aşază la pian și dă tonul primului cântec din Motanul încălțat. 
Kira şovăie preţ de o clipă, dar apoi începe să cânte, ca şi cum niciodată 
n-ar fi făcut altceva. Vocea ei este cristalină şi puternică și, dintr-odată, 
nu-mi mai zgârie timpanele. Atmosfera mai degrabă sobră din amfi- 
teatrul şcolii se transformă, ca printr-o minune, într-una magică. Extra- 
ordinar! Kira mea este stăpână pe ea! 

Văd cu colţul ochilor cât de uluiți sunt ceilalți copii. Cele două fete 
de lângă mine se apropie una de alta şi încep să şuşotească. 

— Uau, cântă extraordinar! 

Cealaltă fată aprobă din cap. 

— Da, poate că ar trebui să ne bucurăm dacă Emilia ar fi mai multă 
vreme bolnavă. 

Nu e prea drăguţ ce spun, dar au dreptate! Eu, în orice caz, nu-i 
duc lipsa Emiliei. Acum mai trebuie doar să scăpăm de nesuferita de 
Leonie. Şi atunci preiau eu regia. Să pun oamenii pe fugă - ca motan, 
la asta sigur mă pricep. 


Mă furnică în vârful cozii. 


Şi ea nu se înșală niciodată! 


De afară, casa e destul de impozantă. Uşa de la intrare se $ S 
află sub o boltă înaltă, între două coloane decorate în partea “W 
de sus cu vrejuri şi flori care strălucesc auriu. Lângă arcul ușii mai există 
o a doua boltă, care adăpostește o fereastră mare, care cu siguranță oferă 
o perspectivă foarte bună asupra a ceea ce se petrece în fața casei. 

Casa arată cu totul altfel decât cea în care locuiesc eu cu Werner — 
adică o clădire mare, cu multe apartamente. Este ceva mai mică decât 
blocul nostru, dar încăpătoare şi locuită, cu siguranţă, de o singură 
familie. În orice caz, la prima vedere, nu zăresc decât o plăcuţă. Cu 
alte cuvinte, Tom, Pauli, Kira și cu mine stăm în fața unei vile în 
adevăratul sens al cuvântului. Sunt impresionat: aici locuiește Emilia 
cu familia ei? La televizor, în asemenea case nu stau decât bogătanii! 

— Hai, dă-i drumul! zice Pauli, dându-i un ghiont lui Tom. Sau 
n-ai curaj? 

— Prostii, sigur că am. Crezi cumva că mă sperie şandramaua asta? 

— S-ar putea, ridică Pauli din umeri. 

— Nu, râde Tom, încă nu s-a construit casa la care să n-am curajul 
să apăs pe clanţă. 

— Bine, dacă ești așa grozav înseamnă că eu şi Kira putem să 
plecăm şi să te lăsăm să predai singur costumul. Hai, Kira, vino! spune 
Pauli, trăgându-şi prietena de mânecă. 

— Nu, staţi! strigă Tom. La urma urmei, ați venit cu mine pentru că 
voi m-aţi băgat în povestea cu Klassenbuddy. Altminteri acum Kira ar fi 
fost cea care ar fi trebuit să-i aducă Emiliei costumul şi textul schimbat. 

Aici Tom are dreptate. De aceea s-au hotărât fetele să-l însoţească 
atunci când doamna Heinson l-a însărcinat să treacă pe la Emilia şi 
să-i ducă lucrurile. Cred că pentru o clipă 'Tom a sperat că Leonie îl 
va scuti de misiune, dar nu s-a ales cu nimic, pentru că dobitoaca aia 
trebuia să meargă la specialistul în ortopedie maxilară. Ghinion! 

Tom întinde mâna și apasă pe sonerie. La scurt timp, perdelele din 
spatele ferestrei se mişcă şi urechile mele fantastice prind zgomot de 
paşi. Uşa se deschide încet. Prin deschizătura îngustă se iveşte chipul 
foarte palid al unei femei. 

— Da, bună... 

Îi tremură vocea, ca şi cum tocmai ar fi plâns. Ciudat, oare ce-o fi 
cu ea? 

— Bună ziua, suntem colegii Emiliei. Dumneavoastră sunteţi 
doamna Stetten? 

Femeia încuviințează mut. Aha, deci este mama Emiliei. 

— Bună ziua! Eu sunt Tom Lauterbach, iar ele sunt Kira Kovalenko 
şi Paula Seifert. I-am adus Emiliei câteva lucruri de la repetiţia la care 
a lipsit azi. 

Doamna Stetten ezită o clipă, după care deschide uşa. 

— Mulţumesc, foarte drăguţ din partea voastră. Puteţi să le lăsaţi 
pe comodă. 

Îi îndrumă pe un culoar mare şi luminos. Mă rog, este mai degrabă 
un hol de intrare decât un culoar, cu un tavan incredibil de înalt şi cu 
multe uși. Într-o parte se deschide un fel de nișă în care se află o 
statuie — o femeie din piatră, care poartă pe umăr un coș sau un fel 
de vază. Miorlau, unde am ajuns? 

— Ştiţi, am mai avea câteva lucruri de explicat Emiliei, spune Kira. 
S-au făcut unele modificări la text. Putem să mergem puţin până la ea? 

Doamna Stetten se cutremură din tot corpul, de parcă ar fi lovit-o 
cineva în moalele capului. Apoi clatină cu vehemenţă din cap. 

— Ah, nu! Nu se poate. Nici vorbă. Nu puteţi s-o vedeţi. Este... 
ăăă... foarte, foarte bolnavă. 

Copiii fac ochii mari. 

— Oh, scuze, bâiguie într-un sfârșit Pauli, n-am ştiut. 

Tom se duce la comodă și lasă acolo costumul şi textul. Apoi se 
întoarce spre doamna Stetten. 

— Ne pare rău că v-am deranjat. Îi urăm Emiliei însănătoșire grab- 
nică, desigur. Vă rog să-i transmiteţi salutări din partea noastră. 

La ultimele cuvinte ale lui Tom, doamna Stetten răsuflă atât de greu, 
de parcă s-ar lupta cu lacrimile. Foarte ciudat. Foarte, foarte ciudat! 

Bag de seamă că începe să mă furnice vârful cozii. Un semn incon- 
fundabil că ceva nu este în regulă. Vârful cozii mele nu mă înşală 
niciodată! Ceva aici nu miroase deloc bine! Dar ce? 

Doamna Stetten înghite în sec, iar apoi îşi regăseşte glasul. 

— Mulţumesc mult pentru lucruri, copii. Cred c-ar fi bine să nu 
mai treceţi pe aici. Când Emilia o să se simtă mai bine, vă telefonăm. 

Spunând acestea, ne împinge spre uşă şi o închide imediat după noi. 

— Hm, cam ciudat, nu-i aşa? 

Tom pare să fie pe aceeași lungime de undă cu mine. Când ne-am 
trezit din nou în faţa casei, copiii au mai privit un timp descumpăniţi 
uşa de la intrare. 

— Mda, încuviinţează Kira cu o mişcare din cap, pare să fie o boală 
rea de tot, dacă noi nici n-am avut voie s-o vedem. Ciudat, nu-i aşa? 
Din moment ce ieri după-amiază profesorul ei de pian a găsit-o 
sănătoasă tun. 

— Mie mi-e indiferent, spune Pauli, ridicând din umeri. Nu văd 
de ce-aş sta s-o țin de mânuţă pe Emilia. Dacă are probleme, să se 
descurce singură cu ele, să vadă cum e, adaugă ea, strâmbându-se. 
Sau poate o ajută mami pe domnişorică. 

— Nu cred c-ar fi de mare ajutor. Doamna Stetten era complet 
pierdută! Întotdeauna o fi aşa de confuză? se întreabă Tom, scărpi- 
nându-se în cap. 

— Nu ştiu. Dar mama mea sigur s-ar agita dacă eu aş fi foarte 
bolnavă, se gândește Kira. 

— Da, dar dacă Emilia ar fi într-adevăr aşa de grav bolnavă încât 
să nu poată fi vizitată, n-ar fi fost mai bine s-o ducă la spital? intervine: 
Pauli. Poate că nici nu e bolnavă, poate doar chiuleşte. Iar mama ei se 
teme că, dacă o să băgăm noi de seamă, o să se afle. Asta chiar i-ar 
aduce necazuri cu doamna Heinson şi cu directoarea. Cred că ideea 
a fost să înhaţe mai întâi rolul principal și pe urmă să chiulească de la 
repetiţii. Dar aşa ceva nu se poate! 

Pauli are perfectă dreptate. Emilia ar avea mari probleme pentru 
asta şi atunci ar fi de înţeles de ce mama ei ar încerca să ţină totul 
ascuns față de noi. 

— Mda, n-o să descoperim despre ce e vorba, e de părere Tom. La 
urma urmei, am trecut să-i lăsăm temele, n-am avut mandat de per- 
cheziţie. Și nici nu e chiar așa de important. Indiferent dacă este bol- 
navă sau doar chiuleşte, rezultatul este același. Nu vine la repetiții. Nu 
vine. Şi atâta timp cât ea nu vine, Kira este Motanul încălțat. Ce idee 
mişto, să-mi transformi gluma în faptă, Kira. 

— Da, așa crezi? spune Kira, plecându-și încurcată privirea. 

— Categoric! A fost o prestație de mare clasă! Abia m-am putut 
abţine să nu ţin reflectorul numai pe tine, aşa de grozavă ai fost! Şi 
asta a fost doar o probă. Am fost foarte impresionat. Și nu numai eu. 

Ar fi trebuit să-i vezi pe Fernandez și pe Heinson! Au rămas cu gura 
căscată încă de la prima melodie. 

— Chiar aşa! confirmă Pauli. A fost extraordinar, sunt tare mândră 
de tine. Şi cred că Leonie turbează de ciudă că ai avut o prestație așa 
de bună, adaugă ea, chicotind. Nu s-a mai pomenit până acum să mai 
fie și alţii în lumina reflectoarelor în afară de ea şi de fantasticele ei 
prietene. Deci ai făcut treabă bună, Kira! 

— Vă mulțumesc! Mă bucur! Mi-era teamă că o să par penibilă. 

Tom şi Pauli clatină din cap cu vehemenţă. 

— Nuuu, nici vorbă! protestează Tom. Din partea mea, Emilia 
poate să rămână bolnavă multă vreme. 

— Nu e prea frumos din partea ta, zice Kira cu o grimasă. Fireşte 
că mă bucur că acum mi se dă voie să joc în piesă, dar cum să-i doresc 
ei răul pentru asta? 

— Ei, n-o fi așa bolnavă, spune Pauli impasibilă. Acum şi aşa e 
sfârşit de săptămână şi cu siguranță mai stă acasă luni şi marţi. Dacă 
chiar are o gripă de vară urâtă sau ceva de felul ăsta, precis o să stea 
chiar mai mult cu nasu-n cearşaf. Dacă piesa merge mai departe fără 
ea, asta e, ghinionul ei. 

— Nuuu, mi se pare prea dur, o contrazice Kira. Dacă se însă- 
nătoșeşte zilele astea, o să cânt din nou în cor. Fernandez şi Heinson 
ştiu acum ce pot să fac. O să vină şi şansa mea. Trebuie doar să am 
puţină răbdare, 

Ah, asta e fetița mea! Atât de matură și înțeleaptă! Din partea mea, 
bearca de Emilia n-are decât să se ducă unde şi-a înțărcat dracul copiii. 

Iar mă furnică în vârful cozii, Sfântă sardină în ulei! Nu mai zic 
chestia asta cu înțărcatul. Nu cumva din cauza mea să aterizeze Emilia 
la capătul lumii! 


Nu-i de glumit cu babușca. 


In schimb, aventuroasele pisici 


de curte sunt de gașcă 


à Ce-mi place mie la sfârşiturile de săptămână? Foarte simplu: 

atunci când, ca animal de casă, ai noroc, domnii sau doamnele 
se transformă din ființe care gândesc în fiinţe care trăiesc. Eu, ca motan, 
n-am decât de profitat de pe urma faptului ăstuia: urăsc că în celelalte 
zile ale săptămânii oamenii care mă îngrijesc plănuiesc totul la sânge. 
Nu se găsesc nici măcar cinci minute pentru tolănit pe canapea sau 
pentru privit pe fereastră cu mintea complet goală. În schimb: ter- 
mene, termene şi iar termene! Oribil! 

Din fericire, la sfârşitul săptămânii, lucrurile arată cu totul altfel. 
Atunci Werner este perfect relaxat, doarme mai mult şi îşi petrece o 
bună parte din timp pe canapeaua mea. Mă rog, pe canapeaua lui. Stă 
cu ziarul şi cu o ceaşcă de cafea, pe care şi-o umple la intervale 

„regulate. Eu mă întind deseori lângă el, trag un pui de somn sau, pur 
şi simplu, îl urmăresc când citeşte. De fapt, e cu mintea complet goală. 
Dar tocmai asta este frumuseţea întregii poveşti: în sfârşit, să faci ceva 
fără rost, numai pentru că îţi face plăcere. Splendid! 

De aceea mă bucur că azi începe, în sfârşit, weekendul. Stau în 
coşulețul meu din hol şi mă învârt cu satisfacție în jurul propriei 
cozi. Dacă în ultimele zile din săptămâna de artă performativă a 
trebuit să mă scol mereu devreme, fără niciun pic de plăcere, acum, 
în sfârşit, pot să dorm din nou până târziu. Sfârrr, ador să mai pot 


67 


moțăi în semiîntuneric și... HOP! Cineva a aprins lumina pe hol. Ce 
deranjant! Hei, ce-nseamnă asta? 

— Hai, Winston, afară din culcuş! 

Ana stă în faţa mea și pare foarte hotărâtă. Brrr, cunosc privirea asta 
şi nu-mi place deloc! Fiindcă înseamnă că nimic și nimeni nu poate s-o 
abată de la ce şi-a pus în gând. Nici măcar un motănel ca mine! 

Scutură coşulețul. Eu fac pe mortul. 

— Winston, trebuie să aspir aici. Așa că valea, coșulețul tău îmi stă 
în drum. În fix patru ore babuşca soseşte la gara centrală, așa că totul 
trebuie să fie curat ca-n palmă şi mai trebuie să şi pregătesc masa. E 
foarte pretențioasă. 

Babu-cine? Nu ştiu cine mai e şi asta. Tot nu mă mişc din loc. Ana 
n-are decât să mă scoată cu mâna ei dacă vrea. În orice caz, în acest 
sfânt sfârşit de săptămână, eu nu pun lăbuţa pe nimic! La urma urmei, 
mai trebuie să mă şi recuperez după tot stresul repetiţiilor! 

Cu o smucitură zdravănă, Ana ia în braţe coşulețul meu cu con- 
ţinut cu tot. Hei, ce-i graba asta? Miorlăi cât se poate de tare. 

— Ah, Winston, nu te mai preface! E deja ora șapte, până şi un 
băiat răsfăţat ca tine poate să se scoale. 

Mă trage în bucătărie și îmi lasă coşul jos, cam brutal. Vai! Nu sunt 
răsfăţat! Sunt doar tratat cu mare grijă și nu vreau să fiu smuls din 
patul meu și trezit din somn. Dintr-un salt, am ieşit din coș şi trec pe 
lângă Ana. Ştiu unde o să găsească refugiu un biet motan ca mine: la 
cineva care, în primul rând, ar lenevi cu plăcere până târziu în zilele 
de weekend și, în al doilea rând, cu siguranță m-ar lăsa în patul său 
ca să-mi pot continua somnul... 

Minunat: ușa este întredeschisă. Mă strecor tiptil în camera 
întunecată, o străbat pe furiș și apoi sar în direcţia în care mi se pare 


că zăresc contururile patului. Aterizez cu graţie exact la ţintă! Kira 

oftează în somn şi se întoarce pe o parte, aşa încât se formează tocmai 
acel locşor gol de care am nevoie. Mulțumit, mă ghemuiesc lângă ea 
pe pătură. Vise plăcute, veniți degrabă la Winston! 

ROOOAAARRRMMM! Un zgomot asurzitor se aude de pe cu- 
loar. Mai-mai să cad din pat de spaimă. Ana a pornit aspiratorul. 
Chiar nu poţi să te odihneşti nicăieri în casa asta? Îmi afund şi mai 
mult capul în pătură, poate că va mai amortiza puțin zgomotul. Greșit! 
Ana pare să îndrepte aspiratorul drept spre camera Kirei, iar zgomotul 
devine tot mai puternic. Mă mir că n-o trezeşte pe Kira, care încă 
respiră liniștit. 

Dar nu pentru multă vreme: chiar în clipa asta, Ana smulge ușa 
camerei şi năvăleşte cu afurisitul de aspirator chiar în mijlocul încă- 
perii. Miorlau! Ce mai e şi asta? Uite că acum se trezește și Kira şi se 
dezmeticeşte cu greu, ridicându-se în capul oaselor. 

— Hei, ce se petrece aici? 

Ana opreşte aspiratorul. 

— Ai şi uitat? La ora unsprezece vine babușca. Mai trebuie să 
facem curat în casă şi pe urmă te poftesc să mă ajuţi să pregătesc 
pelmeni pentru astăzi. Aşa că repejor, scularea, altminteri n-o mai 
scoatem la capăt! 

Porneşte din nou aspiratorul, îl trage afară din cameră şi aspiră 
mai departe ca o apucată. 

Kira cască şi se freacă la ochi. 

— Aşa e. Babușca. Aproape că uitasem, din cauza atâtor repetiţii. 

Oftează şi-şi face vânt afară din pat. 

— Vino, Winston. Cu babuşca nu te pui. Cel mai bine e să ajutăm 
de bunăvoie. 

Cine sau ce este babușca? Dar pelmenii ce-or fi? Îmi explică şi 


mie cineva? Kira îşi vâră picioarele în papuci şi iese din cameră, 

târșâindu-şi picioarele. Aha. Atunci nu. Nu-i nimic. La urma urmei, 
eu nu sunt decât motanul... 

Mă refugiez în camera de zi. Pe canapea sunt cu siguranţă la 
adăpost de furia curăţeniei. În drum, aproape că mă împiedic de 
Werner, care pare să se fi trezit şi el din cauza gălăgiei. În orice caz, 
fuge de colo colo în pijamaua lui vărgată, pe care în mod normal o 
poartă doar în dormitor. 

— Hopa! Fii atent, Winston! Tare frumos e aici pentru o dimineață 
de sâmbătă. | 

Cui îi spune el asta? Sforăi şi mă frec de picioarele lui. El râde și 
mă ia în braţe. 

— Vino, iau repede ziarul din cutia poştală, pun de cafea şi apoi 
ne răsfățăm amândoi pe canapea. Altminteri ne gonește Ana cu 
aspiratorul. 

Excelentă idee! Aia cu canapeaua, vreau să zic. Dar înainte ca 
Werner s-o poată pune în aplicare, Ana e deja lângă el şi ridică sever 
arătătorul. 

— Domnule profesor! Dacă eu tocmai am scuturat și aspirat pernele 
canapelei, Winston ar face bine să-şi caute alt locşor. De pildă, coşul lui. 
L-am și pus în bucătărie, lângă castronelul lui. Mama mea este foarte 
năzuroasă: cu niciun preţ nu poate suferi păr de animale în casă. 

Mama Anei? Adică bunica Kirei? Dar ce caută ea aici? Doar nu stă 
la noi, ci în Omsk. Mi-a povestit Kira. Unde o mai fi și asta? 

— Aoleu, totul ia proporţiile unei vizite de stat, oftează Werner. 

— Îmi pare rău. Mama chiar e o forță a naturii. Un om cu o inimă 
de aur, dar nu întotdeauna o prezenţă agreabilă. Sora mea, Olga, părea 
disperată la telefon. Mama stă la ea de patru săptămâni. Trebuia să-i 
propun Olgăi ca acum s-o găzduiesc eu. Stă doar două săptămâni, 
apoi ia avionul înapoi spre Rusia. 

— Da, mamele, râde Werner. Sunt nişte figuri. 

Ce vrea să spună? Mama lui, adică doamna Hagedorn, este o 
bătrânică fermecătoare. Vine în vizită din când în când şi atunci îşi 
ţine foarte distins ceașca de ceai şi povesteşte de ultima ei partidă de 
bridge şi de cât de prost-crescuţi sunt copiii fratelui lui Werner după 
părerea ei - părere pe care, de altfel, o împărtășesc şi eu! Bineînţeles 
că în tot timpul acesta eu pot să stau pe canapea. De îndată ce doamna 
Hagedorn şi-a băut ceașca de ceai, Werner o conduce acasă cu maşina. 
Cât se poate de simplu. Nu s-a întâmplat niciodată să dea cu aspi- 
ratorul pentru ea în toiul nopții sau alte minuni de felul ăsta. 

— Vă mulțumesc pentru înţelegere, domnule profesor, spune Ana. 

— Nu-i nicio problemă, Ana. Vrem să-i facem o impresie bună 
mamei dumitale, desigur. Și nici n-o să fie aşa de rău. Mi-e teamă, 
Winston, că zilele următoare va trebui să le petreci în bucătărie. 

CEFF? Interdicţie de a sta pe canapea? Numai pentru că bunicuţa 
Kovalenko s-a hotărât că s-a plictisit de Omsk şi vrea să vadă cum e 
în Hamburg? Nu poate fi adevărat! Cum adică „n-o să fie aşa de rău“? 
Este destul de rău şi așa! Pe deasupra, mai vine și o misterioasă 
babuşca. Ambii vizitatori au întors deja casa cu fundu-n sus. Mi se 
zburlesc mustăţile, nu alta! Tare aş vrea s-o şterg, dar unde? 

Fug pe coridor și mă întind nehotărât pe un preş, pe care Ana 
tocmai l-a aspirat. Asta e, din moment ce mi-a luat coşuleţul de aici. 
Kira iese din baie, îmbrăcată, pieptănată și fluierând veselă. Cum se 
poate să fii atât de vioi şi de binedispus dimineața devreme? Se lasă 
în genunchi lângă mine şi mă scarpină pe bărbie. 

— De-abia aştept să văd cum o să ţi se pară bunica. N-am mai 
văzut-o pe babușca de multă vreme, că trăieşte în Rusia. Dar mie mi 
se pare foarte simpatică. Ce-i drept, e şi foarte severă — când vorbește 
în germană, sună de parcă ar da ordine. 

Aşa deci! Acum zbârnâie ceva în creierul meu de motan: babușca 
şi bunica sunt una şi aceeaşi persoană. Dacă asta face ca lucrurile să 
arate mai bine, nu ştiu. Tot n-am voie să stau pe canapea. Şi nici până 
acum nu mi-a spus nimeni ce înseamnă pelmeni. 

— Mă duc imediat să cumpăr niște chifle. Camera mea o mai pot 
aranja şi după micul dejun. Vrei să vii şi tu cu mine? 

Poate că asta e o idee bună. Și așa aici sus am fost declarat persona 
non grata. Câtă obrăznicie! Chiar la mine în casă! 


tvist 


Odată ajuns jos, mă hotărăsc că nu vreau să merg la brutar. Mai 
bine îi vizitez pe noii mei prieteni. Așadar, în timp ce Kira o ia agale 
pe stradă, eu o cotesc spre curte. 

— Hei, vine tovarășul nostru cu mușchi tari! Bună, Winston, mă 
salută amical Spike. Ce bine c-ai apărut! Mi-a venit o idee. 

Sar pe platforma pubelelor şi mă așez lângă Spike. 

— Bună, Spike! Ce idee? 

— Se pare că Odette a mai auzit o dată de povestea asta cu ani- 
malele cu muşchi tari. 

Miorlăi aprobator. Odette este o doamnă foarte educată. 

— Ba chiar şi-a amintit cum se desfăşoară povestea în linii mari şi 
ne-a spus-o şi nouă. 

— Aha. 

Altceva nu-mi vine în minte să zic. Oare unde vrea să ajungă Spike? 

— Şi acum fii atent: este o poveste de aventuri în toată regula. Tipii 
salvează onoarea reginei și pentru asta trebuie să facă nişte lucruri 
într-adevăr periculoase. Ba merg chiar până în Anglia și se strecoară 
într-o casă străină. Drept să spun, nu ştiu exact unde e Anglia, dar 
nu-i așa că sună captivant? 

Eu cam ştiu unde e Anglia. În fond, datorită schimbului de corpuri 
cu Kira, un timp am învăţat și englezește. Dar ce e captivant în asta, 
zău că nu pricep. Sigur mi se vede nedumerirea pe chip, pentru că 
Spike aduce completări. 

— Winston, bătrâne! Ia gândeşte-te, ce viață ducem noi aici? Ne 
plimbăm de colo colo şi mâncăm. Plictiseală de moarte! Dar noi 
suntem cele patru animale cu muşchi tari - am putea spune că suntem 
născuţi pentru o viaţă aventuroasă! Ar trebui să ne uităm după vreo 
aventură în care să ne putem băga. Din partea mea, şi după un secret 
pe care să-l dezvăluim. Datorăm asta noului nostru nume! 

— Hm. 

Mai mult nu spun. Fiindcă numai cu greu îi pot explica lui Spike 
că în săptămânile trecute eu chiar am trăit o aventură adevărată și, de 
fapt, am fost destul de bucuros să aterizez din nou în corpul meu de 
pisică şi pe canapeaua mea de acasă. Oricum nu m-ar crede. 

— Păi nu ştiu, Spike, se aude în acest moment o voce dintr-o parte. 

Caramel și Odette tocmai şi-au făcut apariţia. 

— Cum așa, Caramel? Ce nu e în regulă cu ideea mea? 

— Eu cred că prăbușirea mea în pubelă a fost o aventură suficient 
de mare. Sigur nu-mi trebuie mai mult! 

Când să-i dau dreptate şi să explic că și setea mea de aventură a 
fost pe deplin potolită, văd o sclipire în ochii lui Odette. Nu este doar 
o sclipire, ci o lumină, o strălucire care pare să vină din chiar sufletul 
ei. Pricep imediat: acestei doamne îi plac aventurile! Îmi dreg glasul. 

— Să ştii, Spike, că sunt de aceeaşi părere cu tine. Viaţa noastră 
este mult prea plictisitoare. Avem nevoie urgentă de o aventură. La 
urma urmei, noi suntem cele patru animale cu mușchi tari! 

— Meserie, frate! se bucură Spike. Așa mai vii de acasă! 

Odette nu spune nimic, dar ochii parcă îi strălucesc şi mai tare. 

Dă cu iuţeală din coadă dintr-o parte în alta şi îmi aruncă o privire 
plină de admiraţie, pentru care aș trece şi prin cea mai periculoasă 
aventură! 

— OK, declară Spike. De-acum înainte, fiecare dintre noi să caşte 
bine ochii după o aventură captivantă sau un secret interesant! 

— Bine atunci, oftează Caramel, dacă voi aşa credeți... 

— Da, credem. 

Spike pare să-și fi adunat toată hotărârea de motan gras şi tigrat, 
iar eu sunt curios la culme să aflu de unde vrea el să scoată peste 
noapte o aventură sau un secret. 

Dar iată că-mi vine chiar mie o idee. Un secret. Mă rog, poate că 
nu e chiar un mare secret, dar este primul care îmi vine în minte. Şi 
este suficient pentru debutul nostru ca animale cu mușchi tari şi 
însetate de aventură... 


Câteodată dintr-un secret mic 


se face deodată unul uriaș 


3 Dacă nu poţi intra pe uşa mare din față, nu e chiar așa de 

simplu să pătrunzi în vilă. Cu atât mai puţin dacă eşti supra- 
ponderal, ca Spike sau dacă n-ai mai vânat şoareci de un secol, pentru 
că ești mereu hrănit pe ascuns de Ana și Kira. Caramel, Odette și cu 
mine stăm deja pe zidul acoperit de vrejuri de iederă care împrej- 
muieşte grădina casei şi-l îmbărbătăm pe Spike, care însă pare să fie 
atât de nepriceput, încât am avea probabil nevoie de o macara ca să-l 
ridicăm la noi. 

— Spike, e simplu de tot: cațără-te în pom şi pe urmă sari pe 
ultimul metru de zid! 

Încerc să par cât mai încrezător în el, dar nu e simplu, pentru că, 
totuşi, Spike a eşuat la ultimul lui avânt şi, în plus, a fost depăşit de 
„două veveriţe, care între timp s-au instalat la o distanță mai sigură şi 
se tăvălesc de râs. Of! Aşa n-o să iasă nimic! 

— Nu ştiu ce să zic, Winston, înainte n-aveam nicio problemă cu 
lucruri din astea. Dar astăzi... 

Vocea lui Spike sună jalnic şi mă gândesc dacă n-ar fi mai bine să 
las baltă toată operaţiunea. Oricum a fost o idee idioată şi nici secre- 
tul care se ascunde dincolo de aceste ziduri nu este atât de palpitant. 
Pe cine interesează cu adevărat dacă Emilia chiar este bolnavă sau 
doar chiuleşte de la școală? Și totuşi, ca să aflu exact cum stau 

lucrurile, i-am târât până la casa Emiliei pe Spike, Odette şi Caramel. 

— OK, hai să uităm toată povestea şi să ne ducem cu toții din nou 
acasă, propun eu fără multă vorbă. 

— Asta e cea mai bună idee pe care o aud astăzi de la tine. 

Mă rog, acest comentariu din partea lui Caramel nu e chiar sur- 
prinzător. Dar Odette oare ce are de spus? Sincer vorbind, părerea ei 
este cea mai importantă pentru mine. 

Ea pare să stea puţin pe gânduri, apoi înclină capul. 

— Nu. Nu putem să cedăm la primul mic obstacol. Dacă Spike nu 
se urcă, atunci trebuie să aştepte până ne întoarcem noi. Poate că este 
chiar foarte bine ca unul să rămână afară cu ochii-n patru. În caz că 
nouă ni se întâmplă ceva înăuntru, Spike poate fi de ajutor. 

— În caz că nouă ni se întâmplă ceva înăuntru? repetă neliniștit, 
ca un ecou, Caramel. 

OK, un cuvânt greşit acum și mai rămân exact doi aventurieri: 
Winston şi Odette. De fapt, ăsta e un gând chiar foarte plăcut! 

— Ei bine, spun eu, nu se ştie niciodată! Poate că au un câine sau 
un sistem de alarmă sau cine mai ştie ce. Fără pericole, n-ar mai fi 
aventură, ci excursie. 

Caramel înghite-n sec. 

— Ăăă, nu credeți c-ar fi mai bine să rămân și eu aici? Pe zid? 
Adică, dacă înăuntru se întâmplă ceva, puteți să-mi dați un semn și 
eu, la rândul meu, îi dau un semn lui Spike. Şi el vine cu ajutoare. 

Hihi! Ăstuia chiar i-am băgat frica-n oase! 

— Clar, e o idee foarte bună să aştepţi aici, spun eu pe un ton cât 
mai serios, dar de-abia abţinându-mă să nu râd. 

Tot ce ne-am propus noi este să ne strecurăm într-o casă greţos de 
normală şi să verificăm dacă acolo un copil zace în pat sau țopăie 
vesel. Bine, am mai pus de la mine câte ceva, ca să-mi fie mai uşor 

să-mi cooptez tovarășii cu muşchi tari. Le-am povestit ceva despre un 
„copil în pericol“ şi că eu cred că Emilia a păţit ceva rău, ceva ce 
nimeni nu trebuie să afle. 

— Zău așa, Caramel, nu mai fi un iepure fricos! îl ceartă Odette, 
lovind cu coada într-o parte şi-ntr-alta. 

— Nu mi-e frică. Cred doar c-ar fi mai bine să vă acopăr spatele. 
Exact aşa cum spune Winston. 

— Cum crezi. Atunci rămâi aici pe zid. Eu una mă arunc în aven- 
tură. Vino, Winston! 

Odette coboară în grădină cu un salt extrem de elegant. Fără să 
ezit, mă iau după ea. Ce zi fantastică — împreună cu Odette, pe urmele 
unui secret! 

În grădină, nu ne ia mult să găsim o cale de a ajunge în casă: ușa 
terasei este deschisă. Ne strecurăm cu băgare de seamă, ceea ce este 
absolut inutil, fiindcă în afară de noi doi nu mai e nimeni acolo. 

— Tu te descurci prin casă? mă întreabă Odette. 

— Nu, n-am fost decât în holul de la intrare, cu Kira și prietenii ei. 
Acolo ni s-a făcut vânt imediat. Ne-a dat afară o femeie care spunea 
că e mama Emiliei. Zicea că Emilia ar fi bolnavă. Dar eu sunt sigur că 
minţea. 

— Asta înseamnă că trebuie să căutăm camera copilului. Dacă o 
găsim pe Emilia zăcând în pat, o luăm repede din loc. Dacă nu este 
acolo, căutăm mai departe, corect? 

— Exaci. 

— Şi dacă n-o găsim nicăieri? 

— Atunci ne mai gândim. Cred că într-o aventură nu trebuie să ai 
de la bun început un plan pentru toate posibilitățile. Altminteri devine 
plictisitor. 


— Hm, face Odette cu un aer sceptic. Cred că cele trei animale cu 

mușchi tari se pregăteau destul de bine pentru misiuni. Nu știu dacă 
ele ar fi intrat așa, pe negândite, într-o casă. 

— În primul rând, nu erau pisici. Bineînţeles că trebuiau să-şi facă 
mult mai multe planuri pentru a nu fi descoperite imediat. 

—- Aha! Și în al doilea rând? 

— Cum adică în al doilea? 

— Păi tu ai spus „în primul rând“. 

Așa e. Care o fi fost al doilea? 

— Da. Al doilea, ăăă. .. şi, în al doilea rând, totul o să meargă foarte 
bine. 

Bineînţeles, ăsta nu e un argument foarte convingător, dar sunt 
convins că o să ne împiedicăm imediat de o Emilia cât se poate de 
vioaie, care, pur şi simplu, n-a avut chef să meargă la școală. 

— Atunci, dă-i drumul! Crezi că ăștia au câine? 

— Nu cred. Am vrut doar să-l sperii un pic pe Caramel. 

Trecem tiptil de pe terasă în casă şi ne pomenim într-o cameră de 
sticlă. Miorlau, n-am mai văzut așa ceva: peste tot unde te uiţi, numai 
ferestre. 

— Uau! O seră! 

Odette pare să-şi dea seama de îndată ce e cu această cameră. Nu 
mă mir. Sunt absolut convins că Odette are o origine foarte nobilă. 
Cu siguranţă a locuit și ea într-o astfel de vilă. Mă abţin s-o întreb ce-i 
aia o seră, că doar sunt motan de profesor şi nu vreau să recunosc că 
habar n-am. 

— Unde ar putea fi camera copiilor, Odette? Te pricepi la case cu 
copii? 

— Puțin. Personal, n-am locuit niciodată într-o astfel de casă, dar 
am fost uneori în vizită. Acolo camerele copiilor erau sus, la etaj. 
Trebuie să fie o scară și în casa asta, judecând după cât e de mare. 

Aşadar, ieşim din seră şi ne furișăm mai departe. Următoarea ca- 
meră e, fără îndoială, camera de zi: o canapea foarte mare, două fotolii 
mari de piele şi o masă joasă. Aici deja devine periculos, deoarece atât 
pe canapea, cât și pe fotolii stau oameni. Să sperăm că n-o dăm în 
bară aşa de repede! 

Odette şi cu mine ne lipim de perete şi ne ghemuim atât de mult, 
încât mai degrabă ne târâm decât fugim. Bag de seamă că inima mea 
o ia razna. În scurt timp, trecem chiar prin dreptul oamenilor. Dacă 
se întorc acum, suntem pierduţi! 

Dar oamenii sunt atât de adânciţi în discuţia lor, încât nici nu ne 
observă. Le arunc prudent o privire: imediat o recunosc pe mama 
Emiliei. Plânge. Lângă ea stă un bărbat pe care nu l-am mai văzut și 
care și-a petrecut un braț pe după umerii ei. În plus, mai sunt doi 
bărbaţi străini, care stau pe fotolii și se adresează insistent perechii. 
Foarte ciudată societate! Acum femeia își ridică fruntea și se uită în 
jur, ca şi cum ar fi auzit un zgomot. O iau repede după Odette, care 
aproape că a și ajuns pe culoar. Sper că mama Emiliei nu m-a văzut! 

Nu. Am noroc. De-abia răsuflând, mă așez pe preșul din faţa ușii 
de la intrare. 

— Hei, Winston! Ce faci, dormi pe tine? mă mustră Odette. Era 
„cât pe ce! Hai să ne gândim cum facem să ieşim de aici. Sigur nu-i o 
idee bună să mai trecem încă o dată prin camera de zi. 

Chiar în acest moment, se aude soneria. Fir-ar să fie! Pe prag; 
suntem pradă ușoară. 

— Repede, vino! 

Odette se strecoară iute spre nișa în care se află statuia și se 
tupilează în spatele ei, pe podea. Dintr-un salt, sunt lângă ea. Inima 
îmi bate atât de puternic, încât am senzaţia că ar putea s-o audă 
oricine ar fi în preajmă. 

Unul dintre bărbaţii care stăteau în fotolii vine în coridor şi des- 
chide uşa. Poliţia! Începe să mă ia cu frisoane. S-ar părea că mica 
excursie se transformă totuşi într-o adevărată aventură. 

— Salut, colega! zice bărbatul, întinzându-i amical polițistului 
mâna. A mai sosit o scrisoare de şantaj. Puteţi să i-o duceţi imediat 
şefului poliţiei. 

— Ce spun părinţii? se interesează unul dintre poliţişti. 

— Biletul era în cutia de scrisori. În rest, n-au observat nimic. 

Șantajişti? Scrisoare? Şeful poliţiei? Parcă ar vorbi în chineză. 
Cunoştinţele mele de criminalistică din lungile seri petrecute cu 
Werner Hagedorn la televizor nu-mi sunt de niciun ajutor. O îm- 
boldesc pe Odette. 

— Ai habar despre ce vorbesc? 

— Nu. Dar bine nu sună. În orice caz, un şantajist este un infractor. 
Ăsta ameninţă oameni ca să-i dea bani. Poate că aflăm mai multe dacă 
mai tragem cu urechea. Vino, ne strecurăm din nou în camera de zi. 

— Aşa vrei? Eu cred că e mai bine s-o ştergem de-aici. 

Dintr-odată, curajul meu de erou a dispărut. Nu şi cel al lui Odette. 

— Winston, parcă ai fi Caramel! Parcă eram în căutarea unei 
aventuri! Acum am găsit, în sfârşit, una şi tu tremuri de frică! 

Reproşul ei mă supără, dar, fireşte, nu e chiar neîntemeiat. 

— Poţi s-o ştergi prin grădină şi să stai cu ceilalți fricoşi. Atunci 
puteţi toți trei „să-mi acoperiţi spatele“. 

Aoleu! Asta a durut, nu glumă! 

— În niciun caz nu te las singură. Dacă vrei să ştii ce se petrece 
aici, bineînţeles că rămân cu tine. 

Ne strecurăm împreună înapoi în camera de zi şi ne ascundem 
după un lampadar. Bărbatul merge cu cei doi poliţişti spre canapea și 
ridică o foaie de hârtie de pe masă. Apoi citeşte cu voce tare: 

— „Cât valorează pentru voi fetiţa voastră? Ridic preţul: două 
milioane de euro răscumpărare. Şi fără poliţie. Asta a fost condiția 
mea - dar n-aţi respectat-o. Am văzut sticleții. Să nu se mai întâmple! 
Altfel n-o s-o mai vedeți pe Emilia voastră. Nu e o joacă.“ Trei semne 
de exclamare. 

Dă hârtia mai departe. 

— Hm, văd că vorbește serios. 

Femeia suspină tare, ceilalți bărbaţi tac. Sfântă sardină în ulei, în 
ce m-am mai băgat de data asta? N-am vrut decât s-o impresionez 
puţin pe Odette și să mai petrec nişte timp împreună cu ea! Dacă aș 
fi ştiut că aici a avut loc o infracțiune adevărată, m-aș fi ținut la 
distanţă! 

— Ce chestie tare, Winston! zice Odette, dându-mi un ghiont. Ai 
avut un miros fin. Într-adevăr, Emilia nu este bolnavă, ci a fost răpită. 
Ce bine că ai avut ideea de a mai veni o dată aici! Acum putem să 
ajutăm, s-o salvăm pe Emilia. Sunt mândră de tine! 

Slăvită tăviță de nisip, cum mai ies eu din încurcătura asta? Deja 
simt furnicături în vârful cozii... 


Despre eroi și castraveți 


— De ce ai luat foaia cu tine? AG 

— Vreau să i-o arăt Kirei. Ca să ştie ce se petrece. A 

— Vrei CE? se minunează Odette, căscând uluită ochii. 

Când părinții Emiliei au trecut împreună cu polițiștii în camera 
alăturată pentru a stabili cum ar putea fi pus telefonul sub ascultare 
în caz că sună şantajistul, noi ne-am folosit de ocazie și am şters-o. 
Mai înainte, ce-i drept, eu am pescuit scrisoarea de șantaj dintr-o 
grămadă de bilete de pe măsuţă. 

Şi acum, după un sprint olimpic prin grădină, stăm de cealaltă 
parte a zidului, trăgându-ne sufletul, cu inima bătând nebunește. 
Lângă noi stă ghemuit Caramel, care a fost smuls din somnuleţul lui 
la soare de apariţia noastră subită. Straşnic ne-a mai acoperit spatele! 
Dar, cel puţin, Spike şi-a revenit după eşecul cățăratului în pom şi 
acum contemplă foaia de hârtie cu literele lipite pe ea, pe care am 
pus-o cu grijă pe iarbă în fața mea. Deşi a trebuit s-o transport în bot 
peste un zid, tot mai arată ca nouă. Poate că e un pic udată de salivă 
pe margine, dar în rest, e impecabilă! 

— Stai să ghicesc: Emilia nu e deloc bolnavă, ci stă acasă şi se joacă, 
îşi dă cu părerea Spike. 

— Greșit, răspund eu. 

— Atunci de ce ai târât hârtia asta până aici? Asta nu e joacă? 

Literele astea lipite îmi amintesc de lucrurile pe care le fac copiii la 
grădiniţă. 

— Mda, pe undeva ai dreptate: asta chiar a fost făcută de un om, 
explic eu. Numai că nu de un copil, ci de un adult. Hârtia este o 
scrisoare de şantaj. În ea, infractorul care a răpit-o pe biata Emilia 
cere două milioane de euro de la părinţii ei. Altminteri nu le-o mai 
dă pe Emilia înapoi. 

— Hä? fac Spike și Caramel într-un glas. 

— S-o luăm de la capăt, ca să băgaţi la cap: Odette şi cu mine am 
descoperit că Emilia a fost răpită. Nici vorbă să fie bolnavă. Se află 
în ghearele unui infractor. Iar acest bilet este dovada. Șantajistul scrie 
că vrea o răscumpărare. De asta am și luat scrisoarea cu mine. Fiind- 
că e o treabă prea complicată pentru noi. Chiar dacă suntem animale 
cu muşchi tari. Trebuie să le dăm de ştire Kirei și prietenilor ei! 

— Sigur ai luat biletul care trebuie? întreabă Odette sceptică. Pe 
masă erau o mulțime de bilete. Eşti sigur că l-ai şterpelit pe cel bun? 

— Da. Cât se poate de sigur. 

— De ce? Doar nu știi să citești. 

Ups. Așa e. Oficial, nu știu să citesc. Şi nu prea cred că acum este 
momentul potrivit să le explic lui Odette şi celorlalți că de fapt știu — 
și, mai ales, cum am învăţat. O să mă creadă cu siguranţă nebun! Și 
atunci pot să-mi iau adio de la noii mei prieteni. Of, ce să le spun? 

— Eu... păi... 

— Tu ce? nu mă slăbește Odette cu întrebările. 

— ...L-am adulmecat, Exact. Biletul miroase exact ca bărbatul care 
l-a ţinut tot timpul în mână. Așa că asta trebuie să fie scrisoarea! 

Or fi înghițit explicația? 

— Uau! Zici că ai nas de câine, nu alta. Adică așa de sensibil, nu 
aşa de lung, asta vreau să spun. Tot respectul! 

Uf! Am scăpat şi din încurcătura asta! Odette adulmecă şi ea 
biletul. 

— Hm, mie mi se pare că miroase puţin a cetină, spune ea și mai 
adulmecă o dată. Exact. Biletul miroase a pom de Crăciun. 

A pom de Crăciun... Pentru o fracțiune de secundă, mă stră- 
fulgeră o amintire, dar înainte să-mi dau seama ce e, momentul a și 
trecut. 

— Şi la ce-ţi trebuie Kira? N-avem nevoie de ea, se amestecă acum 
Spike. Tocmai asta e şansa pe care am aşteptat-o noi, ca animale cu 
muşchi tari — o aventură în toată regula! Găsim răpitorul, salvăm fata 
și suntem eroi. 

— Cred că ai o viziune cam simplistă asupra faptelor de eroism, 
încerc eu să-l abat pe Spike de la planul lui. Ştiu din proprie experiență 
cât de dificil este, în realitate, să prinzi un infractor. 

— Ei, asta-i bună! zice Spike. Nu poate să fie chiar așa de greu. La 
urma urmei, poliția face asta în fiecare zi. Doar n-o să-mi zici că 
oamenii sunt mai deştepţi decât pisicile! pufăie el zgomotos. Mai 
lipsește să spui că toți câinii gândesc logic! 

Râde şi Caramel, care până acum a tăcut. Ei, bravo! N-a îndrăznit 
să se urce pe zid şi acum face pe curajosul! 

— Winston, să ne înţelegem. Dacă e o misiune prea dificilă pentru 
patru animale în toată firea, atunci e dificilă şi pentru niște fetițe. Cum 
să-i arăţi Kirei biletul? 

Bună observaţia lui Caramel. Dar am un răspuns pregătit. 

— Şantajistul scrie că Emilia nu se va mai întoarce niciodată acasă 
dacă se amestecă poliţia. Prin urmare, altcineva trebuie să se ocupe 
de povestea asta, nu poliția. Iar Kira, Pauli și Tom au mai prins un 
infractor - pe fostul prieten al Anei, mama Kirei. Era un tip de cea 
mai joasă speță, un contrabandist de ţigări, şi voia s-o șantajeze pe 

Ana. Am încredere în ei, știu că pot s-o scoată la capăt. Am fost și eu 
de faţă atunci şi a fost incredibil de palpitant. 

Că fusese cât pe ce s-o băgăm pe mânecă și că la sfârşit ne-a salvat 
Werner, asta prefer să trec sub tăcere. Oricum nu e relevant, fiindcă 
până la urmă tot am reușit să-i punem infractorului bețe-n roate. 

— Tu ai mai urmărit și ai mai prins un infractor? 

Odette pare impresionată și asta-mi place tare mult. 

— Da, împreună cu copiii, mă grăbesc eu să adaug, ca să nu 
trebuiască să povestesc toată istoria. 

— Hm, poate că ai dreptate și ar trebui s-o inițiem pe Kira în treaba 
asta. 

— Pfffrrr! face Spike, căruia planul meu nu-i place câtuși de puţin. 
Să iniţiezi un om! Ridicol! Cum o să faci? Că doar nu vorbim aceeași 
limbă. 

— O să-ţi răspund printr-o întrebare, zic eu sarcastic. Un motan 
supraponderal, care nici măcar nu poate urca pe un amărât de zid de 
grădină, şi unul care tremură de frică vor să vâneze un şantajist? Cum 
o să faceţi? 

— Băieți, să nu ne certăm! intervine Odette. Mai bine amintiţi-vă 
de cele trei animale cu muşchi tari! Ele și-au atins țelul nu numai prin 
forţă, ci, mai ales, folosindu-și capul. Poate că cel mai bine este să 
colaborăm: copiii şi animalele cu mușchi tari. Important este totuși 
ca Emilia să fie salvată, nu să apară cineva drept erou. 

Probabil că are dreptate. Merită să facem o încercare. Deşi, după 
experienţa mea de azi cu Spike și Caramel, mai degrabă ne-am schim- 
ba numele din „animale cu mușchi tari“ în „trupa de castraveţi”!. 

Spike oftează, e clar că şi el e de aceeaşi părere: 


! Aluzie la un cvartet comic din zona orașului Köln (n. tr.). 

— Bine atunci. Să lucrăm împreună cu copiii. Deocamdată nu prea 
îmi vine să cred că pisicile şi oamenii pot, într-adevăr, să colaboreze. 
Dar, desigur, mă las bucuros convins de contrariul. 

Ei, aş! Pisicile şi copiii fac o echipă pe cinste! O să i-o dovedesc eu 
umflatului de Spike! 


Cum am gustat pelmeni siberieni. 


Şi am aterizat din nou în gunoi 


Š Nici n-a deschis Kira bine ușa şi m-a tras în casă, că m-a și 

întâmpinat un miros dumnezeiesc. Hm, ceva delicios! Ce 
poate să fie? Așa ceva n-am mai mirosit până acum! În orice caz, 
trebuie neapărat să gust! 

De fapt, voiam ca în primul rând să-i arăt Kirei scrisoarea de 
răscumpărare pe care o târâsem după mine mototolită în bot. Dar 
n-aş vrea să trebuiască să stau cu gura închisă din cauza asta, pentru 
că acum burta îmi anunţă o foame de lup. Așa că să rezolvăm întâi ce 
este mai important: haleala! 

Dau din picioare ca să scap din braţele Kirei, scuip pe jos biletul 
şi dau să fug în bucătărie, dar Kira mă apucă fulgerător pe sub burtă 
şi iar mă ridică. 

— Stop, stop, stop! Aici să stai, prietene! Azi mi-ai făcut destule 
necazuri! Trebuia să vii cu mine la brutărie, nu să hoinărești cu orele! 
Mama nu mai știe de ea din cauza babușcăi, iar eu n-am putut s-o ajut 
cu mare lucru, pentru că trebuia să te caut pe tine. 

Cum aşa? De ce să mă caute? Pot să-mi port singur de grijă. Încetez 
să mă zbat și miorlăi consternat. 

Kira înțelege imediat ce vreau să spun. 

— Nu mai discutăm, Winston! Mama se temea că iar ai nimerit 
în prima pubelă întâlnită în cale și că iar o să murdărești totul ca un 

porc. O oră întreagă te-am căutat, după care am lăsat totul baltă. 
Doar din pură întâmplare te-am văzut pe fereastră. Acum mergi cu 
mine în cameră și rămâi acolo până termin de pregătit masa de 
prânz. 

Hei, ce-nseamnă asta? Lagăr disciplinar sau ce? Trec de la miorlăit 
la pufăit. 

— Winston, lasă mofturile! Imediat o să vină de la gară mama cu 
Werner și babușca și eu am promis să văd de pelmeni. N-am timp să 
mă mai cert cu tine! 

Pufăi și mă zbat și mai abitir, până ce Kira mă lasă din nou jos. 
Înșfac repede scrisoarea de răscumpărare și o agit în toate direcţiile. 
Dacă tot nu primesc nimic de halit, măcar s-o anunţ, în sfârșit, pe 
Kira despre răpire. 

— Puah! Ce-i cu asta? Iar ai fost într-o pubelă? face Kira, tră- 
gându-mi scrisoarea din bot. Bleah, e udă rău. Ce scârbos! Dacă 
primul lucru pe care-l găseşte mama pe hol sunt petice de hârtie 
mozolite, am dat de necaz. O s-o arunc imediat. 

STOP! Nu! N-o arunca! Este ceva important! Sar în sus spre Kira 
şi încerc să înhaț scrisoarea, dar nicio şansă — o ţine în așa fel încât să 
nu ajung la ea. 

— Winston, de ce tocmai astăzi ești așa de obraznic şi bădăran? 
Este o zi importantă. Babușca n-a mai venit de mult și toți vrem să 
facem o impresie bună. Când spun „toți“, mă refer şi la tine. 

Ptiu, nu mă convinge deloc! N-o cunosc deloc pe babuşca asta şi, 
în plus, eu am o misiune de îndeplinit! Cum de nu observă Kira? Mai 
fac încă o dată un salt și pufăi cât de zgomotos pot. 

— Fi, asta-i, oftează Kira. Astăzi te porți tare ciudat. Bine, vino cu 
mine în bucătărie. Dacă te închid la mine în cameră, te pomenești că 
mi-o întorci cu fundu-n sus. 

Kira se îndreaptă spre bucătărie, ţinând biletul strâns în mână. 
Fir-ar să fie! Cum mai ajung eu la el? Dacă ne-am mai putea citi 
gândurile, totul ar fi mult mai simplu! Dar trebuie să găsesc altă 
soluţie. 

Mâhnit, intru în urma Kirei în bucătărie. Dispoziţia mea, ce-i 
drept, se îmbunătăţeşte cu fiecare pas pe care-l fac: în încăpere pluteşte 
un miros pur și simplu fantastic! De la ce-o fi? Şi, cel mai important: 
am și eu voie să gust? 

— Aşa, Winston, spune Kira, odată ajunşi în bucătărie. Acum te 
duci cuminte în coşulețul tău şi mă lași să-mi văd de treabă. Pelmenii 
vor fi gata în curând, mai trebuie doar să toc niște ceapă și să topesc 
untul, ca să fie și mai gustoși. Și acum, să arunc asta la gunoi! 

Deschide dulapul de sub chiuvetă, trage afară găleata de gunoi şi 
îndeasă înăuntru scrisoarea de răscumpărare. Să sperăm c-o să mai 
pot s-o scot de acolo - altminteri, toată osteneala a fost degeaba şi o 
să-mi fie destul de greu s-o lămuresc pe Kira ce s-a întâmplat cu 
Emilia. Dar atâta timp cât Kira mai este în bucătărie, prefer să mă țin 
la distanță de găleata de gunoi - nu mai am chef de cicăleală! În 
schimb, încerc să arunc un ochi la aceşti misterioși pelmeni și, 
dintr-un salt, aterizez pe bufetul de lângă aragaz. Întind gâtul, curios. 

— Miroase delicios, nu-i așa? 

Kira mi-a interpretat corect privirea. A pus pe foc o oală cu apă şi, 
foarte grijulie, scoate de acolo cu un polonic ceva ce-mi amintește de 
ravioli sau tortellini, dar cu un miros mult mai aromat. 

— Pelmenii sunt un fel de colțunași cu carne tocată, îmi explică 
ea. O mâncare tradițională rusească, se servește mereu de sărbători 
sau când ai musafiri. Nu ştiu pe nimeni care să facă pelmeni mai buni 
ca mama. Cei făcuţi de babuşca au și ei un gust destul de bun, numai 
că abia îmi mai amintesc de ei. Ultima oară, ne-a vizitat acum trei ani, 

nu mai știu dacă ne-a făcut pelmeni atunci. Poţi să guști imediat. 
Când se ridică la suprafaţa apei înseamnă că sunt gata. 

Mă apropii curios și arunc o privire în oală. Într-adevăr, în apa 
clocotindă plutesc niște pacheţele rotunde, iar unele dintre ele au 
ajuns deja sus. Între timp, Kira amestecă într-o oală mai mică, unde 
probabil a pus untul la topit. Miam! Îmi lasă gura apă. Kira ia un 
castron de pe raft și răstoarnă în el pelmenii care s-au făcut. Oare am 
voie să-i mănânc? Întind botul. 

— Atenţie! Frige! mă avertizează Kira. Poţi mânca unul, mai mult 
nu. Altminteri o să facă mama scandal. Și eu la fel. Deci ţine botul 
departe de castron! 

Pescuieșşte cu o furculiță un pacheţel de aluat, suflă puţin și apoi îl 
pune în castronelul meu. Într-o clipă am sărit jos și l-am înghiţit. Ce 
să spun, un deliciu! Prânzul perfect pentru o zi de sâmbătă! De fapt, 
prânzul perfect pentru orice zi! Miorlăi cu subințeles. 

— Winston, nu cerşi! Dacă mai rămâne ceva, bineînţeles că mai 
primeşti. 

Pescuieşte și ceilalți pelmeni din apa în clocot şi îi pune într-un 
castron, acoperindu-i apoi cu o folie de aluminiu. 

— Aşa, acum mai am de turnat untul... 

— Hei, m-am întors! se aude deodată de pe culoar vocea Anei. 
Kira? Unde ești? 

Kira ia de pe aragaz mica oală cu unt și-și şterge repede mâinile 
de pantaloni. 

— Ah, a venit babuşca! Vezi cum te porţi, Winston! spune ea, după 
care iese valvârtej din bucătărie și mă lasă acolo singur. 

Miorlau! Sigur n-o să se întoarcă prea repede. Asta e șansa mea să 
scot hârtia din găleata de gunoi şi s-o pun bine. Mă grăbesc spre 
chiuvetă şi apăs tare cu coada ușa dulapului. Dacă am observat eu 

bine, dulapurile de bucătărie se deschid prin apăsare. Chiar aşa! Ușa 
se deschide și dincolo de ea zăresc găleata de gunoi. Bag capul în dulap 
și ridic capacul găleții. Hm. Nu văd scrisoarea. Din păcate, Kira pare 
s-o fi îndesat destul de adânc. 

Dau la o parte prudent cu botul o foaie de salată. Tot nimic. OK, 
atunci trebuie dată în lături şi cutia de lapte goală. O scot din găleată, 
dar, din păcate, odată cu ea cade pe podea şi o coajă de banană. Apoi 
un carton de ouă. Văd măcar un capăt al scrisorii? Vâr şi mai adânc 
capul în găleată şi mai scot de acolo cu lăbuţa două pahare de iaurt 
vechi şi trei coji de ouă. Zăresc biletul! Mai culeg repede din găleata 
de gunoi câteva coji de cartofi și o pungă de plastic boțită, apoi un 
filtru de cafea şi, în sfârşit, ţin în bot foaia de hârtie. 

Pun cu grijă pe podea biletul și-l contemplu. E drept că, în timpul 
ăsta, s-a mai muiat, dar din fericire, literele lipite pot fi încă citite 
cu uşurinţă. Ura! Acum mai trebuie doar să găsesc o ascunzătoare 
sigură pentru hârtie. Îmi vine o idee de milioane. Iau biletul în bot, 
sar pe bufet și fug spre aragaz. Acolo este cutia în care își păstrează 
Ana caietul cu socoteli și bonuri şi facturi vechi. E o ascunzătoare 
ideală, pentru că Ana face socotelile doar o dată pe săptămână și 
tocmai le-a făcut ieri. Împing ușurel biletul între celelalte hârtii din 
cutie. Perfect! Nu sare deloc în ochi și mai târziu, când Kira o să aibă 
mai mult timp, o să-i arăt cât de important este așa-zisul gunoi. 

Apropo de gunoi: trebuie să mă ocup urgent de mizeria pe care 
am făcut-o pe podea! Nu cumva babuşca să-și facă o impresie proastă 
despre mine. Pe drumul de la cutia cu hârtii spre marginea bufetului, 
trec pe lângă castronul cu pelmeni calzi. Miros pur și simplu 
încântător. Și chiar mi-e o foame nebună. Dacă aş putea... „Nu, 
Winston”, mă îmbărbătez eu, „fă repede curat şi sari în coşuleţ. Kira 
tot o să apară la un moment dat cu babuşca în bucătărie!“ 

Bun, așa e. Dar, pe de altă parte, stomacul meu chiorăie rău de tot 
şi îmi plouă în gură la gândul savurosului pelmen pe care l-am 
mâncat. Dacă tot am avut voie să mănânc unul, doar n-o să aibă 
nimeni nimic împotrivă să îl mănânc și pe al doilea, nu? Și dacă dau 
la o parte, atent de tot, folia de aluminiu şi iau doar o bucăţică? N-o 
să observe nimeni. 

Zis și făcut: îndepărtez folia şi pescuiesc cu dexteritate din castron 
un mic pachețel de aluat. Haţ! L-am și înghițit. De-a dreptul divin! 
Şi, oricum, în castron au rămas destui pelmeni. Aș mai putea lua 

Când ușa e dată de perete, aproape am terminat tot castronul. Ana 
se repede la mine cu un strigăt ascuţit. 

— WINSTON! Motan afurisit! 

Înspăimântat, dau să sar la o parte, dar așa m-am îndopat cu aluat 
şi carne tocată, că abia pot să mă mișc din loc. Ana mă apucă de ceafă 
şi mă trage jos de pe bufet. Aoleu! Asta chiar nu-mi place. Nu așa te 
porți cu un motan! 

Dar se pare că Ana nu ţine cont de așa ceva. Încă ţinându-mă de 
ceafă, mă pune fără niciun pic de blândeţe pe podea, în fața găleții de 
gunoi. 

— Şi ce-i asta de aici? Hm!? CE E ASTA??? 

Îi tremură vocea de furie. Nu e bine. Nu e bine deloc! Şi mă tot 
scutură, miorlau! 

OK, trebuie să recunosc: la prima vedere, pare că o pisică în căutare 
de haleală a scormonit în găleata de gunoi. Dar este o impresie înşe- 
lătoare. Fiindcă, în realitate, o pisică a împiedicat în modul cel mai 
eroic distrugerea unor probe importante! Dar cum s-o fac eu pe Ana 

să priceapă? Este atât de furioasă, încât mă tem să nu mă bage în 
maşina de tocat. Pot să înţeleg că n-o bucură din cale-afară priveliştea, 
adică prezenţa gunoiului şi absența pelmenilor. Dar, pe scândurica 
mea de ascuţit ghearele, este ăsta un motiv s-o iei razna? Orice s-ar 
spune, eu fac parte din familie şi pentru mine Ana n-a gătit încă 
niciodată ceva atât de gustos. Așa că sunt îndreptățit să primesc acum 
un pic mai mult decât ceilalți. Miorlăi sfâşietor şi încerc să mă eliberez 
din ghearele Anei. 

„Ceilalţi“, adică Werner, Kira şi doamna mai bătrână, probabil cea 
căreia îi spun „babușca“, stau în prag, în spatele Anei. Ca motan, nu 
sunt, ce-i drept, un maestru în aprecierea culorilor, dar aş spune că 
babușca poartă o rochie un pic cam prea pestriță, ba chiar sclipicioasă. 
Şi-a adunat părul într-un fel de turn - o coafură foarte interesan- 
tă, n-am ce zice! Are părul închis la culoare, nu blond ca Ana și Kira. 
S-a făcut cu negru la ochi aproape la fel ca Pauli, iar asta îi dă un aer 
foarte dramatic. Una peste alta, strict ca înfăţişare, este exact opusul 
mamei lui Werner, doamna Hagedorn. E remarcabil cât de mult pot 
să difere doamnele mai în vârstă! 

Niciunul dintre cei trei nu scoate o vorbă. Se uită înmărmuriți la 
spectacolul pe care tocmai îl ofer: motan versus femeie, confruntarea 
finală. Din păcate, femeia are un uşor avantaj. 

În cele din urmă, Werner se încumetă să vorbească. 

— Winston! Ce naiba te-a apucat? Doar n-ai fost niciodată un 
motan atât de prost-crescut! spune el, după care se întoarce spre 
doamna mai în vârstă. Sunt pur şi simplu uluit: n-a mai făcut 
niciodată așa ceva. 

Bătrâna trage adânc aer în piept. Apoi tace. Asta spune multe, după 
părerea mea. 


Acum Kira se tot învârte pe lângă Werner şi babuşca şi, într-un 

final, îngenunchează lângă mine pe podea, exact între paharele de 
iaurt goale şi cojile de cartofi. 

— Dă-i drumul, mamă! Îl doare! 

Aha! Ştie şi Kira să se lupte la fel de bine ca mine - îmi place! Ştie 
să sară în ajutor atunci când un prieten este la ananghie. | 

— Nu vezi ce porcărie a făcut dobitocul? zice Ana, sfredelind-o pe 
Kira cu privirea. Trebuie pedepsit! 

Mă apucă şi mai strâns şi iar mă scutură. Miorlăi supărat. 

Kira sare în picioare şi strigă indignată: 

— Nu este un dobitoc, este Winston. Iar tu chinui animalele! Dă-i 
imediat drumul lui Winston! 

Încremenită, Ana mai slăbeşte, într-adevăr, strânsoarea, iar eu 
profit de ocazie, mă răsucesc, scap din mâinile ei și sar imediat în 
braţele salvatoare ale Kirei. 

Preţ de o clipă, nimeni nu scoate o vorbă. Prima voce pe care o 
aud este a babușcăi. Gravă și liniștită. Graseiază, exact ca Ana. 

— Un lucru mi-e clar: aici este nevoie urgentă de educaţie. Pentru 
amândoi. Pentru copil. Şi pentru motan. 

Poftim? Ce vrea să spună? La noi în casă totul se desfăşoară cum 
nu se poate mai bine! 


Mame rusoaice, educaţie bună 


și întrebări bizare 


8) Partea bună când împarţi o pedeapsă cu cineva este că nu 

4) eşti închis singur într-o cameră. Partea proastă este că eşti, 
totuşi, pedepsit. Kira şi cu mine stăm pe pat în camera ei și ne 
povestim unul altuia cât de nedreaptă este lumea. Mai exact, ea 
povesteşte cât de nedreaptă este lumea, dar fireşte că sunt cu totul de 
acord cu ea. 

— Vezi tu, Winston, mereu contează numai ce vrea mama. N-o 
interesează câtuși de puţin cum mă simt eu. Principalul e să învăţ bine 
la şcoală și să nu-i fac necazuri. Trebuie să fiu întotdeauna irepro- 
şabilă, fără discuţie. 

Kira oftează şi o lacrimă grea i se rostogoleşte pe obraz. Fie este 
foarte tristă, fie foarte furioasă. Poate că și una, şi alta. Mă lipesc de 
ea ca s-o consolez. 

— Tipic: toată ziua am ajutat-o, dar a fost de-ajuns ca un singur 
lucru să meargă prost şi gata! Catastrofă! Cel mai tare a supărat-o că 
babuşca mă consideră prost-crescută, îţi spun eu. Asta-i știrbește 
imaginea de supermamă. 

Aşa să fie? Ce-i drept, Ana a făcut un scandal monstru. Vreau să 
spun că niciodată n-a făcut un scandal mai mare decât acum, când 
m-a descoperit în castronul cu pelmeni. A înhățat-o pe Kira şi a 
expediat-o în camera ei, împreună cu mine. „O să mai ieși de-aici 

când o să-nveţi să te porți cu mama ta şi când o să fii gata să-ţi ceri 
iertare!“ a strigat ea, trântind uşa. Da, și acum stăm aici de o bună 
bucată de vreme. 

— Dacă ea-şi închipuie că mă duc la ea să-mi cer iertare, se înşală! 
îmi declară Kira supărată. Mai bine rămân aici, în camera mea, tot 
weekendul! N-o s-o mai văd pe babuşca, dar nici nu contează. Abia 
de mă mai cunoaște, iar eu pe ea nici atât! O să le arăt eu lor că nu 
pot să facă din mine ce vor! 

Bravo! Asta este atitudinea corectă. Deşi mă tem că fata asta n-are 
nimic de mâncare în camera ei. Mă rog, m-am ghiftuit până acum cu 
chifteluţe de carne tocată siberiene, dar n-o să-mi ţină de foame prea 
mult. O să vină momentul în care o să am nevoie să-mi fac din nou 
plinul și o să fiu nevoit să... Dar, bineînțeles, îmi interzic să duc mai 
departe acest gând. Kira a sărit în ajutorul meu, deci și eu voi fi alături 
de ea. Chiar de-o trebui să îndur foamea, miorlau! În afară de asta, 
mi-e un pic teamă că, dacă mă vede Ana, mă face bucăţi. 

— Așa s-a întâmplat şi când ne-am mutat în Germania, oftează 
Kira. Mai bine rămâneam la Omsk. Acolo îi aveam pe toţi priete- 
nii mei şi mă simțeam bine. Când am ajuns la Hamburg, nu știam 
boabă de germană. Dar pentru mama n-a contat — a spus că Germania 
este o şansă uriaşă pentru noi, pentru care toţi ne invidiază. N-a 
tulburat-o nici că babușca n-a vrut să vină cu noi. Ea singură a hotărât 
totul. Și cu asta, basta. Părinţii sunt atât de cruzi uneori! 

Kira se smiorcăie revoltată într-o batistă după care a scotocit prin 
pantaloni. 

Eu pot s-o înțeleg. Ca animal de companie, știu cum te simţi când 
depinzi de hotărârile altuia. Nu e un sentiment prea grozav. Şi nici 
schimbările nu-mi plac. Deși trebuie să recunosc că, în ultima vreme, 
mi-au făcut viaţa foarte palpitantă. Și sper că, în timp, și Kirei o să 

înceapă să-i placă să trăiască în Hamburg. La urma urmelor, altfel nici 
nu i-ar fi cunoscut pe Pauli şi pe Tom. Şi, mai ales, nu m-ar fi întâlnit 
pe mine! 

— N-o să-i povestesc mamei că o să primesc rolul principal din 
musical dacă Emilia nu se face bine în timp util. Ghinionul ei. Ches- 
tiile astea o interesează numai ca să se laude cu mine! 

Emilia! Din cauza dramei cu pelmenii, aproape că uitasem de ea! 
Fir-ar să fie! Trebuie neapărat să-i arăt Kirei biletul! Biata Emilia 
tremură de frică într-o ascunzătoare întunecată și nu are pe nimeni 
care s-o scoată de acolo. Fiindcă partenerii mei încă aşteaptă să-i dau 
de veste Kirei şi prietenilor ei. Numai că întrebarea e: cum ajung eu 
acum la bilet? 

Mă hotărăsc să încerc manevra „motanul are nevoie la lădiță“. Cum 
lădița se află în bucătărie, vrând-nevrând, Kira o să trebuiască să-mi 
dea drumul afară din cameră dacă vrea să evite o nenorocire pe 
frumoasa ei mochetă! Aşa că sar din pat şi încep să alerg agitat de colo 
colo şi să miorlăi. Când Kira se uită la mine, alerg spre uşă şi o zgârii 
cu laba. 

— Winston, vrei afară? Doar ai auzit ce-a spus mama: nici să nu 
ne mai arătăm pe-acolo. Rămâi mai bine cu mine, altfel o să te alegi 
cu şi mai multe necazuri. 

Ei, da, nu prea mă încântă perspectiva asta, dar un motan trebuie 
să facă ce are de făcut. Mai ales când este un animal cu mușchi tari! 

Aşadar, miorlăi și mai tare, mă tângui de-a dreptul şi iar zgârii uşa. 

— Ai nevoie la lădiță? 

Isteţ copil! Hai, deschide uşa! Într-adevăr, Kira se dă jos din pat și 
vine la mine. Crapă ușa și cercetează prudent culoarul. 

— OK, drumul e liber! Dar să ai mare grijă! 

Da, să trăiţi! O pornesc ca din puşcă. Uşa bucătăriei nu este bine 

închisă. Pun frână şi trag o clipă cu urechea - bucătăria pare să fie 
goală. Splendid! Mă strecor repede prin deschizătura uşii, sar pe 
bufetul care între timp a fost curățat lună și mă reped la cutia cu hârtii. 
Se aude un zgomot pe culoar, să fie ușa sufrageriei? Tresar speriat și 
mă ghemuiesc după cutie - frecţie la un picior de lemn, întrucât eu 
sunt, evident, mai mare decât ea. 

Pașii se apropie. Inima îmi bate să-mi sară din piept. Dacă Ana sau 
babușca mă prind încă o dată în bucătărie, cu siguranţă ajung la 
adăpost. Şi atunci nici măcar Werner nu mă mai poate salva! 

Dar pașii trec pe lângă bucătărie, îndreptându-se spre baia 
musafirilor. Pfui, a fost cât pe ce! Pescuiesc din cutie scrisoarea de 
răscumpărare, sar jos şi o iau din nou la goană spre camera Kirei. 
Odată ajuns acolo, pun biletul în mijlocul camerei. Așa! Aici n-are 
cum să nu-l observe. Mă așez alături şi miorlăi tare. Uită-te aici, măi 
copile! 

Într-adevăr, Kira se ridică şi vine spre mine. Cu lăbuţa din față, îi 
fac repede semn spre bilet. Nu cumva să-l mai arunce! 

— Hei, vrei să-mi arăţi ceva? întreabă Kira, aplecându-se şi ridi- 
când biletul. 


„Cât valorează pentru voi fetiţa voastră? Ridic prețul: două mili- 
oane de euro răscumpărare. Şi fără poliție. Asta a fost condiția mea - 
dar n-aţi respectat-o. Am văzut sticleții. Să nu se mai întâmple! Altfel 
n-o s-o mai vedeți pe Emilia voastră. Nu e o joacă!!!“ 


Kira rămâne înmărmurită. 

— Winston, de unde ai asta? E o scrisoare de răscumpărare! 

Lasă biletul să îi cadă din mână. Încerc să-i arăt cu laba numele 
Emiliei. Nu reuşesc prea bine. Kira ridică mâinile a neputinţă. Nu 

înţelege ce vreau să-i arăt. Of! Totul ar fi fost mult mai simplu dacă ar 
mai fi putut să-mi citească gândurile. Oricum, îi trece prin cap să pună 
biletul din nou pe covor. Îi arăt cu laba numele Emiliei. 

— Winston, tu mai ştii să citeşti? 

Miorlăi tare şi sper să se înțeleagă un „da“. 

— O arăţi pe Emilia, așa e? Ai luat biletul din casa Emiliei? Deci e 
adevărat? Emilia a fost răpită? 

Miau, miau, MIAU! 

— Groaznic! De-asta n-a mai venit la repetiție! Dar cum a ajuns 
biletul ăsta la tine? L-ai luat când am fost la Emilia acasă? 

Mă gândesc repede cum i-aș putea explica bine prin gesturi toată 
excursia mea aventuroasă cu Odette, Spike şi Caramel. Și ajung la 
concluzia că nu prea bine. Așadar, trag un miorlăit simplu. La urma 
urmelor, n-are nicio importanţă cum şi când am ajuns la bilet. 

— Deci este adevărat! şoptește Kira, cu mâna la gură. Biletul chiar 
e din casa Emiliei. Trebuie să le dau imediat de veste lui Pauli şi lui 
Tom! 

Îşi scoate mobilul din ghiozdanul sprijinit de birou și tastează. 

— Alo, Tom? Kira la telefon. Am veşti proaste despre Emilia. Nu 
e deloc bolnavă. A fost răpită. 

“Tom probabil îi spune ceva, pentru că acum Kira tace şi ascultă. 

— Ba da, ba da, sunt absolut sigură. Winston mi-a arătat scrisoarea 
răpitorului. 

Aud cum Tom mormăie ceva. Sau poate râde? 

— Tom, răspunde Kira cu reproș, nu e o glumă! Doar ştii ce isteţ 
e Winston, Situaţia e gravă! Trebuie să ne întâlnim. O suni tu pe Pauli 
şi veniţi amândoi la mine? 

Kira ascultă ce-i răspunde Tom. Pare să existe o problemă, pentru 
că o văd strâmbându-se. 

— Da, ştiu, e foarte frumos afară. Dar nu putem să ne vedem la 
chioşcul de înghețată. Nu pot să plec de acasă. Trebuie să veniţi voi 
la mine. Eu... ăăă... deocamdată n-am voie să ies din cameră. 

Se pare că Tom are nevoie de o explicaţie. Kira trage aer în piept și 
îi povesteşte pe scurt situaţia. 

— Tocmai m-am certat cu mama. Spune că n-am voie să ies din 
cameră până nu-mi cer scuze în faţa ei. Dar n-o să fac asta nici dacă 
rămân aici trei ani! Fiindcă n-am nicio vină. 

Iarăşi nişte mormăieli. 

— OK, atunci sună-mă când ai dat de Pauli. Pa, Tom! 

Încheie apelul, îşi pune mobilul pe micul ei birou şi se aşază din 
nou pe pat. Sar în sus la ea, ca să mă bucur de câteva reprize de 
mângâieli. Întotdeauna funcţionează! 

— Winston, băiete, ce ne facem? Nici că s-ar fi putut găsi un mo- 
ment mai prost în care să fiu închisă în cameră! Poate ar trebui să mă 
scuz? oftează Kira. Dar nu vreau. 

Cineva bate la ușă. 

— Da? 

— Kira, sunt eu, Werner. Pot să intru? 

— Din partea mea... intraţi! strigă Kira, după o clipă de ezitare. 

Ușa se deschide şi Werner trece pragul. Cu un aer cam încurcat, 
trage scaunul de la birou mai aproape de pat şi se aşază în faţa noastră. 

— Ce e? spune Kira sfidător, iar Werner oftează. 

— Ştii, mă simt prost că motanul meu cel prost-crescut v-a făcut 
atâtea probleme. 

Ce? Se referă la mine? Dar e stăpânul meu, cum poate să mă atace 
aşa pe la spate? 

Kira nu spune nimic, dar face o strâmbătură. 

Werner nu se lasă tulburat de asta. 

— Mda, şi pentru că aşa stau lucrurile, aș fi bucuros să îmi asum 
rolul mediatorului, zice el mai departe. Mama ta este la fel de necăjită 
ca și tine. Şi nu-mi place deloc să văd că două dintre colegele mele de 
apartament (adică toate colegele mele de apartament) sunt atât de 
triste. Așadar, ce pot să fac? 

— Nu știu. Cred că nimic, zice Kira, ridicând din umeri. 

— Fi, aş putea fi un fel de diplomat. 

Acum Kira face ochii mari și la fel și eu. Diplo-ce? 

— Ce-i ăla? întreabă Kira. 

— Un diplomat este un negociator între ţări sau oameni pe timp 
de război. Cu alte cuvinte, el negociază între oameni care ar prefera 
să se împuște unii pe alții. Aşa mi se pare că sunteţi şi voi acum. 

Ana şi Kira poartă război una cu alta. Sună un pic cam exagerat, 
dar, din păcate, nu e foarte departe de adevăr. Poate că n-ar fi rău dacă 
Werner şi-ar lua rolul de mediator între ele. Altminteri şi săptămâna 
viitoare vom fi tot aici şi Kira nu ne va putea ajuta pe mine și pe tova- 
răşii mei s-o eliberăm pe Emilia. Și mă îndoiesc c-aş putea s-o scot la 
capăt doar cu Odette și cu sprijinul lui Spike și al lui Caramel! Așa că 
dă-i drumul, Werner! 

— În comparaţie cu tine, eu sunt bătrân ca pietrele, spune Werner, 
dar chiar şi la vârsta asta mi se mai întâmplă ca maică-mea să mă 
scoată din sărite. De pildă, atunci când povesteşte ore-n șir despre 
vremurile grele de după război şi ce bine mi-a mers mie mereu. Sau 
când mă bate la cap să mă port frumos când vin doamnele cu care 
joacă ea bridge. N-ai ce face, aşa sunt mamele. La vârsta ta, mă făcea 
să mă urc pe pereți şi încercam s-o schimb. Dar n-are niciun sens. Nu 
poţi să-i schimbi pe alții. Nici măcar pe propria mamă. 

Werner zâmbeşte strâmb, dar Kira nu pare prea convinsă. Werner 
mai încearcă o dată. 

— Încearcă să-ți spui că nu se poartă aşa în ciuda faptului că te 
iubeşte, ci tocmai pentru că te iubeşte. 

— Nu, nu pot să-mi spun asta. Nu e aşa. Mama vrea, pur şi simplu, 
să fiu întotdeauna perfectă. Să iau note bune, să mă port frumos, să 
fiu veselă. Atunci totul este în regulă. Dar de îndată ce are probleme 
cu mine, gata, s-a rupt filmul. A vrut să-i facă impresie bună babuşcăi, 
şi, dacă n-a mers, au apucat-o pandaliile. 

Werner înclină, gânditor, capul. 

— Este chiar aşa de greu s-o înţelegi și pe ea? Gândeşte-te, Ana îşi 
vede mama aşa de rar. Și poate că şi acum mai are conştiinţa încărcată 
pentru că ați plecat din Rusia fără ea. Acum vrea să-i demonstreze că 
a fost o decizie bună şi că aici îi merge strună. De aceea se necăjeşte 
așa de tare pentru un... incident minor. Bunica ta pare să pună mult 
preț pe buna-creştere. Probabil că în Rusia, educaţia copiilor este mai 
severă. 

Kira este tot mai indignată. 

— Dar eu sunt bine educată! Numai că nu sunt o păpușă, gândesc 
cu mintea mea! Și nu mi s-a părut deloc în ordine că mama s-a nă- 
pustit asupra bietului Winston. Winston e cel mai bun prieten al meu! 

Miorlau, asta mă unge la suflet! Cel mai bun prieten — chiar așa e! 
Aș sări oricând în apărarea Kirei. 

— Bineînţeles că eşti bine-crescută. Te înțeleg perfect. Dar și pe 
mama ta o înţeleg. Şi aş dori ca voi două să vă împăcați din nou. Vino, 
te rog, cu mine în sufragerie și stai lângă noi. Îți promit că mama ta 
se va bucura. Şi ei îi pare foarte rău că te-a trimis la tine în cameră. 

Kira se gândeşte un moment. 

— Atunci, bine. Vin. Dar numai dacă îmi răspundeți cinstit la o 
întrebare. 

Werner încuviințează din cap. 

— Bine. Ce întrebare? 

— Vă e dragă mama mea? 

Ha? De unde i-a venit ideea asta? Nu înţeleg. Tare ciudați mai sunt 
oamenii! Şi, deşi roşul este o culoare pe care eu, ca motan, o pot doar 
cu greu recunoaște, văd imediat: Werner se înroşeşte! 


De ce pisicile n-au nevoie 
de educație, iar agenții - de 


înghețată spaghetti 


— Mârrrtanul e încă tânăr? 

Aşa cum pronunță babușca „mârtan', ai zice că ambreiază 
un motor. Mă măsoară din ochi suspicioasă şi am impresia că 
întrebarea referitoare la vârsta mea ascunde ceva jignitor. Puah! Dar 
eu sunt deasupra acestor lucruri. Sau dedesubt. Pentru că m-am 
încolăcit sub masa din sufragerie, la care s-au adunat în sfârșit — în 
sfârşit! — cu toţii. Werner îşi drege glasul. 

— Ce înseamnă „încă tânăr“? Aș zice că nu e nici tânăr, nici bătrân. 
Nu mai e o pisicuţă, dar nu e nici bătrân. 

— Atunci încă poate fi educat. Poate ar trebui să mă ocup de 
educaţia lui. Sunt foarte pricepută. Am educat mulți câini. 

Câh! Câini? Sfântă sardină în ulei! Femeia asta chiar compară 
câinii cu pisicile? Și cum adică să mă educe? Doar nu sunt pui de om. 
Sunt o pisică. Clar? O P-I-S-I-C-Ă. Poţi să mă iubeşti, poţi să mă 
găsești prostănacă, dar nu mă poți educa. Auzi, să vrea un om să-mi 
bage-n cap cum să mă port. Miorlau! Tocmai asta mă deosebeşte de 
câini: eu am o personalitate originală, n-ai ce educa. Hai, Werner! 
Spune-i şi ei! 

— Hm, da, doamnă Kovalenko, e o ofertă foarte amabilă din partea 
dumneavoastră. O să mă mai gândesc. Nişte maniere mai bune n-ar 
putea să-i strice lui Winston. 

— De ce îl cheamă Winston? 

S-ar părea că, după părerea babușcăi, pisicile ar trebui să se nu- 
mească toate Miţi sau Negruţa. 

— Winston este un motan de rasă, un British Shorthair. De aceea 
l-am botezat Winston. Winston Churchill. Ca pe prim-ministrul 
britanic. 

— Aha. 

Babușca nu mai comentează, dar şi din acest mic „Aha“ se poate 
deduce clar că numele meu i se pare cu totul absurd. Miorlau! Încep 
să înţeleg de ce Ana și-a lăsat mama în Rusia. 

— Mami, pot să mă întâlnesc după masă cu Tom și Pauli? Mai 
avem de pus la punct ceva important pentru școală. 

Kira e numai miere. Greu de crezut că numai cu o jumătate de oră 
înainte tuna şi fulgera, supărată foc pe mama ei. A urmat apoi o 
împăcare ca-n filme, cu îmbrăţișări, explicaţii şi tot tacâmul, în timp 
ce în bucătărie Werner căuta prin frigider după o alternativă la pel- 
menii pe care îi halisem eu. Acum stau toți veseli la masă şi mănâncă 
crochete de peşte cu ketchup. Cu alte cuvinte, aproape toţi sunt 
fericiți. De babuşca nu sunt chiar așa de sigur. Dacă doamnei i-ar face 
plăcere să dreseze pisicile ca pe câini, cu siguranţă crede și că o fată 
cum e Kira ar trebui încuiată două zile în casă numai cu pâine şi apă. 

— Să te întâlneşti cu Tom și Pauli? Sigur că poţi, scumpo! Salută-i 
din partea mea. 

Numai zâmbete şi pupăceli! Şi Ana e numai miere. Orice-ai zice 
despre Werner al meu, trebuie să recunoști că, atunci când face pe 
diplomatul — sau cum s-o numi - e pur şi simplu excelent! A reuşit să 
le împace pe Ana și Kira. Pun pariu că o s-o îmblânzească și pe 
încuiata de babușca. 

— Hei, Kira! ne salută puțin mai târziu Tom la chioşcul de 
înghețată. Este grozav că ne putem întâlni aici. Trebuie să apară și 
Pauli. Mă duc acum să cumpăr înghețată spaghetti pentru toți și 
pentru Winston, pe gustul lui, cu hering, nu? 

— Nu, stai! îl opreşte Kira. Trebuie să-ţi arăt neapărat scrisoarea, 
situația e cât se poate de gravă! 

— Aşa de gravă încât n-avem timp nici de o îngheţată spaghetti? 
glumește Tom. 

Am impresia că nu e chiar convins că Emilia a fost răpită. Sau 
poate se bucură că s-a găsit cineva s-o răpească? Ce-i drept, ea face 
parte din clubul dobitoacelor lui Leonie. E de presupus că Tom nu-i 
simte lipsa. Pot să-l înţeleg. Iar ideea cu îngheţata de hering este 
genială, bineînţeles! 

— Lasă glumele şi îngheţata ta idioată! Eu chiar cred că Emilia a 
fost răpită şi, oricât de nesuferită ar fi, tot trebuie s-o ajutăm, nu-i așa? 
Chiar și singuri. Trebuie să facem ce e bine. 

Să facem ce e bine? Hei, asta am mai auzit-o eu undeva! A spus-o 
Odette când nu voiam să-l ajut pe Caramel. Kira şi Odette sunt, într-un 
fel, foarte asemănătoare - nici nu-i de mirare că-mi plac amândouă. 

Kira scoate din buzunar scrisoarea de răscumpărare, o pune pe 
măsuţa dintre ea și Tom şi o netezeşte. 

— Asta e. Winston a scos-o clandestin din casa Emiliei. 

Tom citeşte repede, apoi scoate un fluierat. 

— Sfinte Sisoe! Chiar e grav! Sigur, nu-mi place Emilia, dar e rău 
ce se petrece. Acum nici eu nu mai vreau înghețată. 

— Ce e rău? 

Pauli tocmai a sosit şi se aşază lângă ei. Tom îi arată scrisoarea. 

— Citeşte şi tu! 

Pauli ia biletul şi aruncă o privire peste el. 

— Vai de mine! Scrisoarea e autentică? 

— Cred că da, spune Kira. Winston a-adus-o din vilă. Nu ştiu exact 
unde a găsit-o. Dar nu credeţi şi voi că asta ar explica totul? Subita 
absenţă a Emiliei de la repetiţii? Purtarea ciudată a mamei ei? 

— Hm, face Pauli, ai dreptate. Ar explica unele lucruri. Dar ce 
treabă avem noi cu asta? Dacă este răpit un copil, asta e treaba poliţiei. 
Ofițerii de poliţie sunt profesioniști, lasă-i pe ei să se ocupe de asta! 

— Dar n-ai citit? se indignează Kira, luând scrisoarea din mâna 
lui Pauli şi fluturându-i-o pe sub nas. Uite ce scrie aici: fără poliţie! 
Altminteri Emilia nu se mai întoarce! 

— Ah! Baliverne, râde Pauli. Așa scriu ăștia întotdeauna. Este o 
scrisoare de răscumpărare tipică. Nu-ţi face griji pentru Emilia. Cum 
am mai spus: iarba rea nu piere. De restul o să se ocupe poliţia. 

— Nu ştiu ce să zic, tușeșe Tom uşor. Cred că „Şi fără poliţie. Asta 
a fost condiţia mea - dar n-aţi respectat-o. Am văzut sticleţii. Să nu 
se mai întâmple!“ nu sună deloc a scrisoare de răscumpărare tipică. 
Înţeleg că poliţia a căutat-o pe Emilia şi şantajistul a băgat de seamă. 

— Astea nu sunt decât presupuneri. Tot o presupunere e şi că bile- 
tul e autentic. Foarte frumos că Winston l-a adus. Dar chiar e scris de 
un răpitor? Cine ştie de unde îl are? 

— Ah, am mai spus asta o dată, insistă Kira. Din casa Emiliei. 

— Cum poţi să fii așa de sigură? 

— Winston mi-a spus. Adică... în orice caz, aşa mi-a dat de înţeles. 

— "Ţi-a dat de înţeles. Mda, e clar, zice Pauli, pufnind în râs. 

Zău dacă pricep ce i se pare aşa de nostim! 

— Dacă Winston ar fi o pisică absolut normală, acum aş râde și 
eu, intervine Tom, dar știm că nu este așa. 

Are dreptate. Tom și Pauli au fost şi ei implicați în aventura cu 
schimbul de corpuri. Fără ei doi, schimbarea înapoi n-ar fi reuşit. Așa 
că Pauli ar fi trebuit să știe ce motan deosebit sunt eu. Și că am o 
legătură aparte cu Kira! 

— Da, ştiu asta, oftează Pauli. Totuși, o răpire este o infracțiune. 
Faţă de asta, contrabanda cu ţigări a lui Vadim a fost chiar nevinovată. 
Nu ştiu dacă este o idee bună să ne amestecăm. 

— Gata, ştiu ce facem! strigă Kira, iar ceilalți se uită la ea cu inte- 
res, Ne ducem cu scrisoarea la părinții Emiliei şi îi întrebăm de răpire. 
Ei pot să ne spună ce a făcut poliția până acum şi în ce fel am putea 
să-i ajutăm și noi. 

— Să-i întrebăm pe părinţii Emiliei? se încruntă Tom. Dacă mer- 
gem acolo ca detectivi amatori, o să ne dea afară în şuturi, fără niciun 
fel de menajamente. Din experiența mea, adulţii nu se lasă bucuros 
ajutaţi de copii, atunci când lucrurile sunt serioase. 

— Da, aşa se întâmplă de obicei, dar ați văzut și voi cât de năucă 
era mama Emiliei. Şi e evident că până acum poliția nu a reușit să 
rezolve cazul. Poate că părinţii Emiliei o să se bucure dacă ne oferim 
să-i ajutăm. 

Corect. Sunt cu totul de acord cu Kira. 

— Bine atunci, cedează Pauli. Merită să încercăm. Și dacă scri- 
soarea de răscumpărare este autentică, oricum ar trebui s-o înapoiem 
cât mai repede. Poliţia are nevoie de ea. Pentru cercetarea crimi- 
nalistică şi aşa mai departe. 

Cercetare criminalistică? Ce mai e şi asta? Mie ideea mea de a lua 
hârtia cu mine mi s-a părut super! Poliţia a citit-o deja, nu mai are 
nevoie de ea. 

— Atunci ne-am înţeles, spune Kira zâmbind. Devenim iarăşi 
agenți secreţi! Bateţi palma! 

Kira își întinde mâna dreaptă peste masă, iar Tom și Pauli îşi pun 
mâinile peste ea. 

— Exact! De acum suntem din nou cei trei agenţi! strigă Pauli. 

Toate bune și frumoase — dar cum trei? Ăștia nu ştiu să numere? 
Miorlăi indignat. 

— Oh, scuze, Winston, spune Tom. Suntem patru agenţi, nu trei! 

Aşa e MULT mai bine! Acum mai trebuie doar să-i fac cumva pe 
prietenii mei bipezi să priceapă că nu numai agentul Winston face 


parte din echipă, ci şi cele patru animale cu muşchi. Dar asta o s-o 
rezolv eu cumva. 


Secretul agenților de succes? 


Habar n-am. Şi eu aș vrea să-l știu 


Când a zis că părinţii Emiliei ne-ar da afară în şuturi, Tom 2 
n-a fost prea departe de adevăr. Numai că momentan noi “W 
nici măcar nu suntem lăsaţi înăuntru, pentru că părinţii Emiliei ne 
consideră complet nebuni. Mai rămâne de văzut dacă o să ne şi dea 
afară când o să încercăm să intrăm. 

Şi Tom mai are dreptate într-o privinţă: când zice că adulţii nu se 
lasă bucuros ajutaţi de copii. 

Sunăm la ușă. Ne deschide un bărbat, care trebuie să fie tatăl 
Emiliei. În orice caz, lângă el îşi face imediat apariția mama Emiliei, 
iar bărbatul o ia de umeri ca şi cum ar vrea s-o protejeze. Întrebarea 
e doar de cine. Fiindcă în faţa uşii stau trei copii și o pisică. Cu 
siguranță nu părem prea periculoşi. Cu toate acestea, domnul Stetten 
ne privește foarte furios. 

— Da, ce vreţi? 

— XĂăă, suntem nişte prieteni de-ai Emiliei şi avem o întrebare. 
Pentru că ieri n-a venit la şcoală și... 

Kira nu apucă să-şi ducă fraza la capăt. 

— Ce vă priveşte pe voi? o întrerupe bărbatul cu bădărănie. Emilia 
e bolnavă și este scutită de la școală. 

— Şi aţi mai fost şi ieri aici, intervine soţia lui. Ce mai vreţi? 
De data asta, Tom ia cuvântul și vorbeşte foarte sigur pe el. 

— Am găsit ieri pe trotuarul din fața casei dumneavoastră ceva ce 
sigur vă aparţine şi voiam să vi-l aducem înapoi. 

Povestea asta o născociseră mai înainte Kira, Tom și Pauli pentru 
a explica cum au ajuns în posesia scrisorii. Nu li s-a părut o idee prea 
bună să pomenească de pisici care ştiu să citească şi care transportă 
scrisori. 

Tom îi dă tatălui Emiliei biletul, care nu mai arată prea bine. În 
orice caz, încă mai poate fi desluşit cu uşurinţă, ceea ce domnul 
Stetten și face. Dar nici nu termină de citit, că se și întoarce din nou 
spre Tom şi răcneşte: 

— DE UNDE o aveţi? Cum aţi ajuns la scrisoarea asta? 

De frică, Tom se trage un pas înapoi şi mă calcă pe labe. PFUI! Fii 
atent! 

— Xăă, se bâlbâie Tom, cum v-am spus, era pe stradă. Ieri i-am 
adus Emiliei temele pentru acasă și atunci am găsit scrisoarea... 

— Serios? Și de ce nu ne-aţi adus-o imediat? 

Ce-i drepi, domnul Stetten nu mai strigă, dar pare încă foarte nervos. 

— Pentru că n-am văzut imediat despre ce e vorba în scrisoare, 
răspunde Kira în locul lui Tom. Am crezut că e ceva mâzgălit de 
Emilia. N-am vrut să vă deranjăm încă o dată, ne gândiserăm să i-o 
dăm înapoi odată cu temele următoare. 

— Nu mai spune! pufneșşte bărbatul. 

Ce-o fi cu el de se poartă așa? 

— Să-ţi explic de unde știu că minţi? o întreabă el pe Kira. 

— Dar nu mint! se apără Kira, făcând ochii mari. Cum puteţi crede 
aşa ceva? 

— Foarte simplu: pentru că noi am primit scrisoarea abia azi 
dimineaţă. Deci n-aveaţi cum s-o găsiţi ieri. 

— Ah, face Kira. 

Mai mult nu spune, iar Tom şi Pauli schimbă între ei priviri 
consternate. E clar că au crezut că eu adusesem biletul ieri. Despre 
excursia mea de astăzi copiii nu ştiu nimic. Fir-ar să fie! Acum, din 
greşeală, am dat cu toţii de belea! Cum mai ieşim din încurcătura 
asta? 

— Dacă într-adevăr aţi găsit scrisoarea, atunci ar fi trebuit să mai 
fi trecut astăzi o dată pe aici, spune tatăl Emiliei. Şi atunci mă întreb 
de ce. Aţi fost ieri aici, astăzi mai veniţi o dată, văd că supravegheați 
atent casa, că altfel n-aţi fi observat toate hârtiile care zboară pe aici. 
De ce? întreabă el din nou, de-abia stăpânindu-şi furia. Dacă nu aveți 
o explicaţie foarte bună pentru asta, sun imediat la poliţie! Probabil 
că voi şi şantajistul sunteți mână-n mână! 

Sfântă sardină în ulei! Văd că iarăşi mă ia cu furnicături în vârful 
cozii. Ba mi se zbârlesc şi mustăţile — acum chiar am băgat-o pe 
mânecă! Şi singurul care ar putea lămuri lucrurile, adică eu, nu poate 
vorbi cu oamenii. De fapt, sunt foarte, foarte bucuros că după ultima 
noastră aventură am plonjat din nou în corpul meu de pisică, dar mă 
surprind gândind că, în clipa asta, mi-ar prinde bine să fiu din nou 
Kira. 

Oare vom ajunge cu toții la închisoare? Sau copiii la închisoare 
şi eu la adăpost? Preţ de o clipă, meditez dacă ar trebui, pur şi simplu, 
s-o şterg. La urma urmelor, Emilia nu e prietena mea. Nici prietena 
Kirei. Pe de altă parte, nu pot s-o las pe Kira singură. Nu aşa se poartă 
un animal cu mușchi tari, iar Winston Churchill nici atât. Aşadar, 
abandonez gândurile mele laṣe de fugă și, în schimb, încerc să mă fac 
drăgălaş. Poate că tatăl Emiliei este un iubitor de animale și asta o să-l 
mai îmblânzească puţin. 

Dar sigur nu este. Privirii mele incredibil de dulce domnul Stetten 
îi răspunde cu o căutătură urâcioasă. 

— Cum rămâne? mormăie el morocănos. Îmi dați un răspuns sau 
trebuie să chem poliția? 

Kira își drege glasul. Ah, asta e fata mea! Întotdeauna curajoasă şi 
cu un răspuns la îndemână. Întrebarea e numai: cum vrea să explice 
situaţia? 

— Îmi pare rău, domnule Stetten. Aveţi dreptate. Ce v-am spus nu 
e adevărul adevărat. Dar nici nu este cu totul fals. Chiar am găsit 
biletul, dar nu în faţa casei dumneavoastră. Motanul meu, Winston, 
a venit cu el în bot. De aceea nu ştiu când şi de unde îl are. Am pre- 
supus doar că l-a luat ieri. Dar mă jenam să recunosc că motanul meu 
a şterpelit ceva de la dumneavoastră. De aici povestea cu trotuarul. 

Domnul Stetten nu-şi ia ochii de la mine, dar nu spune nimic. În 
orice caz, privirea lui se schimbă din urâcioasă în foarte urâcioasă. 
OK. Hei, tovarăși de la adăpost, încălziți-mi şi mie un locşor acolo! 
Vin îndată. 

Kira înghite în sec. 

— Winston a dispărut azi dimineaţă, zice ea. 

Poftim? Nu e deloc adevărat. Pur și simplu aveam altă treabă decât 
Kira; asta nu înseamnă că am dispărut. 

— Nu știu încotro a șters-o, dar poate că a mai fost încă o dată aici. 
Şi atunci trebuie să fi găsit scrisoarea. 

- Domnul Stetten sforăie sau râde? Greu de zis. În orice caz, nu este 
un zgomot plăcut. 

— Ah, motanul tău mai vine o dată aici, găseşte scrisoarea de 
răscumpărare şi ţi-o aduce ţie. Cum să cred aşa ceva? 

Judecând după expresia de pe chipul lui, nu cred c-avem vreo șansă 
să-l facem să ne creadă. Uneori mie, ca motan, îmi este greu să citesc 
pe chipul unui om, dar de data asta este clar: domnul Stetten ne 
consideră niște mincinoşi. Cu toate acestea, Kira nu se dă bătută. 

— Uitaţi-vă la scrisoare: veţi vedea că este puţin roasă cu dinții. 
Cu dinţi destul de ascuţiţi. Era Winston. Nici eu nu pot să-mi explic, 
dar a făcut ce-a făcut şi a ajuns cumva la scrisoare. Trebuie să mă 
credeți! 

Acum se bagă în vorbă mama Emiliei. 

— Klaus, poate că e așa cum spun copiii. Ştii că astăzi, înainte de 
prânz, am avut senzaţia că e cineva în casă. Am auzit un zgomot. Tu 
ai pus totul pe seama nervilor mei, dar poate că era motanul. 

— Să fim serioşi, Anja, e o poveste cusută cu aţă albă! se bur- 
zuluiește tatăl Emiliei. 

— Nu ştiu, insistă soţia lui. Eu tind să-i cred pe copii. De ce-ar 
minți? Cred că ei chiar vor să ne ajute, În orice caz, n-ar trebui să 
anunţi poliția! 

Exact! Femeia are perfectă dreptate. Fără poliție! Domnul Stetten 
oftează. 

— Bine, Nu sun. Am zis şi eu aşa, Mai am puţin şi-mi pierd 
mințile. 

— Vă mulţumesc pentru încredere! îi spune Kira doamnei Stetten. 
Aşa este, vrem să vă ajutăm. Poate că noi putem să facem ceva ce 
poliţia nu poate. Oricum, şantajistul scrie clar: fără poliție! 

Doamna Stetten încuviințează din cap. 

— Da, mulțumesc! Poate că este o idee bună. Cred... 

— Fără supărare, Anja, dar cum să ne ajute copiii ăștia? o întrerupe 
soțul, râzând cu amărăciune. Situaţia este mult prea gravă ca să te 
aşezi la masă cu trei copii şi un motan, adaugă el, după care se mai 
uită o dată atent pe scrisoarea de răscumpărare şi o împătureşte. Pe 
asta O dau imediat poliţiei, probabil c-o caută peste tot. Iar pe voi vă 
rog să plecaţi, spune el, sfredelindu-i cu privirea pe Kira, Tom și Pauli. 
Vă rog să lăsați poliţia să-şi facă treaba. O să aranjeze ei în așa fel încât 

şantajistul să nu-i mai vadă. Şi, mai ales, să nu scoateţi nicio vorbă 
despre răpire! Altminteri o puneţi pe Emilia într-un pericol și mai 
mare! 

Copiii se grăbesc să aprobe din cap. Toţi mormăie ceva de genul 
„Desigur, stăm pe aproape“ sau „Se înţelege de la sine“. Apoi domnul 
Stetten închide ușa, iar noi pornim încetișor spre casă. 

OK, hai să rezumăm primul rezultat al investigaţiei noastre: n-am 
ajuns la închisoare. Dar nici super-agenţi nu prea am fost. 


O, brad frumos, o, brad frumos, 


nu ești doar un vis de Crăciun! 


— Înseamnă că aventura noastră s-a terminat. A 
Caramel se străduieşte să îşi ia un aer dezamăgit, dar de “S 
fapt a părut ușurat să audă de impasul în care ne găsim. Asta pe mine 
mă supără. Cum să abandonăm aşa de repede? Spike scoate un sunet 
care aduce cu un oftat foarte profund. 

— Mda. Nu se poate face nimic. Să așteptăm până găsim altă 
aventură. 

— Poftim? pufnește Odette furioasă. Să ne lăsăm descurajaţi, noi, 
animalele cu muşchi tari, din cauza unui mic eşec? Doar nu vorbiţi 
serios! În povestea celor trei adevărate animale cu mușchi tari, ele 
ajung chiar și la închisoare și sunt amenințate cu moartea, dar luptă 
mai departe pentru a salva onoarea reginei. Aşa se poartă un erou! 

Exact! Caramel şi Spike nu sunt altceva decât niște papă-lapte. Eu, 
în schimb, mă sparg în figuri. 

— Hai, băieţi! Doamna are perfectă dreptate. Această mică proble- 
mă este o provocare, nu o piedică! mă zbârlesc eu la Spike şi Caramel. 
Pentru ce suntem pisici? Cu siguranţă nu ca să dăm înapoi la primul 
obstacol. Mai ales dacă obstacolul e opera oamenilor! 

Odette mă privește extaziată, iar eu simt că-mi ia blana foc. Ce 
senzaţie extraordinară! Nu-mi pasă câtuși de puţin că Spike dă din 
coadă supărat. 

— Ăăă, și tu ce propui? 

— Dar e clar ca lumina zilei ce-avem de făcut! afirm eu. O să ţinem 
sub supraveghere casa Emiliei zi şi noapte. La un moment dat, tot o 
să se petreacă ceva. 

Caramel își înclină capul şi priveşte sceptic. 

— La ce folosește să supraveghem casa? Nu rezolvăm nimic, 
pentru că răpitorul se ascunde cu Emilia în cu totul alt loc, e logic, 
nu? La urma urmelor, nici poliția nu supraveghează casa. 

Hm. Fir-ar să fie! Dacă stau să mă gândesc bine, obiecţia asta nu e 
chiar de ici, de colo. 

— Ceea ce ne trebuie este un indiciu în privinţa răpitorului, in- 
tervine Odette. Ceva, o urmă oarecare! Apoi putem să-l căutăm și 
singuri, așa cum face și poliția. Numai că noi avem un avantaj decisiv: 
pe noi nu ne observă nimeni, deci putem acționa fără să ne deranjeze 
nimeni. În schimb, poliţiştii au fost văzuţi o dată de răpitor, acum 
trebuie să fie foarte precauți. 

— Un indiciu, o urmă. Ce-ar putea să fie? gândesc eu cu glas tare. 

— Chiar așa, ţi-a venit vreo idee? Tu ai mai văzut-o pe Emilia în 
ultima vreme. Ia gândeşte-te! 

Ușor de zis. Mă străduiesc din răsputeri. Spike şi Caramel se lăfăie 
mulțumiți la soare, de parcă ar spune: „La ce bun? Oricum n-o să iasă 
nimic“. Asta mă supără și mă îndeamnă să mă gândesc și mai temei- 
nic. Mi-a atras ceva atenţia în ultima vreme? 

În colţul cel mai îndepărtat al creierului meu, incepe să zbârnâie 
ceva. Un sunet încă foarte slab, dar clar. M-a frapat ceva de curând, 
dar ce era? Un amănunt minuscul, de fapt, absolut neînsemnat. Dar 
destul de bizar. Era... fir-ar să fie, cum de nu-mi vine acum în minte? 

— Într-adevăr, m-a frapat ceva, dar, pur și simplu, nu mai ştiu ce 


era. Şi poate că nici nu avea vreo legătură cu răpirea, încep eu ezitant. 

Odette mă priveşte pătrunzător. 

— Încearcă să-ţi aminteşti, Winston! Orice amănunt e important! 

— Odette, n-are niciun sens! pufneşte Spike. O să găsim noi alte 
aventuri, Nu ajungem nicăieri dacă ne amestecăm în treaba poli- 
ţiei. Mai bine să lăsăm adulmecatul plicticos în seama câinilor dre- 
saţi pentru urmărire şi să ne îndreptăm atenţia spre lucruri mai 
interesante. 

Adulmecatul! Asta e! Mirosul! Mirosul de pom de Crăciun! Asta 
mi-a atras atenția în ultima vreme: la şcoală şi apoi când am adulme- 
cat scrisoarea de răscumpărare. Şi, fireşte, în visul meu. Ăsta trebuie 
să fie indiciul nostru. Mă fâțâi agitat pe platforma pubelelor. 

— Am găsit! Mi-am amintit! Căutăm ceva ce miroase a pom de 
Crăciun. 

— Winston, ştii cât de mult te apreciez de la o vreme, dar n-are 
niciun sens ce spui, mă temperează Caramel. Este o zi superbă de 
toamnă târzie, copiii mănâncă înghețată, noi, pisicile, stăm întinse la 
soare şi tu vorbeşti de pomi de Crăciun? 

— Greşeşti, amice. Nu mă asculţi. Eu vorbesc de ceva ce miroase 
a brad. 

— Ca scrisoarea de răscumpărare, asta vrei să spui? 

Odette este extraordinar de inteligentă! Bineînțeles că ea pricepe 
imediat despre ce vorbesc. 

— Exact. Asta vreau să spun. Mirosul ăsta l-am mai simțit și la 
şcoală, când am fost cu Kira la repetițiile pentru piesa de teatru şi 
Emilia era bolnavă. 

Bineînţeles că partea cu visul o păstrez, prudent, pentru mine, 
altminteri prietenii mei o să mă ia de smintit. Sau, mai bine zis, o să 
mă creadă încă și mai smintit decât mă cred deja. 

— Ce repetiţii? Ce şcoală? 

Spike cască ochii contrariat. Nicio mirare. Fireşte că nu ştie nimic 
despre viaţa mea ca motan de școală. 

— Joc un rol în piesa de teatru care tocmai se pregăteşte la şcoala 
Kirei. Ceea ce înseamnă că trebuie să fiu mereu pe scenă şi să alerg 
de colo colo. Aşa am observat mirosul de brad. Exact în ziua în care 
a dispărut Emilia. Nu știu exact de unde venea. 

— Pfff! face Spike, umflându-și obrajii. Se complică treaba! Unde 
să începem investigaţiile? 

— Ah, păi e evident! sare Odette. Bineînţeles că la şcoală! Noi patru 
sigur o să descoperim imediat de unde provine mirosul. Haide! 
Winston, arată-ne drumul! 

— Stai, stai, îi înfrânez eu setea de acțiune. Nu e chiar aşa de 
simplu! În primul rând, astăzi este sâmbătă și şcoala e închisă. În al 
doilea rând, în şcoală animalele sunt, de fapt, interzise. Eu sunt 
acceptat doar în mod excepţional. Prin urmare, dacă intrăm acolo ca 
la noi în curte, doamna Rosenblatt o să ne zvârle afară mai repede 
decât apucăm noi să spunem „miau“. 

— Dar cine este, mă rog, doamna Rosenblatt? 

Bietul Spike este complet pe dinafară. 

— Doamna Rosenblatt este directoarea FOARTE severă a școlii, 
adică şefa şcolii. Nimic nu-i scapă, darămite trei mâţe umblând 
brambura pe holuri. 

— Puah! face Odette, vădit neimpresionată. Pentru problema asta 
există o soluţie foarte simplă. Azi dimineață am fost cu toţii de acord 
că trebuie să colaborăm cu copiii ca să găsim răpitorul şi s-o eliberăm 
pe Emilia. lată și prilejul pentru o colaborare. Kira trebuie să facă în 
aşa fel ca Spike, Caramel şi cu mine să avem voie să jucăm și noi în 
piesă. Şi, odată ce suntem în clădire, pac! ne punem pe căutat. De 
îndată ce avem un suspect, îi lăsăm pe copii să preia controlul asupra 

misiunii. Ei pot să le explice poliţiştilor ce şi cum. Pentru asta chiar 
avem nevoie de aliați umani. 

— Nu ştiu, șovăie Caramel. O şcoală? Ăsta e un loc în care sunt 
mulți copii, nu-i aşa? Acolo precis e foartă multă gălăgie. 

În fond, are perfectă dreptate. Dar, dacă vreau să dau bine în fața 
lui Odette, trebuie să iau hotărât cazul în lăbuțele mele. 

— Nu e chiar așa de gălăgios, încerc eu să reechilibrez aprecierile. 
Planul lui Odette mi se pare bun. O s-o întreb pe Kira. 

— S-o întrebi pe Kira? se minunează Spike. Winston, uneori zici 
că ești într-o ureche, zău așa. Simpatic, nu-i vorbă, dar într-o ureche. 

Tocmai mă pregăteam să-i dau o ripostă pe măsură, când în curte 
îşi face apariţia Kira. Când ne întorseserăm de la familia Stetten, mă 
lăsase să mă mai plimb prin curte, dar acum pare să se dea stingerea. 

— Winston, ai flirtat destul! Acum vii din nou cu mine sus. Știi cât 
de tare o deranjează pe mama plimbările tale în ultima vreme. 

Vine la platformă și mă ia în braţe. 

— Ai flirtat destul? întreabă consternat Caramel. Ce vrea să spună? 

Miorlau, sfântă sardină în ulei! Nu trebuie să știe nimeni cât de 
mult o plac eu pe Odette, Kira! O urmăresc cu coada ochiului pe 
Odette. Se uită ironic la mine? Nu, slavă Domnului, nu! N-a înțeles 
mica aluzie a Kirei. 

— Ăăă, habar n-am ce-a vrut să spună, ies eu din încurcătură. Mi-e 
indiferent. Principalul este ca luni să ne ducă pe toți la școală. O conving 
eu, nu vă faceți griji. E o joacă de copil pentru mine. 

Odette încuviințează cu simpatie, dar, pe când mă îndepărtez în 
braţele Kirei, apuc să mai văd cum Spike şi Caramel clatină neîn- 
crezători din cap. Ştiu eu ce e în capul lor: „ăsta sigur e într-o ureche!“ 

Ba nu sunt! Vă arăt eu vouă! 


Educaţie pe rusește. 


Mâncare italienească. 


Trișat pe nemtegte 


A — Ei, iara fugit mârrrtanul? 
Babuşca mă măsoară bănuitoare din priviri când Kira mă 
aduce în camera de zi şi se aşază împreună cu mine pe canapea. 

— Nu. Doar l-am lăsat puţin în curte să mai alerge. Winston are 
nevoie de libertate. 

Exact! Pentru că eu sunt un tip sălbatic şi periculos şi, de la o vre- 
me, mi se pare mult prea plictisitor să fiu un simplu motan de apartament. 

Hmm, OK, ăsta este adevărul doar pe jumătate: de fapt, îmi place 
mult în casă, numai că n-o pot impresiona pe Odette dacă stau toată 
ziua întins pe canapea. Dar cui să-i spun asta? Babuşca n-are cum să 
mă înţeleagă. 

— Kira, kak haraşo şto ia nakaneț budu zdesi. Ia budu v budușem 

pamagati tvaiei mame ştobi zdesi nakaneț vazarila pariadka! 

— Buni, din păcate, eu nu mai înțeleg rusa. Trebuie să vorbeşti 
nemţeşte cu mine. 

Miorlau, ce minciună gogonată! Știu, de când am stat în corpul 
Kirei, că înțelege perfect ruseşte. Dar de ce nu vrea Kira să recu- 
noască? Poate că nu-i convine ce a spus babuşca? Apropo, a zis c-o să 
aibă grijă să fie ordine aici. Văd că pricep chiar şi ca motan, chiar dacă 
nu-mi face nicio plăcere să mi-o închipui pe babuşca dând ordine pe 
aici. Eu chiar cred că la noi totul este perfect. 

— Nu vorbeşti deloc rusește? oftează babușca. Ioi, ioi, asta e rău! 
O să te învăţ din nou. 

— Mulţumesc pentru ofertă, buni, dar am destule de făcut pentru 
şcoală, ciripeşte Kira cu veselie. 

— Bine, oftează babuşca. Rămâne pe mai târziu. Atunci o să mă 
ocup deocamdată de mârrrtan. 

Aud? Cum? De mârtan? Ăsta-s eu! Sfredelindu-mă cu privirea, 
babuşca mă pofteşte lângă ea. 

— Winstooon! Tu vii aici! 

Sfântă sardină în ulei! Tonul ăsta nu admite niciun refuz! Dar să 
nu-și închipuie că mă impresionează. Nu mă repet cu plăcere, dar eu 
nu sunt un câine. 

Vădit plictisit, mă preling de pe canapea şi mă târăsc cât se poate 
de nepăsător spre culoar. 

— Winstooon! Vino aici! 

Îmi continui impasibil drumul spre bucătărie. În spatele meu 
răsună un potop întreg de ocări pe rusește. Ha! Nici măcar nu întorc 
capul. Dacă ea îşi închipuie că poate să mă educe, se înșală. 

Când să intru în bucătărie, Kira apare din senin lângă mine. 

— Winston, te înţeleg perfect. Dar, din păcate, avem şi așa destule 
probleme. Închipuie-ţi ce-ar fi dacă în mijlocul investigaţiilor noastre 
ne-am pomeni încă o dată închiși în casă. Sau ne-am trezi că nu mai 
ai voie să ieşi cu mine. Ar fi o catastrofă! Nu ne mai trebuie necazuri 
şi cu babuşca. Te rog, fă ce zice ea! 

Pufăi indignat. Cum să fac pe motanul dresat, dacă nici Kira nu-i 
face pe plac bunicii ei? 

— Da, ai dreptate. Nici eu nu m-am comportat exemplar când 
m-am prefăcut că n-aş mai înţelege ruseşte. Dar eram în legitimă 
apărare! Altminteri sigur m-ar fi obligat să vorbesc cu ea rusește. 

M-ar fi durut gâtul de la atâta rusă. M-am dezobişnuit să vorbesc 
limba asta. 

Măi să fie! Ce scuză trasă de păr! Mă uit la Kira supărat. 

— Pe bune, Winston. Ăsta e adevărul! 

Mă apucă pe sub burtă şi mă scarpină uşor. Sfrrr! 

— Ei, vezi? Suntem iarăși prieteni, nu-i așa? Fă şi tu o jumătate de 
oră ce vrea babuşca. Dacă ea e mulțumită, şi noi o să fim. De acord? 

Bine! De acord. Dar la mine asta nu funcţionează așa, fără mită. 
Mă întorc spre uşa bucătăriei, o împing uşor cu botul, apoi mă aşez şi 
mă uit la Kira, aşteptând. Să vedem dacă își dă seama ce vreau să spun. 
Zâmbeşte. 

— OK, Winston. O să primeşti o mică recompensă pentru efortul 
tău: dacă ești cuminte, mâine o să ai o porţie dublă de pelmeni. Gătim 
mâine din nou. 

Ei, da, aşa mai merge! Cum de-şi închipuie Spike că pisicile şi 
copiii nu se pot înțelege între ei? Dimpotrivă, sunt gând la gând! 

Mă urnesc din prag şi, mişcându-mă cu încetinitorul, o iau înapoi 
spre camera de zi, unde babuşca încă mă așteaptă. 

— Smatri u menia drujok! Ia tebia ișio maneram nauciul 

Mi se pune un nod în gât. Așadar, este ferm hotărâtă să mă 
deprindă cu bunele maniere. În orice caz, asta a spus adineaori. Asta 
e, pentru o porție zdravănă de pelmeni, o să strâng din dinţi și o să 
suport. Când loveşte din nou cu palma locul gol de lângă ea şi strigă 
„hopa!“ sar şi mă așez lângă ea. Babuşca zâmbeşte mulțumită, iar 
Kira, care m-a urmărit, cască ochii mari și se preface surprinsă. 

— Vezi, Kira? Merge bine! Mârrrtan bun! 

Mă scarpină ușor după urechi, iar eu o las. Ba mai mult, mă decid 
să torc. Sunt un linguşitor, ştiu. Dar pelmenii sunt, pur şi simplu, un 
deliciu! 

— Aşa, mârrrtan. Când eu spun „la coşuleţ', tu fugi la coşuleţ și te 
bagi înăuntru. 

Oh, nu! Doar nu suntem la circ. Încetez imediat să torc. Kira, care 
îşi dă seama imediat că am devenit recalcitrant, se apleacă şi îmi 
şopteşte la ureche „pelmeni“. Bine, Kira, dacă insişti. Dar mult mai 
trebuie să muncesc pentru bunătăţile alea! 

— La coșuleț, Winston! ordonă babuşca. 

Eu sar de pe canapea şi fug spre bucătărie, cu capul plecat. Intru 
pe ușă şi mă vår în coşulețul meu - un spectacol nedemn de un 
motan! Rămân acolo până ce babuşca îşi face apariţia în bucătărie, ca 
să se convingă de fenomenalul ei succes educațional. 

— Ah! Foarte cuminte! Foarte cuminte! 

Se apleacă spre mine şi mă mângâie uşor pe cap. Dacă aş putea, aș 
schelălăi, aşa de mult mi se pare că semăn cu un câine! Probabil că 
următoarea comandă pe care o s-o învăţ o să fie „șezi!“ sau „culcat!“ 
Bine măcar că prietenii mei, animalele cu muşchi tari, nu pot să mă 
vadă acum! 

— Ah, mamuşca, văd că te înţelegi bine cu Winston, zice Ana, 
intrând în bucătărie. 

— Îl învăţ buna purtare. Merge bine! Când termin cu mârrrtanul, 
pot să mă ocup şi de copil. Tebe sleduiet gavariti s Kirai po-russkii! 

— Să vorbesc ruseşte cu Kira? repetă Ana ceea ce babușca toc- 
mai a spus pe ruseşte. De ce? Doar trăim în Germania. Eu nu mai 
vorbesc ruseşte decât rar de tot. Mi se pare mai important ca fata să 
vorbească perfect germana, ca să aibă succes aici. În plus, Kira e deja 
bine-crescută! 

Babuşca dă din cap nemulțumită şi mormăie ceva ininteligibil. E 
clar că e supărată. Dar şi Ana arată de parcă ar fi înghiţit o broască. 
Strânge din buze şi aruncă fulgere din priviri. Nu sunt semne bune! 

Probabil că Werner a avut dreptate: Ana a vrut să-i demonstreze 
mamei sale că aici, în Germania, totul merge strună. lar dacă babuşca 
are îndoieli, Ana se supără. E clar că la oameni educaţia copiilor este 
ceva important. În privinţa asta nimeni nu vrea să facă ceva greșit și 
să treacă drept un părinte neglijent. Pfff! Dacă mă întrebaţi pe mine, 
educaţia este supralicitată! I se dă prea multă importanţă. Dar, desigur, 
pe mine nu mă întreabă nimeni. 

Werner bagă capul pe uşa bucătăriei. 

— Ah, o discuţie mamă-fiică, ce frumos! 

Ana îi aruncă o privire plină de otravă. E clar că remarca lui nu i 
se pare nostimă. Werner ridică din umeri, în semn de scuză. 

— Nu vreau să deranjez, voiam doar să întreb dacă doamnele ar 
fi interesate să luăm masa la restaurant. Crochetele de peşte de azi, 
de la prânz, au fost de-a dreptul delicioase, dar poate că oaspetelui 
nostru nu i s-au părut tocmai potrivite pentru o masă de bun-venit, 
aşa că vă invit cu plăcere la restaurantul meu italienesc preferat. La 
Come Prima, pe Calea Eppendorf, bucătăria este fantastică. 

— Ah, nu ştiu, se codeşte Ana. Ce zici, mamă? 

— Cine e Come Prima ăsta? Este prieten cu profesorul? 

— Se poate spune şi așa, doamnă Kovalenko, râde Werner. Pe 
„Ricardo îl cunosc de mulți ani şi, după părerea mea, găteşte cea mai 
bună mâncare italienească din zonă. Cunoaşteți bucătăria italienească? 

Bătrâna clatină din cap și se strâmbă de parcă i s-ar părea absolut 
exclus ca un bucătar italian să fie în stare să gătească ceva gustos. 

Ce femeie dificilă! Eu nu mă pricep, ce-i drept, pentru că Werner 
nu m-a dus niciodată la restaurantul ăsta, dar dacă stăpânul meu 
recomandă ceva, nu-se poate să nu fie bun! Pe cuvânt! În afară de asta, 
este puţin cam nepoliticos să reacționezi așa la o invitaţie amabilă. În 


orice caz, mie aşa mi se pare. 

Ana pare să gândească la fel ca mine, pentru că îşi dă ochii peste 
cap şi spune: 

— Mamusșca! Bucătăria italienească este renumită în toată lumea. 
Şi dacă domnul profesor recomandă un restaurant, cu siguranţă este 
unul foarte bun, 

— Aşa zici? face babușca, uitându-se neîncrezătoare la fiica ei. 
Atunci poate mergi tu singură cu profesorul? Ar fi mai bine! lar eu o 
să am grijă de copil și de mârrrtan. 

Acum zâmbește, bucurându-se de ideea ei de a-i trimite pe Werner 
și pe Ana singuri. De ce-o fi mai bine așa, nu pricep. Oricum, eu mă 
bucur, desigur, dacă rămâne Kira acasă - poate că așa o să pot să 
încerc, în sfârșit, să-i explic planul de salvare a Emiliei. Dar de supra- 
vegherea babușcăi m-aș lipsi. Aşa că, Werner, mai bine ia-o pe cu- 
coană cu tine! 

— Xăă... face Werner încurcat, ca şi cum babuşca ar fi spus ceva 
care l-ar fi deranjat întrucâtva, nu, m-aş bucura dacă ne-aţi însoți. 
Sunteţi oaspetele nostru de onoare! Şi oricum, Kira poate veni și ea 
cu noi. Este pentru mine întotdeauna o plăcere să fiu în preajma unui 
copil atât de bine-crescut. 

Ana îl privește radioasă pe Werner, aşa cum aş vrea să mă pri- 
vească pe mine Odette. În schimb, babușca ridică din umeri şi pare 
să fie de altă părere. Zău că nu înţeleg - oare copiii bine-crescuți din 
Rusia sunt altfel decât cei din Germania? Din păcate, babușca nu mă 
lămureşte. În loc de asta, pe buze i se întinde, în cele din urmă, un 
zâmbet chinuit. 

— Bine, bine. Atunci vin şi eu. Vă mulțumesc foarte mult pentru 
invitaţie, domnule profesor. 

— Excelent! Îmi iau sacoul și o chem pe Kira. 

Werner iese grăbit din bucătărie. Mă iau după el. În camera de zi 

nu e, aşa că fugim mai departe spre camera Kirei. Când să intrăm, mi 
se pare că aud vocea Kirei; pare să discute cu cineva. Și pare cam 
nervoasă. Werner bate scurt la uşă, iar fata deschide. Nu e nimeni 
înăuntru în afară de ea. Ciudat. De când vorbeşte Kira singură? 
Werner nu pare să se mire. Dar lipsa lui de reacţie nu mă surprinde 
câtuși de puţin. Probabil că nici n-a auzit. Oamenii au un auz 
groaznic. Mă rog, în comparaţie cu noi, pisicile. 

— Bună, Kira! Ca să sărbătorim ziua de azi, vă invit la restaurantul 
meu italienesc preferat. Acolo se face cea mai bună pizza din oraş. 
Plecăm chiar acum. 

— Domnule Hagedorn, vă supăraţi dacă rămân acasă? Sunt cam 
obosită. 

Kira pare sinceră și, într-adevăr, se freacă la ochi. Ciudat, de unde 
oboseala asta subită? Eu n-o ştiu aşa, De obicei, e vioaie la ora asta. 

— Fi, chiar e păcat, dar dacă eşti obosită, atunci mai bine du-te 
devreme la culcare. Restaurantul nu pleacă nicăieri, te iau altădată cu 
mine. 

— Da. Aşa voi face. Îmi ung cu ceva o felie de pâine şi mă bag la 
somn, spune Kira, căscând. 

— Aşa să faci. Noapte bună! 

— Mulţumesc! Şi dumneavoastră, poftă bună! 

Werner iese şi închide ușa. 

De când o ştiu eu pe Kira, nu s-a întâmplat niciodată să meargă 
de bunăvoie devreme la culcare. Cu atât mai puţin când alternativa 
este o pizza savuroasă. Ceva nu se leagă. Foarte suspect! 


Încep căutările! 


VĂ 
— Winston, au plecat? întreabă Kira, scoțând capul pe AŞ 
A 


uşă şi trăgând cu ochiul pe culoar. 

Eu miorlăi straşnic, ca să-i dau de înţeles că Werner, Ana şi ba- 
buşca au ieşit din casă. Kira pare să priceapă, pentru că iese imediat 
din camera ei şi se ghemuieşte lângă mine. 

— Eşti gata de o aventură, grăsanule? 

Cum adică grăsan?? Dar da, sunt pregătit! 

— Tocmai a sunat Tom, îmi explică ea. 

Ah, de aceea i-am auzit glasul mai devreme! Nu vorbea singură; 
vorbea la telefon cu Tom. 

— L-a căutat mama Emiliei. I-a mulțumit pentru vizita noastră de 
astăzi şi a spus că s-ar bucura s-o ajutăm. Dar în secret. Tatăl Emiliei 
şi poliția nu trebuie să știe. Așa că trebuie să mergem repede la casa 
familiei Stetten. Pentru că diseară domnul Stetten nu este acolo. 

Sfântă sardină în ulei! Şi asta tocmai când voiam să mă fac comod 
pe canapea! Sunt trist. Dar nu las să se vadă. Kira nu trebuie să ştie că 
mi-a cam pierit cheful de aventură pe ziua de azi. 

— Poate că nu vrei să vii cu noi, agent Winston? 

Fir-ar să fie! A observat, totuşi. O viață de agent este însă și obosi- 
toare. Ridic lăbuţele din faţă şi miorlăi cu putere. Bineînţeles că vin şi eu. 

— Atunci haide! Este ocazia perfectă. Două ore tot o să stea la 

restaurant mama şi ceilalți. Nici n-o să-şi dea seama c-am lipsit. 

Dă fuga la şifonier, îşi ia jacheta şi deschide uşa apartamentului. 
Mă ţin după ea. 

Odată ajunși în stradă, mă trăzneşte ideea că trebuie neapărat s-o 
pun pe Kira la curent cu planul celor patru animale cu mușchi tari. 
De fapt, trebuie mai întâi să-i explic că cele patru animale cu muşchi 
tari există. Chiar dacă față de Spike și Caramel am făcut pe grozavul, 
lăudând buna înțelegere dintre copii şi pisici, n-o să-mi fie uşor s-o 
fac pe Kira să priceapă. Acu-i acu! 

O iau înaintea Kirei și o cotesc în curte. 

— Hei, Winston! Nu în curte! N-avem timp. Dacă nu suntem acasă 
când se întorc mama, Werner şi babuşca, sigur o să se lase cu scandal. 
Vino odată! 

Hm, cum s-o fac pe Kira să înţeleagă că trebuie să-i luăm cu noi 
pe Odette, Spike și Caramel? Mă opresc și miorlăi din răsputeri. 

Kira vine la mine. 

— Winston! Trebuie să ajungem repede la familia Stetten! Pauli şi 
Tom sunt deja pe drum, să nu-i lăsăm să ne aştepte. Dar dacă tu nu 
vrei să vii, rămâi aici. Te culeg eu de aici când mă întorc. 

Miorlau! Alt moment când mi-aş dori ca fata asta să-mi mai poată 
citi gândurile. Era mult mai practic aşa. Acum însă trebuie să găsesc 
altă soluţie. Cu mult efort, mă ridic pe picioarele dinapoi și arăt cu 
laba când spre poartă, când spre curte. 

— Ce faci acolo? râde Kira. Ce înseamnă asta? Tare caraghios eşti, 
mă tăvălesc de râs! 

OK. Să încerc altfel. Fug la poartă, miorlăi tare, mă plimb în cerc 
şi apoi mă întorc la Kira. Probabil că, în locul ei, nici eu n-aş înţelege 


ce înseamnă asta, dar așa, la repezeală, nu-mi vine nimic mai bun în 
minte. 

— Hm, se gândeşte Kira, ce vrei? 

Se uită prin curte, care e deja cufundată în întuneric. Oare ar pri- 
cepe dacă aş alerga la platformă? Doar ştie că ăsta e locul de întâlnire 
al pisicilor din curte. Din păcate, nici una dintre ele nu se vede, dar 
poate că se prinde Kira şi aşa. O iau la fugă spre pubele, fac un salt pe 
platformă, miorlăi acolo în toate direcţiile, sar iarăși jos şi fug din nou 
la Kira. 

— Mda, deci... încearcă ea să ghicească, vrei... ăăă... ca eu să... 

Se scarpină în cap, apoi un zâmbet îi luminează faţa. 

— Vrei să-i luăm cu noi pe prietenii tăi? Asta e? 

Bingo! Am nimerit-o! Încep imediat să torc, ca să înțeleagă că a 
nimerit-o. 

— Deci asta era! Dar de ce? 

Of, Doamne, of, Doamne, of, Doamne! Pe mustăţile mele! Cum 
să-i explic? N-am cum să-i împărtăşesc prin pantomimă complicatul 
nostru plan pisicesc cu investigaţiile de la şcoală. Nu poate să aibă şi 
ea încredere în mine, fără să mai pună atâtea întrebări? Mai trag un 
miorlăit şi fac semn cu lăbuţa spre curte. Kira oftează. 

— Bine, bine, dacă chiar trebuie! Dar nu putem să aşteptăm cu 
orele ca prietenii tăi să-şi facă apariţia. Ori vin imediat când îi chem, 
ori plecăm fără ei. Clar? 

Miau. Clar ca lumina zilei. 

Kira merge cu mine la platformă şi o loveşte cu palma. 

— Odette! Pisicilor! Unde sunteţi? Veniţi aici, repede! 

Miorlăi, la rândul meu: 

— Haideţi, colegi! Sus, ne cheamă aventura! 

Încet de tot, se strecoară spre platformă Odette. 

— Hei, Winston! Ia zi, i-ai explicat Kirei planul nostru? 

— Da, i-am explicat. 

— Super. Păcat că Spike şi Caramel nu sunt aici. N-au crezut c-o 
să reuşeşti. Şi ce-a spus Kira? Cum i se pare planul? 

— Păi da, ce să zic ... i se pare bun. 

Asta nu e chiar o minciună. Sunt sigur că i se va părea bun când îl 
va afla. Într-un fel, i l-am şi explicat. Adică, aproape. Oarecum. Eh, o 
să afle detaliile pe parcurs. 

— Foarte bine, Winston! Atunci putem, în sfârşit, să plecăm şi să 
salvăm bietul copil! 

— Exact. Dar unde sunt Caramel şi Spike? Ai vreo idee? 

— Nu. Nu i-am mai văzut de la mica noastră discuție. Probabil că 
zac pe undeva şi dorm. Spike nu e cel mai sprinten motan din lume, 
iar Caramel e destul de fricos. Cred că ziua de azi i-a dat gata. 

Oftez. Pe două dintre cele patru animale cu mușchi tari deja nu 
mai pot să contez. Bună treabă! 

— Acum ce mai e, Winston? întreabă Kira. Vine şi Odette cu noi? 

Miorlăi în semn de răspuns şi tropăi pe lângă Kira, care iese pe 
stradă. Odette ne urmează şi pornim toți trei spre casa Emiliei. O fată 
şi două pisici. Deodată, mi se pare că ideea de a o salva tocmai noi pe 
Emilia este cam nebunească. Dar poate că e din cauză că şi ziua mea 

— Ce frumos din partea ta că ai venit atât de repede! Cei doi 


a fost destul de lungă. 


prieteni ai tăi sunt deja aici, ne întâmpină cu prietenie mama Emiliei 
şi ne invită în casă. Ah, a mai sosit o pisică. Nostime, cele două! 

Nostime? Noi nu suntem nostime! Suntem agenţi secreți! Deşi îmi 
dau seama că remarca a fost făcută cu simpatie, pe mine mă supără. 
Și îmi trezeşte din nou ambițiile de erou. Dacă e s-o salveze cineva pe 
Emilia, atunci noi o s-o facem! 

Doamna Stetten o conduce pe Kira în camera de zi. Tom şi Pauli 
sunt deja acolo, pe canapea, şi ne salută amical. 

— Bună, Kira, bună, Winston! spune Tom, după care, zărind-o pe 
Odette, zice: Ah, ea cine e? 

— Odette, îl lămureşte Kira. O pisică din curtea noastră. Dar foarte 
isteaţă. În caz că avem nevoie de sprijin patruped, cu siguranță putem 
conta pe ea. 

Odette mă împunge cu coada. 

— Hei, parcă ziceai că știe planul. 

— Ăăă, da, îl ştie. 

— Atunci ce înseamnă „în caz că avem nevoie de sprijin patru- 
ped“? E taman invers: noi avem nevoie de sprijin biped. Rolul prin- 
cipal îl avem noi, pisicile. Iar când vom afla cine e răpitorul, îl vom 
denunța - adică tu le vei spune copiilor. Așa am stabilit! 

Pe tăvița mea cu nisip, Odette poate fi foarte obositoare! 

— Să nu despicăm firu-n patru. Eu i-am explicat Kirei că putem 
să colaborăm într-un fel sau în altul la rezolvarea cazului. Şi aşa o să 
şi facem. 

— Hm, mormăie Odette, aruncându-mi o privire sceptică. 

Mă hotărăsc să n-o mai iau în seamă. N-avem timp de palavre. La 
urma urmelor, avem un copil de salvat, miorlau! 

Doamna Stetten pune pe masă câteva pahare și le toarnă copiilor 
ceva de băut. Apoi se aşază şi ea. Pare foarte obosită și palidă, ca şi 
cum n-ar fi dormit deloc noaptea trecută. 

— Mă bucur foarte mult că aţi venit. Soțul meu n-a fost tocmai 
prietenos cu voi astăzi, dar ne facem foarte multe griji pentru Emilia. 
Nu e în apele lui. Sper că înţelegeţi. 

Tom, Pauli şi Kira încuviințează. Eu nu zic nimic, dar înțeleg şi eu. 
Nici nu vreau să mă gândesc cum ar fi dacă cineva ar răpi-o pe Kira! 

— Dar eu una cred că ajutorul vostru ne-ar prinde bine. De aceea, 
am căutat în lista clasei numărul de telefon al lui Tom şi l-am rugat 
să mai vină o dată aici. 

Oftează şi se uită în jur. 

— Momentan, poliția încă nu are o pistă clară. Este exact așa cum 
ați presupus voi: a existat o încercare de a preda banii de răscum- 
părare, dar şantajistul a observat că poliția era prezentă şi nu s-a arătat. 
Data viitoare trebuie neapărat să reuşim, altminteri... 

Vocea începe să-i tremure, apoi se frânge. Tom, care stă chiar lângă 
ea, o ia de umeri. 

— Doamnă Stetten, eu cred că vă putem ajuta să dați de urma 
şantajistului. Suntem mult mai puțin bătători la ochi decât polițiștii. 
Nouă sigur n-o să ne dea nicio atenție. 

Iar mie şi lui Odette, încă şi mai puțină. La drept vorbind, cu sigu- 
ranță nu este nimic mai puțin frapant decât două pisici care umblă 
brambura, aparent fără nicio treabă. Prin urmare, n-ar trebui să mai 
pierdem vremea, ci să începem, în sfârşit, căutările. De fapt, eu tre- 
buie să încep. Poate că mai găsesc pe aici vreun indiciu, ceva care să 
miroasă a pom de Crăciun. 

Mă dau jos de pe canapea și traversez în grabă camera, cu nasul 
foarte aproape de parchet, adulmecând. Probabil că semăn cu un 
tâmpit de câine, dar mi-e indiferent. În orice caz, este pentru o cauză 
bună. 

— Hei, ce faci? mă întreabă Odette, care a rămas lângă canapea. 

— Caut indicii, zic eu după o clipă de gândire. O tactică de in- 
vestigare foarte importantă. 

— Aha, face Odette, apropiindu-se. Şi? Ai găsit ceva? 

Clatin din cap şi adulmec mai departe. Sper să descopăr curând 
ceva. Nu vreau să mă fac de râs degeaba în fața lui Odette. 

Când adulmec în dreptul uşii, aud un foşnet uşor. O secundă mai 
târziu, prin deschizătura ușii simt un damf de brad. Sar ca electro- 
cutat! Mă reped pe culoar, luându-mă după miros. Şi iată că zăresc 
un plic pe jos. Cineva trebuie să-l fi aruncat prin fanta cutiei de 
scrisori de la ușa de la intrare. Îl apuc cu grijă: nu m-am înșelat! 
Miroase a brad! 


De-a puia-gaia 


S — Odette! Vino repede! 
În câteva secunde, Odette e lângă mine. 

— E ceea ce cred eu? 

— Da. Miroase a brad. Trebuie să fie o nouă scrisoare de răscum- 
părare! Tocmai a fost aruncată înăuntru. Hai să chemăm repede 
oamenii. Trebuie să ne deschidă uşa. Poate înhățăm şantajistul! 

Intru ca fulgerul în camera de zi, cu scrisoarea în bot. Sar hotărât 
pe măsuţa de cafea, aterizez cu o oarecare graţie printre paharele cu 
apă ale copiilor și las scrisoarea din bot. 

— Winston! Poartă-te frumos şi dă-te jos de pe masă, îmi şuieră 
Kira. 

— Hei, strigă surprinsă Pauli, ia uitaţi ce a adus! O scrisoare! 

— Poate că e o nouă scrisoare de şantaj! sare Tom. 

Dă s-o apuce, dar mama Emiliei i-o ia înainte şi ridică plicul de pe 
masă folosindu-se de o batistă. 

— Atenţie! Dacă este, într-adevăr, un bilet de la şantajist, trebuie 
să avem grijă să nu ștergem urmele. Staţi o clipă, să aduc un cuțit de 
deschis plicuri. 

Să aşteptăm? Ce idee proastă! Până deschidem noi plicul, răpitorul 
o să fie departe. Sar de pe masă şi încep să pufăi şi să miorlăi. Mă duc 
repede la uşa sufrageriei, pufăind întruna. 

— Winston vrea să-l urmăm! strigă Kira şi aleargă după mine. 

Ceilalți se ridică și ei și ies din cameră. Alerg mai departe pe culoar, 
mă opresc în fața uşii de la intrare și încep s-o zgârii cu ghearele. 
Odette mă imită. Acum oamenii trebuie, totuşi, să înțeleagă că vrem 
să deschidă ușa. 

Asta și fac! Kira apucă clanța și o apasă. Nici nu se deschide bine 
uşa, că am şi luat-o la goană. Pe treptele din fața casei încă se mai 
simte un iz de brad, dar afară este mai dificil să depistezi un miros. 
Încet-încet, încep să capăt ceva respect față de simțul olfactiv al 
câinilor. Nu este deloc aşa de simplu, mai ales când în aer plutesc şi 
se amestecă atât de multe mirosuri. După cum spune Werner mereu: 
„Fiecare e bun la câte ceva“. Iar câinii se pricep să se ghideze după 
miros. Chiar dacă nu sunt atât de perspicace ca noi, pisicile. 

Mă aşez pe treapta cea mai de jos şi mă uit în jur. Nu se vede 
nimeni. Logic. Nici nu era de aşteptat ca infractorul să stea aşa de 
mult prin preajmă, aşteptând să dăm noi peste el. 

Odette se aşază lângă mine. 

—Fir-ar să fie! Cred că l-am pierdut, nu? 

— Da, aşa se pare, zic eu şi las capul în jos. 

— Ah, doar n-o să ne descurajăm din atâta lucru. Vino. Eu o iau 
pe stradă la stânga, tu — la dreapta. Poate că avem noroc și îi luăm 
urma din nou. 

— De acord, bună idee. Haide! 

Înainte să pornesc, Kira vine la mine. 

— Hei, Winston! De unde provine scrisoarea asta misterioasă, ai 
vreo bănuială? Sau ştii chiar unde se află infractorul? Ai fi cu adevărat 
Super-Winston! 

În primul rând, eu sunt deja Super-Winston, iar în al doilea, acum, 
din păcate, n-am deloc timp să stau la taclale cu Kira. Pornesc neabătut 

în căutarea infractorului și o las pe Kira cu ochii-n soare. Am noroc: 
după câțiva metri, descopăr din întâmplare un şerveţel folosit, 
mototolit. OK, nu e ceva fantastic în sine, dar şi el miroase a brad! Mă 
întorc — Odette este suficient de aproape ca să o pot striga. 

— Hei, vino-ncoace! îi strig eu. Am găsit ceva. 

— Ce e? zice Odette, venind imediat lângă mine. 

— Uite, şerveţelul ăsta. 

— Folosit! Ce scârbos! se strâmbă Odette şi, cu toate acestea, îl 
adulmecă. Ai dreptate! Miroase a brad. Este un indiciu! Răpitorul pare 
să aibă guturai. Poate avem noroc și mai aruncă nişte şervețele! 

Fugim mai departe şi curând dăm de următoarea batistă. Iarăşi 
simțim o adiere de brad. Zici că ne jucăm de-a puia gaia! Mă uit în 
jur. La o oarecare depărtare, la marginea străzii, doi oameni stau şi 
discută. Unul dintre ei ridică mâna şi îşi şterge nasul. Ne repezim 
amândoi în direcţia aceea, dar când ajung ceva mai aproape, văd că 
cei doi sunt copii. 

Odette are acelaşi gând ca și mine. 

— Păcat! Copii. Ce zici, ne mai apropiem puțin? 

Cântăresc situaţia. Pentru că simt din nou furnicături în vârful 
cozii, hotărăsc să mă uit mai de aproape. N-are ce să strice şi oricum 
n-avem altă urmă. 

Mă apropii pe furiş de cei doi copii. Un băiat și o fată, ceva mai 
mici decât Kira şi prietenii ei. 

— Ah, uite, două pisici! se bucură fata şi se apleacă să mă mângâie. 

Imediat mirosul de brad mă înţeapă în nas. Mâna fetei miroase 
exact ca plicul scrisorii. Aşa deci! 

— Repede, Odette! Adu-o pe Kira! Fata asta are ceva de-a face cu 
scrisoarea! Între timp, eu încerc să-i țin pe loc pe copii. 

Odette o ia la fugă fără o vorbă. 

— Vino, Lotti, trebuie să mergem acasă, deja se întunecă, spune 
băiatul. 

Ah, nu, așteptați măcar două minute! Mă străduiesc să fiu cât mai 
drăgălaș. Poate reuşesc să o fac pe fată să mai rămână un pic. 

Mă frec cu abilitate de picioarele ei şi miorlăi cât mai drăgăstos. 
Fata chicotește şi continuă să mă mângâie. Când îmi atinge capul, 
încep să-i ling degetele. Ea chicoteşte şi mai tare. 

— Uită-te, Finn, pisica asta mă place. Ce mult aş vrea să am o 
pisică! Deja am început să pun bani deoparte pentru asta. 

— Atunci poți să-ți pui în puşculiță și cei cinci euro, zice băiatul. 

— Asta și fac! O să vezi tu, în curând o să am pisica mea. O să mă 
joc toată ziua cu ea și noaptea o s-o las să doarmă în patul meu. 

Îmi zâmbeşte încântată. Dacă aş putea, i-aş zâmbi şi eu. N-am 
nimic cu oamenii care iubesc pisicile! 

— Hei, Lotti, s-a făcut târziu, hai să mergem. Altfel o să avem 
probleme! 

Fir-ar să fie! Mai ştiu nişte iubitori de pisici, dar pe unde tot în- 
târzie? Nu reuşeşte Odette să le explice că este nevoie urgentă de ei 
aici? Ar fi chiar grozav dacă ar veni, fiindcă am impresia că suntem 
foarte aproape de a face un pas hotărâtor în cazul răpirii. Asta dacă 
ajunge Kira aici înainte să plece copiii acasă. 

Poate că ar trebui să schimb tactica: mă întorc dinspre Lotti spre 
Finn și mă pisicesc pe lângă picioarele lui. Apoi torc în toată legea. Îi 
arunc o privire, să văd dacă funcţionează. 

Funcționează! Acum zâmbeşte şi Finn şi întinde mâna spre mine. 

— Dulce mai e așa o pisică! Când o s-o ai tu pe a ta, o să pot să mă 
joc şi eu cu ea? 

— Fie, spune fata cu un aer condescendent. Dacă îmi împrumuţi 
kickboardul tău. 

— "Ţi-l dau, se învoiește Finn, mângâindu-mă pe cap şi îndrep- 
tându-se de spinare. Mergem? 

— OK. Pa, pisico, îmi spune fata. 

Pe când mă chinuiam să mai scornesc ceva ca să-i împiedic să 
plece, în sfârșit, ÎN SFÂRȘIT, apare Odette, urmată îndeaproape de 
Kira. 

— Hei, voi doi, vreau să vă întreb ceva. 

Lotti și Finn se întorc spre Kira, privind-o curioși. 

— Ce anume? zice Finn. 

— Aţi văzut cumva întâmplător pe cineva care a adus o scrisoare 
la casa de acolo? 

Cei doi copii nu spun nimic. Stau cu privirea pironită în pământ. 

— Deci aţi văzut sau nu? insistă Kira. 

— Da, era... începe Lotti, apoi tace și se uită întrebător la Finn. 

Acesta trage aer în piept. 

— Ăăă, păi, da... bâiguie el. 

— Ce-i cu tine? Vreau doar să ştiu dacă aţi văzut pe cineva băgând 
ceva în fanta de scrisori a casei ăleia. 

Lotti oftează. 

— Ştiam eu c-o să avem necazuri, îi spune ea lui Finn. Noi am 
băgat scrisoarea. 

— Ce?! strigă Kira. Voi erați? 

Lotti o priveşte cu ochi mari. 

— Am făcut ceva rău? Ce e cu scrisoarea? 

Kira nu răspunde. În schimb, o apucă pe Lotti de umeri, smucind-o 
aşa de tare, încât fata tresare. 

— De unde aveţi scrisoarea? 

— Ne-a dat-o cineva. O femeie, răspunde Lotti speriată. 

— O femeie? 

Kira pare la fel de consternată ca şi mine. Nu ştiu de ce, dar eram 
destul de sigur că răpitorul e bărbat. Poate pentru că nu credeam că 
femeile ar fi în stare de lucruri atât de urâte? Uite numai cât de tare 
poți să te înşeli! 

— Da, o femeie, confirmă Finn. Una destul de înaltă. 

— Avea părul lung şi blond. Și purta nişte ochelari de soare uriași, 
nici n-am putut să-i văd bine faţa. A spus că, dacă ducem scrisoarea, 
primim amândoi câte cinci euro. 

Băiatul scormoneşte prin buzunarele pantalonilor şi scoate la 
iveală o bancnotă foarte boțită. 

— Uite. Ăştia sunt banii. Crede-mă, mai mult nu ştim. 

Eu mă caţăr pe picioarele lui Finn, ca să adulmec bancnota. Și de 
data asta am nimerit-o! Un nor de miros de brad învăluie bancnota. 
Pufăi tare. 

Băiatul se trage înapoi. 

— Hei, ce-a apucat-o? Până acum a fost foarte drăguță! 

— În primul rând: Winston e motan, nu pisică. În al doilea rând: 
el este mereu tare drăguţ. Cu siguranţă îl supără ceva la bancnotă. 
Probabil și-a dat seama că aveţi banii de la un răufăcător, spune Kira 
după o clipă de gândire. 

— De la un răufăcător? strigă la unison Lotti şi Finn. 

— Da, încuviințează Kira cu o mişcare din cap. De la un răufăcător. 
Nu este vina voastră, dar se pare că aţi livrat o scrisoare de șantaj. 

Copiii au amuţit. Se uită ţintă la Kira, speriaţi. Finn îi dă un ghiont 
lui Lotti. 

— Hai s-o ştergem! 

— Stai! strigă Kira. Nu merge aşa. Sunteţi martori importanți. Am 
nevoie de numele şi de numerele voastre de telefon, în caz că mai 
am vreo întrebare. În afară de asta, vreau să-mi mai povestiţi e dată, 

cu toate detaliile, cum s-a petrecut întâlnirea cu femeia. E important. 

Sfântă sardină în ulei! Kira pare aşa de fermă și de sigură pe ea, 
încât ai crede că este polițist. Sunt foarte impresionat și văd cu coada 
ochiului că şi Odette este: se uită fascinată la Kira. Finn şi Lotti mai 
ezită o clipă, dar apoi Lotti încuviinţează din cap. 

— OK, ai dreptate. Dacă nu durează mult, venim cu tine şi îţi 
povestim totul pe îndelete. Dar dacă nu suntem acasă în jumătate de 
oră, o să avem mari necazuri! 

— Ştiu perfect ce vrei să spui, oftează Kira. Mă tem că şi eu am 
aceeaşi problemă. Dacă mama şi bunica mea vin acasă şi bagă de 
seamă că nu sunt acolo, o să-mi facă mare tărăboi. Dar nu mai pot 
schimba asta acum. Mai întâi trebuie să salvez pe cineva! 

Draga mea Kira! Când e vorba să-i ajute pe alţii, nici măcar o 
ceartă cu babuşca n-o mai tulbură. În clipa asta, sunt destul de mân- 
dru de curajoasa şi isteaţa mea prietenă. 

Cei doi copii pornesc tropăind în urma Kirei. Nici n-am ajuns bine 
în faţa casei, că Tom ne şi iese în întâmpinare, gesticulând agitat. 

— Am deschis plicul, înăuntru e o scrisoare de la răpitor! Vorbeşte 
serios, doamna Stetten este terminată de spaimă! Emilia este în mare 
pericol! 


Comandoul „Salvaţi-o pe Emilia“. 
Fără James Bond. Dar cu Winston, 


agentul cu lâbuţe moi 


„Ultima voastră şansă! Luni, la ora 16.00. Depozitul de f 
fier vechi din Strada Alte Werder. Lângă cabina macaralei stă 
un Golf III albastru. Punga cu bani în spațiul, pentru picioare al 
scaunului însoțitorului. Dacă se face plata, marți la prânz, Emilia va 
fi din nou acasă. Altminteri... dar asta ştiţi deja, cu siguranţă.“ 


Tisi 


Așadar, instinctul nu m-a înșelat: în plic era o scrisoare de răs- 
cumpărare. Acum se află pe măsuța de cafea și arată exact ca cea dina- 
intea lui: un text compus din litere decupate și lipite pe o foaie albă. 
Nu mă pot bucura din toată inima de flerul meu, fiindcă toată lumea 
este la pământ. Doamna Stetten plânge, iar Tom, Pauli și Kira o 
privesc năuciți. 

— Bietul meu copil! suspină disperată mama Emiliei. Trebuie să-l 
sun imediat pe soțul meu. Vă mulţumesc mult pentru sprijin, dar 
momentan nu pot schiţa niciun plan cu voi, atât de bulversată sunt. 
Deocamdată am nevoie de un pic de linişte. Îmi pare rău c-aţi mai 
venit o dată aici! 

Kira își drege glasul. 

— Nu vă faceţi griji, vă înțelegem. S-a făcut oricum destul de tår- 
ziu. Aici, pe biletul acesta, v-am notat adresele şi numerele de telefon 

ale celor doi copii care l-au văzut pe răpitor. De fapt, pe răpitoare! 
spune ea, întinzându-i doamnei Stetten o bucată de hârtie. Și dacă ne 
mai vine ceva în minte sau mai descoperim un indiciu, o să vă anun- 
țăm imediat. 

— Mulţumesc, Kira. Mă bucur că Emilia are prieteni atât de buni! 
zice doamna Stetten, încercând să schițeze un zâmbet. 

Puah, dacă ar ști că Pauli, Tom şi Kira nu sunt deloc prietenii tâm- 
pitei de Emilia! Dar probabil nu este tocmai momentul potrivit pentru 
a clarifica această neînțelegere. 

Afară în stradă, Kira scoate mobilul din buzunarul pantalonilor. 

— Hm, e aproape nouă. Dacă vrem ca mica noastră excursie să 
rămână un secret, e cazul să plec. 

— Da, de fapt, şi eu, spune Tom. Dar şi mai important este să sta- 
bilim urgent ce facem mai departe. Nici James Bond n-are timp liber 
când răufăcătorii umblă în libertate. 

James Bond! Pe ăsta îl știu de la televizor! James Bond e un agent 
secret faimos, destul de arătos pentru un biped, care reuşește întot- 
deauna să dejoace planurile răufăcătorilor şi după care suspină toate 
damele. În esenţă, e exact ca mine. Numai că eu nu sunt faimos. Încă. 
Motanul Winston - agentul cu lăbuţe moi! 

Kira chicotește. Mi-o fi citit gândurile? 

— James Bond! Sigur că da! Dar el n-are o bunică rusoaică, care 
întoarce casa cu fundu-n sus dacă ajunge odrasla prea târziu acasă. 

— Mda, eu mai am ceva timp. Paula face o strâmbătură. I-am spus 
mamei că azi înnoptez la tine, Kira. I-a căzut bine, am rămas cu 
impresia că își făcuse planuri pentru azi. 

— Asta înseamnă că acum vrei să vii cu noi? îşi dă Kira ochii peste 
cap. 

— Exact. 

— Şi cum îi explic eu asta mamei? 

— Stai liniştită, o să ne gândim noi la ceva. Ar fi super, am putea 
să discutăm cazul toată noaptea! 

— Ce idee trăsnet! strigă Tom, după care scoate mobilul din bu- 
zunar şi tastează un număr. Bună, tati, Tom la telefon! Ascultă, încă 
n-am terminat repetițiile. Ar fi OK dacă aş înnopta azi la Kira? Paula 
are voie, mama ei n-are nimic împotrivă. OK? Mulţumesc! zice el, 
băgându-și mobilul în buzunar. Așa, sunt și eu cu voi! Îi dăm drumul? 

— Hei, staţi aşa! Nu putem să facem, nitam nisam, petrecere în 
pijamale la mine acasă! Mama o să-şi iasă din pepeni când o să dea 
de voi acolo! De astăzi o avem în vizită pe bunica mea şi babușca este 
al naibii de severă. Pe cât de flexibilă este altminteri mama mea, astăzi 
nu merge! 

Ce să spun? Nu pot decât să confirm! Nici n-aş vrea să-mi închipui 
ce s-ar întâmpla dacă mâine, la micul dejun, ar apărea trei copii în 
loc de unul. Asta sigur nu se potrivește cu ce crede babuşca despre 
buna-creştere. 

— Oho-ho, dragă Kira, spune Pauli cu un glas dulce, mama ta n-o 
să ne lase-n faţa ușii în toiul nopții. Circumstanţe deosebite reclamă 
măsuri deosebite. Doar ai citit scrisoarea: poimâine după-masă este 
planificată următoarea predare a răscumpărării. Dacă vrem să le-o 
luăm înainte poliţiştilor, trebuie să ne punem imediat în mişcare. 

— Bine, bine. Atunci veniţi cu mine! Dar o să meargă doar dacă 
mama şi bunica încă nu sunt acasă. Atunci ne putem strecura pe furiș. 
Dacă nu, va trebui să plecaţi la casele voastre. 

— S-a făcut! 

Odette îmi dă un ghiont. 

— Hei, dacă e vorba să discute cazul, vreau să fiu şi eu de faţă. Vin 
şi eu cu voi, de acord? 

Pe de o parte, mi se pare o idee grozavă - Odette, în casa mea, 
incredibil! Pe de altă parte, babuşca! Și mie mi-e puţin frică de ea! 
Dar apoi mă gândesc la James Bond şi hotărăsc că nici agenţii secreţi 
cu patru labe nu se tem de bunici! 


Vs 


— Psst! Încet! Faceţi prea mult zgomot! Cred că tocmai au sosit 
acasă! 

Kira încearcă să-i potolească pe toți cu şoapte şi bombăneli, ceea 
ce nu-i reuşeşte decât pe jumătate. Camera ei a devenit între timp 
sediul comandoului „Salvaţi-o pe Emilia“. Kira, Tom şi Pauli stau în 
cerc pe podea, iar Odette şi cu mine stăm ghemuiţi lângă ei. 

Într-adevăr, a zăngănit yala de la intrare şi acum se aud clar voci 
pe culoar: glasul grav şi deferent al lui Werner şi ciripelile Anei. 
Babuşca pare obosită, pentru că nu spune nimic. Bine şi așa. Odată şi 
odată, orice zmeu încetează să mai arunce flăcări pe nări. 

Copiii trag cu urechea fără să scoată un sunet până când vocile se 
mută de pe culoar în camera de zi. Am avut noroc! O clipă m-am 
temut că Ana va vrea să se uite în camera Kirei. Mai face asta din când 
în când înainte să meargă la culcare. Am văzut-o de câteva ori făcând 
asta şi întotdeauna mi s-a părut un gest înduioşător de grijuliu. Dar 
astăzi ar fi fost dezastruos! 

Pauli începe să chicotească. 

— Abia aştept să văd ce figură o să facă mama ta mâine, când o să 
mărșăluim toți trei afară din camera ta. 

— A, da? spune Kira supărată. Eu n-aş vrea deloc să asist la aşa 
ceva. Chiar voiam să propun să punem deşteptătorul să sune la ora 
cinci. Ca să apucaţi s-o ştergeţi de-aici înainte ca mama sau Werner 
să se prindă. 

— La ora cinci? se scandalizează Tom, dându-și o palmă peste 
frunte. Aiurezi! Ne dai afară cu noaptea-n cap? 

Acum este rândul Kirei să chicotească. 

— Tom, eşti un mototol. La cinci este deja dimineaţă. Mai bine am 
dormi acum un pic, ca să ne putem trezi devreme. lar după micul 
dejun ne întâlnim din nou cu toţii, aşa cum am discutat, la depozitul 
de fier vechi. Asta înseamnă pe la nouă, OK? 

O oră mai târziu, planul pe care l-am pus la cale — de fapt, pe care 
copiii l-au pus la cale - arată aşa: folosindu-ne de informaţiile din 
noua scrisoare de răscumpărare şi din declaraţiile lui Finn şi Lotti, ne 
ducem dimineața să cercetăm temeinic depozitul de fier vechi în 
căutarea unei femei cu părul lung şi blond. Dacă o găsim, o urmărim 
ca să ne conducă la locul în care e ascunsă Emilia. Şi, odată ce 
descoperim locul, anunțăm poliţia, ca să o elibereze pe Emilia. Acum 
mai trebuie doar să le explic copiilor că este mult mai bine ca, pe lângă 
cei trei agenţi, să fie incluse în operaţiunea de urmărire și patru 
animale cu mușchi tari — şi atunci un plan bun va deveni un 
superplan. 

Aşadar, mă adun cumva, sar între ei şi pufăi cât de tare pot. 

— Hm, dacă aş şti ce vrea Winston să ne spună... se întreabă Kira. 
Cu siguranţă e ceva important! 

Exact! Pufăi încă o dată. 

— Winston mă uluieşte mereu, zice Pauli. Oare toate pisicile sunt 
atât de istețe? Sau poate e din cauză că aţi făcut schimb de corpuri? 

Odette miorlăie, iar copiii o privesc consternați. 

— Fantastic! strigă Tom. Încet-încet, pisicile astea ajung să te bage 
în sperieţi! Eu şi-aşa mă întreb mereu de unde a ştiut Winston că 
scrisoarea de aseară era de la răpitor. Ştia sau nu? 

Mă priveşte iscoditor, iar eu miaun ca să-i dau de înţeles că ştiam. 

— Să nu uităm că azi dimineaţă a adus scrisoarea. Şi pe urmă 
treaba cu cei doi copii. Cum de i-a găsit Winston? Că doar nu erau în 
faţa casei, ci o bună bucată de drum mai încolo. Eu nu pot să scap de 
senzaţia că pisicile astea două ştiu ceva ce noi încă n-am priceput. 

Aşa este. În acest caz, voi încerca să vă iniţiez, bipezilor, în stadiul 
actual al investigaţiilor noastre. Îmi lipesc botul de podea şi încerc să 
scot zgomote care să aducă a adulmecat. Apoi adulmec în cerc, mă 
aşez din nou şi miaun. 

— Ce-i asta? întreabă Kira, scărpinându-se în cap. 

— Nu cred că te-au înțeles, comentează sec Odette. Ce-ai făcut 
a fost cam ciudat, ce-i drept. În orice caz, nu eşti un actor bun. 

— Mulţumesc frumos, îi răspund eu iritat. Atunci fă tu singură 
ceva, dacă ai o idee mai bună! 

— Chiar am! zice ea, dând fuga la Kira şi adulmecându-i mâinile. 

— Hei, mă gâdili! strigă Kira. 

— Mda, o idee super, Odette! o ironizez eu. Kira s-a prins imediat! 

Odette nu spune nimic, ci adulmecă mai departe mâinile Kirei. Se 
opreşte, fuge la biroul Kirei, sare pe masă şi începe să adulmece un 
morman de hârtii. 

— Hm, cred că asta trebuie să însemne „adulmecat“, spune, în cele 

„din urmă, Pauli. 

— Crezi? 

Tom pare sceptic. 

— Da. Mai întâi pisica albă a adulmecat mâinile Kirei, acum hârtia. 
Deci pisicile încearcă să ne spună că au descoperit ceva adulmecând. 

— Exact! strigă deodată Kira. Când Odette adulmecă hârtia, se 
gândeşte probabil la scrisoarea răpitorului. Probabil că biletul are un 
miros pe care pisicile l-au recunoscut. Poate că așa i-au și găsit pe 
copii. Pentru că şi ei miroseau la fel. 

Sfântă sardină în ulei, în sfârşit! A durat mult, ce-i drept, dar acum 
i-am pus pe bipezii noştri pe pista corectă. Torc mulțumit. 

— Aşa e, Winston? mă întreabă Kira, cercetându-mă din priviri. 

Eu torc şi mai tare. 

— Dacă aşa este, atunci mâine dimineaţă trebuie neapărat să-i 
luăm cu noi pe Odette şi pe Winston. 

— Ura! 

După un mieunat prelung, Odette sare din nou jos de pe birou şi 
fuge la mine. 

— Nu m-aş fi gândit că oamenii şi pisicile se pot înţelege cu 
atâta uşurinţă, strigă ea entuziasmată. Ce simplu e! Mai trebuie 
doar să-i luăm cu noi pe Caramel şi pe Spike şi atunci totul va merge 
exact conform planului. Hai, Winston, spune c-am făcut o treabă 
bună! 

— Da, ai făcut o treabă bună. Dar presupun că de data asta a fost 
aşa de simplu numai pentru că Kira ştie cum e să fii pisică. Ne înţelege 
comportamentul. Cei mai mulți oameni sigur nu cred că putem să 
gândim logic. 

— Pah! face Odette indignată. Nu se poate! Poliţia oamenilor 
lucrează cu câini! lar dacă se bazează pe ajutorul câinilor, în noi ar 
trebui să aibă şi mai multă încredere! Ce obrăznicie! 

— Păi da... ce să spun... câinii sunt... mai puţin complicaţi. Din 
punctul de vedere al oamenilor, vreau să spun. Cred că pur și simplu 
îi ajută pe oameni cu plăcere. Iar poliţia se foloseşte de această însuşire 
a lor. 

— Dar şi noi îi ajutăm cu plăcere! 

— Da, aşa facem. Dar în felul nostru. Ce le place oamenilor la câini 
este că fac exact aşa cum li se spune — eu asta cred. Poţi să le dai ordine 
într-o oarecare măsură. 

— Da, ai dreptate. Eu n-aş accepta să mi se dea ordine. Dar ajut 
cu plăcere! Chiar și pe oameni! 

Dacă aş putea să zâmbesc, aș face-o. Odette este extraordinar de 
dulce când se înfurie. 


O călătorie veselă pe apă. 


Veselă, mai ales dacă nu 


participi la ea... 


De neconceput! Era extrem de important ca tâmpitul de $ E 
deşteptător să sune. Şi, tocmai când ai nevoie de el, nu sună! “N 
Altminteri, obiectul ăsta mizerabil zbârnâie atât de tare, încât, de 
groază, cad din coşuleţul meu de pe culoar! Dacă nu mă aflu în patul 
Kirei. Dar azi dimineaţă, nimic! Și aşa se face că nu suntem treziți de 
deşteptător la ora cinci, ci la ora nouă, de către babușca. Pe tăvița mea 
de nisip, ce porcărie! 

— A ăta şto işio takoie? Kak mnoga detei i kak mnoga koșăk! strigă 
ea, ceea ce înseamnă: „Ce mai e şi asta? De unde atâţia copii şi atâtea 
pisici?“ 

Pentru babușca, priveliştea asta e un coşmar, asta-i clar. La urma 
urmei, ea nu ştie nimic de comandoul nostru secret şi cred că așa este 
mai bine. Tare mă-ndoiesc că, în viziunea ei, copiii cuminţi vânează 
răufăcători. 

Kira se ridică din așternut şi-şi freacă adormită ochii. Apoi se uită 
în jur şi sare ca mușcată de șarpe. 

— Ah, nu se poate! Aăă... bună dimineaţa, babușca! Pot să explic 
tot. 

Babuşca îşi roteşte uluită privirea prin cameră, dar nu mai spune 
nimic. În schimb, de pe culoar răsună vocea Anei. 

— Mamuşca, Kira! Unde sunteți? Micul dejun e gata! 

Se aud paşi apropiindu-se și furnicăturile din vârful cozii mă anun- 
tă că ne paşte un scandal monstru. Mare de tot. Imens. Ana bagă capul 
pe uşă. 

— Mai fierb niște ouă. Voi două mai vreți și... 

Nu-şi mai termină fraza. Într-o clipă, este lângă babușca. 

. — Ce se petrece aici? strigă ea şi pare să nu-și revină din uimire. 

Acum ies de sub pături și Pauli şi Tom, iar Odette își ridică 
încântătorul ei căpşor. 

— Kira! Ieri n-ai venit cu noi pentru că ai zis că ești obosită! Ia 
spune, ai dat pe ascuns o petrecere? 

Vocea Anei prevesteşte cel puţin patru săptămâni de arest la do- 
miciliu. Şi niciun cadou de Crăciun. Aoleu! 

Babuşca își clatină capul și mormăie: „ioi, ioi!“. Probabil că se 
întreabă dacă n-ar fi nimerit acum să ţină un frumos discurs despre 
educaţia copiilor în Rusia şi în ce feluri e ea mult superioară celei din 
Germania. 

— Nu, nici vorbă, începe Kira și, după o clipă de ezitare, continuă: 
eu tocmai voiam să-i explic babușcăi că ieri a trebuit să mai facem o 
repetiție pentru musicalul nostru. Au fost așa de multe schimbări! Și 
acum eu joc rolul principal. Aşa că este extrem de important să fiu 
foarte bine pregătită. | 

— Aşa? face Ana circumspectă. 

Asta e bine. Puteam să pun pariu c-o să înceapă să urle. Dar ce 
tacticiană rafinată este Kira! Dacă ţine Ana la ceva, asta e școala şi tot 
ce are legătură cu școala. Încă îmi amintesc cu oroare de perioada 
când trebuia să merg la şcoală în locul Kirei. La temele de matematică 
nu era de joacă cu Ana. Iar rolul principal în musicalul școlii sigur îi 
face să-i bată mai tare inima de mamă. 


— Da, ştii, a trebuit să lupt din răsputeri pentru rolul ăsta, pentru 

că mai întâi l-a primit altă fată. Dar pe urmă ea s-a îmbolnăvit şi așa 
s-a ivit șansa mea. 

Văd cu coada ochiului că pe buzele babușcăi înflorește un zâmbet 
blând. Chiar binevoitor. N-o ştiam deloc așa! E clar că şi ea e o susți- 
nătoare înfocată a ambiţiei școlare. 

Kira pare să fi observat şi ea schimbarea de dispoziţie, fiindcă adaugă: 

— Ca să iasă bine, trebuie să joc impecabil. Din păcate, mai am de 
recuperat, fiindcă îmi lipsesc câteva zile de repetiții pentru rolul 
principal. Ieri nici n-am putut să dorm de griji, deși eram atât de 
obosită! De aceea i-am sunat pe Tom și Pauli și i-am întrebat dacă mă 
pot ajuta. . 

Kira îi aruncă mamei ei o privire plină de candoare. Am mai 
văzut-o doar la câini, dar Kira și-a însuşit-o perfect. Mă uit la Ana. O 
să înghită minciuna asta gogonată? 

A înghiţit-o! Chipul ei radiază. Numai dacă nu ești purtător de 
blană, aşa ca mine, poţi să zâmbeşti așa de frumos. 

— Bine, asta e cu totul altceva, draga mea! spune ea, ducându-se 
la Kira și îmbrățișând-o. Sunt foarte mândră de tine. Și pe urmă, după 
micul dejun, probabil că iar vreți să repetaţi, nu-i aşa? 

— Da, da. Chiar aşa. O să studiem în continuare cântecele şi textele 
vorbite, pentru ca mâine, la următoarea repetiţie, să meargă totul 
strună. Pauli a mai adus o pisică, ca să putem să exersăm un număr 
cu animale de-a dreptul fantastic pentru reprezentaţie. Doar știi că 
Winston are şi el un rol. 

Un număr fantastic cu animale? Cu Odette şi cu mine? Acum Kira 
chiar exagerează, Ana ar putea să se prindă! Doar nu suntem nişte 
caniși dresați, care trec prin roți în flăcări, ca la circ! Incredibil! 

Anei însă nu i se pare nimic suspect. Ba dimpotrivă, este entu- 
ziasmată peste măsură. 

— Foarte bine! strigă ea. Atunci mai pun două farfurii în plus, 
pentru ca Tom şi Pauli să-și refacă şi ei forțele. 


Vis 


Puțin mai târziu, oamenii mei stau binedispuși la masă și-și iau 
micul dejun. Werner a adus chifle proaspete şi Ana îi povestește 
entuziasmată de rolul principal pe care-l va interpreta Kira. Werner 
zâmbeşte. 

— Ce veste bună! Asta înseamnă că în curând o să avem de făcut 
un drum la școală! Pot să vin şi eu, nu-i așa? 

— Sigur, ne-ar face tuturor mare plăcere, spune Kira. Până atunci, 
repetăm ca lumea, pentru ca totul să iasă bine. O să luăm imediat 
textul și mai trecem o dată prin el. 

— Ah, face Werner dezamăgit. Eu am împrumutat pentru astăzi 
barca cu pânze a fratelui meu, pentru o excursie de familie. Voiam 
s-o iau pe bunica ta într-o plimbare pe Alster, ca să-i arăt părțile cele 
mai frumoase ale Hamburgului. 

— Astăzi, din păcate, nu pot să vin, trebuie să rămânem aici și să 
repetăm, se scuză Kira. Încă am probleme la cântece. 

Isteaţă mai e Kira! Cu asta chiar am scăpat de adulți și putem să 
căutăm netulburați indicii la depozitul de fier vechi. 

— Jos pălăria! zice Werner cu un zâmbet căznit. Atunci va fi o 
excursie mai restrânsă, numai cu mama și bunica ta. 

— Vai, domnule profesor! Vă daţi atâta osteneală pentru mama! 
Nu este nevoie, sunteți un om atât de ocupat! intervine Ana. 

— O fac cu plăcere. Este și pentru mine o bună ocazie să mai 
navighez. Mult prea rar ajung să mai fac așa ceva. Toată lumea are de 
câștigat. Win-win. 

N-am priceput nimic. Win-win? Ce-i asta, „navigaţie“ în chineză? 

— Dar dacă e vorba mai ales de cântece, gândeşte Ana cu glas 
tare, poate că e mai bine să rămân aici și să acompaniez copiii la pian. 
Le-ar fi de ajutor. 

Miorlau! Nu, nu se poate! Înseamnă că nu mai putem merge la 
depozitul de fier vechi. 

— Ah, nu! Ana, sunt chiar dezamăgit, dacă nici dumneata nu vii 
cu noi! se plânge Werner. Cu siguranță n-ai mai fost pe Alster cu o 
barcă cu pânze şi ai rata o experiență minunată. Este superb! 

— Da, şi mie mi se pare extraordinară ideea, dar... 

— Niciun „dar“, o întrerupe Kira. Doar n-o să-l dezamăgești pe 
domnul profesor Hagedorn. Dacă tot a împrumutat deja barca. Noi 
ne descurcăm și singuri. Mai bine mergeţi să vă plimbaţi cu barca! 

— Am eu o idee! se bagă în vorbă și babușca. Nu merg cu barca, 
ci cânt la pian pentru copii. Foarte drăguţ de la profesor, dar pe barcă 
mi se face repede rău. Ajut mai bine copiii. Ana, tu mergi cu barcă și 
eu rămân aici. Când sunt gata cu repetiţii, fac pelmeni. 

— Ah, ai face asta, mamușca? se bucură Ana. 

Preţ de o clipă, sper că Werner o să încerce s-o facă să se râzgân- 
dească, doar luase barca special pentru babuşca! Dar și lui Werner 
pare să-i surâdă ideea unei mici excursii cu barca, numai cu Ana. În 
orice caz, zâmbeșşte vesel şi dintr-odată îmi trece prin gând că îi 
convine de minune să iasă în larg fără babuşca. 

— Atunci, mai bine așa decât să vi se facă rău, doamnă Kovalenko... 
Ana, dacă eşti dispusă să vii în excursie fără mama dumitale, o să-mi 
facă mare plăcere să-ţi arăt Hamburgul de pe apă. Iar dumneavoastră, 
doamnă Kovalenko, puteți, desigur, să vă așezați la pian. Mă bucur că 
am găsit o ocupaţie pentru dumneavoastră. 

Cu tot efortul ei, Kira şi-a dat cu stângu-n dreptul. Nu peste mult 
timp, vom începe repetițiile cu babușca şi nu cred că va avea voie 

vreun copil să iasă din casă înainte ca toate textele și cântecele să fi 
fost învăţate la perfecţie și înainte ca pisicile să execute un „număr cu 
animale“ de toată frumuseţea. Gata cu investigația, ne mutăm la circ! 

Se întâmplă cum trebuia să se întâmple: nici n-au ieșit bine pe ușă 
Werner și Ana, că babușca și-a și îndreptat cu o mână exersată coafura 
ei ca un turn și a bătut din palme. 

— Brrravo, copii! strigă ea. Începem repetițiile! Unde sunt notele? 

Kira, Tom şi Pauli se uită unul la altul. 

— OK, oftează Kira, îmi aduc caietul. 

Pleacă din cameră, iar Pauli, Tom și cu mine ne luăm după ea. 
Numai Odette mai rămâne sub masa de sufragerie. Probabil că speră 
să mai apuce câteva firimituri de la micul dejun. Poate să le ia pe toate. 
Deocamdată mie mi-a trecut orice foame! 

Pe culoar, Pauli îi dă un ghiont Kirei. 

— Kira, șoptește ea, nu putem să facem repetiții pentru musicalul 
ăla cretin în timp ce Emilia poate că e legată în vreo pivniţă, cu un 
căluș în gură! Nu se poate! Trebuie să ieşim și s-o căutăm! 

— Ce să fac? îi răspunde în şoaptă Kira. Tu n-o ştii pe babușca. 
Dacă-și pune ceva în cap, n-o mai faci să se răzgândească. Trebuie 
măcar să ne prefacem că repetăm replicile. 

— Nu! zice Tom. Pauli are dreptate. Dacă nu-i spui acum că trebuie 
neapărat să plecăm, atunci o s-o fac eu. Tot respectul pentru bunica 
ta, dar nu putem să mai așteptăm doar ca să n-ai tu probleme cu ea! 

— Pauli, Tom, vă rog! spune Kira. Doar o jumătate de oră! Apoi 
născocesc o minciună şi o ștergem. 

— Unde ajungem cu minciunile? S-a văzut deja. Uite în ce belea 
ne-a băgat minciuna ta, zice Pauli cu o privire sumbră. 


— Nu fiţi aşa! se apără Kira. Am minţit pentru că n-aveam încotro. 
Altminteri mama și-ar fi ieșit din fire. Spuneţi că voi n-aţi făcut 
niciodată așa! 

— Bineînţeles că am mai minţit și eu când a fost nevoie, dar acum 
e altceva: cineva este în primejdie, chiar avem o urgenţă. 

— Exact, confirmă Tom, acum trebuie să avem destul curaj să-i 
spunem adevărul mamei tale, bunicii tale sau cui o mai fi. Chiar dacă 
o să avem necazuri din cauza asta. În comparaţie cu ce trebuie să 
îndure acum Emilia, asta e o nimica toată. 

— În afară de asta, bunica ta o să observe imediat că am mințit, 
declară Pauli, iar Tom o aprobă din cap. | 

— Cum așa? întreabă consternată Kira şi nici eu nu știu de ce Tom 
şi Pauli sunt atât de siguri. 

— Ei, cum! o ironizează Tom. Ce text să repetăm împreună? Ai și 
uitat: eu mă ocup de scenă și Pauli, de costume. N-avem niciun text. 
Şi nici nu cântăm. Şi atunci de ce te vizităm noaptea ca să repetăm 
împreună? 

— Bine, probabil că aveţi dreptate. 

Oftează din adâncul rărunchilor și face cale întoarsă. Încă un oftat, 
apoi apasă clanța ușii de la camera de zi. 

— Atunci, haide! 

Între timp, babușca s-a aşezat la pian și se uită la noi intrigată. 

— Unde sunt note? Și carte? 

— Da, să vezi, începe Kira, trebuie să-ţi povestesc ceva rău de tot, 
babușca. 


Remarcabil de discreti 


JI — Cel mai important e că nu batem la ochi, ne asigură Kira 
când ajungem la depozitul de fier vechi. 

Cred că glumește. Echipa noastră arată în felul următor: trei copii, 
printre care o punkistă cu părul tepos. O doamnă mai în vârstă, care 
strălucește ca un pom de Crăciun și care, pe deasupra, mai poartă și 
o coafură înaltă, cu efect dramatic. Şi patru pisici. Una albă, una 
neagră, una grasă și tigrată și una maronie, zbârlită. Spike şi Caramel 
s-au hotărât în ultimul moment să se alăture comandoului nostru. 
Nici nu pot să-mi imaginez ce-ar putea să bată la ochi mai tare ca 
ceata noastră pestriță, adunată la nimereală. Şi încă într-un depozit 
de fier vechi — nu tocmai un loc în care te-ai aştepta să dai de copii, 
pisici și bunici. 

Apropo de bunici: spre marea mea surprindere, babușca n-a legi- 
nat imediat ce Kira i-a povestit de răpire. Eu cred că bunica Hagedorn 
ar fi avut nevoie de cel puţin cinci păhărele de lichior de ouă pentru 
a-şi veni în fire și a digera o asemenea veste. În schimb, babușca doar 
a ridicat din sprâncene și a spus: „Bine, fac pelmeni mai târziu. Acum 
vă ajut să prindeți răufăcător!“ 

Pe mine numai gândul la prinderea răufăcătorului mă face să 
tremur de frică. Sfântă sardină în ulei, sper că n-o să avem probleme! 


Dacă răpitorul ar observa că suntem pe urmele lui... nici nu vreau să 

mă gândesc la ce s-ar putea întâmpla! Mi se zburlesc mustăţile, nu 
alta! 

-- Hei, Winston, e totul în ordine? 

Odette a remarcat, evident, că nu sunt sută la sută convins de 
planul nostru de a cerceta depozitul, căscând bine ochii şi ciulind 
urechile, ca apoi să trecem în revistă observaţiile. Dacă îi sare cuiva 
în ochi ceva suspect, ne mai uităm o dată mai atent. Până aici, toate 
bune şi frumoase. Dar ar fi și mai bine dacă n-am bate la ochi atât de 
tare! 

— Da, n-am nimic. Mă întreb doar ce s-ar întâmpla dacă răpitorul 
ne observă el pe noi înainte să-l observăm noi pe el. Avantajul nostru 
față de poliţie era, până la urmă, că noi putem să-l căutăm cu mai 
multă discreţie, dar acum ne-am făcut ditamai echipa. Ca să nu mai 
spun că babuşca nu e tocmai o prezenţă pe care s-o treci uşor cu 
vederea. 

— Nu-ţi mai face atâtea griji, Winston! Gusturile vestimentare ale 
babuşcăi sunt destul de neobișnuite și, desigur, copiii nu sunt 
niciodată atât de silențioşi pe cât ar trebui să fie ca agenți. Dar putem 
să privim lucrurile şi altfel: cu cât oamenii îi distrag mai mult atenția 
răufăcătorului, cu atât mai nestingherite putem noi, pisicile, să 
cercetăm depozitul. 

— OK, sună logic, spun eu după o clipă de gândire. Nebuna de 
babuşca este diversiunea perfectă. Dacă Spike și Caramel se mobi- 
lizează puţin mai mult decât până acum, poate chiar reușim să dăm 
de un indiciu important. Ar fi tocmai succesul de care avem nevoie 
ca să ne putem numi în continuare „Cele patru animale cu muşchi 
tari. 

— Aşa e! toarce Odette. Cât despre animalele cu muşchi tari, aş 
avea de făcut o observaţie. 

— Da? 

— Vezi tu, de fapt, ele se numesc altfel. 

— Ştiu. Winston, Odette, Spike şi Caramel nu sunt tocmai nume 
demne de cavaleri sau soldaţi sau ce-or mai fi. 

— Nu, nu mă refer la numele noastre. Vreau să spun că, în carte, 
animalele cu mușchi tari nu se numesc „animale cu mușchi tari“ 

— Hä? 

Poate că sunt eu cam tare de cap, dar zău dacă pricep ce vrea 
Odette să-mi spună. 

— Da, da. Se numeau „muschetari“, nu „animale cu muşchi tari“. 
Cartea din care ai luat tu deviza - știi doar: „unul pentru toți și toți 
pentru unul“ — se numește Cei trei muschetari. Pentru că arma lor era 
o muschetă, adică un fel de puşcă. Nu din cauza mușchilor lor. În 
fond, nu e mare brânză, dar voiam să-ţi spun. 

Muschetari. Așa e. Așa se numeau! Acum mi-am amintit și eu. 
Când Werner a citit prima dată din cartea asta, cuvântul mi s-a părut 
caraghios. Mi se urcă sângele până în vârful urechilor. Mi-e tare rușine 
că am greșit și că Odette a știut asta tot timpul. Ce pisică isteaţă și 
educată este Odette! Şi cât de penibil pentru mine! 

— Dar de ce nu mi-ai spus imediat? 

— Nu mi s-a părut așa de important. Şi, în afară de asta, nu voiam 
să te fac de rușine în faţa lui Spike şi a lui Caramel. M-am gândit că e 
cam aiurea pentru tine să te corectez în faţa lor. 

Aşa e. Şi mie mi s-ar fi părut aiurea. Ce frumos din partea lui 
Odette! 

— Mulţumesc că te-ai gândit la mine! 

— Nicio problemă. Cu plăcere. Eu... ăăă... am o părere bună 
despre tine. 

Miorlau! Acum chiar că mi se urcă sângele la cap, numai că de data 


159 


asta nu de rușine. Chiar dimpotrivă! Odette spune că mă place: inima 
îmi bate mai repede şi mă gândesc că în clipa asta aş vrea să fiu în altă 
parte, numai cu ea. Pe o insulă pustie, de exemplu. 

— Hei, voi doi! îmi întrerupe Spike şirul gândurilor. Acum ce mai 
facem? Nu mi se pare o idee prea isteață să ne ţinem după bunica asta 
ciudată. 

Revin cu lăbuţele pe pământ. 

— Exact asta discutam acum cu Odette. Cel mai bine ar fi să ne 
ținem la distanță de oameni în timp ce căutăm. Ca să ne mărim 
şansele de a nu fi descoperiți. 

— Bun plan! îl laudă Spike. 

— Eu cred că ar trebui să formăm echipe de câte doi, propune 
Caramel, apropiindu-se tiptil. S-ar putea să ni se întâmple ceva și 
atunci măcar unul din echipă ar putea să aducă ajutoare. 

Odette miaună. 

— Eşti un iepure fricos! Dar ideea nu e rea. Echipa numărul 1 
suntem Winston şi cu mine. 

— Ei, asta-i, uite ce surpriză, ne ironizează Spike. 

N-are decât, mi-e indiferent. Principalul e că eu sunt în echipă cu 

În timp ce Caramel şi Spike se furişează în partea depozitului care 
dă la stradă, Odette și cu mine ne ocupăm de cealaltă parte. Aici se 
află o magazie strâmbă, lângă care se află o grămadă de anvelope vechi 
şi de fiare ruginite. Ușa magaziei e întredeschisă. 

— Uite, Winston, în căsuţa aia ar fi ușor de ascuns un copil. Hai să 
aruncăm o privire înăuntru. 


Ideea nu prea mă încântă. Într-un spaţiu închis n-am putea scăpa 

cu una, cu două de răufăcător, în caz că ne descoperă. Dar nu vreau 
în niciun caz să trec şi eu drept un iepure fricos în faţa lui Odette. Mă 
gândesc. 

— Mai întâi ar trebui să ne uităm pe unde umblă babuşca. Dacă e 
destul de departe, putem porni de la ideea că răpitorul nu este în apro- 
pierea noastră şi atunci putem arunca o privire în magazie. 

— Bine. Probabil că ai dreptate. Vino, hai să ne cățărăm pe aco- 
periş, de acolo o să avem o privire de ansamblu asupra depozitului. 

Chiar așa e. De pe acoperişul magaziei se poate vedea bine tot locul 
de depozitare. Nu departe de magazie este macaraua de care era vorba 
în scrisoarea răpitorului. Este destul de mare și are un braţ care îmi 
aminteşte de departe de un păianjen. Dinaintea macaralei se află un 
morman uriaş de fiare vechi. Nu cu mult timp înainte, toate astea 
fuseseră automobile. În orice caz, în unele locuri se mai zăresc lacul 
şi cromul. Ce-i drept, eu nu prea mă pricep la automobile. Werner 
n-are maşină, el merge numai cu bicicleta. Spune că dacă toţi oamenii 
din lume ar merge cu maşina, în curând Pământul s-ar sufoca cu gaze 
de eșapament. Nu vrea să fie părtaş la aşa ceva! 

Lângă piesele de automobile mai există încă multe alte grămezi a 
căror provenienţă n-ar putea fi precizată cu uşurinţă. În spate e un 
teren mai mare, pe care sunt parcate maşini care n-au fost casate. 
Printre rândurile de maşini zăresc coafura înaltă a babuşcăi. Se ridică 
deasupra acoperişurilor maşinilor, n-ai cum să n-o vezi. Bine. Dacă 
răpitorul se află, într-adevăr, aici, n-are cum să n-o depisteze pe 
babușca. 

— Nici urmă de răpitor, îi spun lui Odette şi sar jos de pe aco- 
perișul magaziei. 

Ea mă urmează şi imediat ne strecurăm botul pe ușa întredeschisă 
a magaziei. Înăuntru este destul de întuneric, dar, după cum se ştie, 

asta nu este o problemă pentru ochii pisicilor. Ne strecurăm în spaţiul 
îngust şi ne uităm mai atent în jurul nostru. Un dulap, un birou cu 
un scaun, pe perete atârnă un calendar. În ansamblu, magazia este 
mobilată destul de modest. Când trece prin faţa dulapului, Odette 
rămâne stană de piatră. 

— Winston! Vino repede! 

— Ce e? zic eu, venind în fugă. 

— Miroase! 

Adulmec. Într-adevăr: un iz de brad! 

— Sfântă tăviţă de nisip! Ăsta e mirosul pe care-l căutăm! 

— Nu-i așa? Ceva din dulăpiorul ăsta miroase aşa. Ce-o fi? 

— Să ne uităm mai atent. Vino sus! 

Odette şi cu mine facem un salt pe primul raft. Este suficient de 
adânc ca două pisici de mărimea noastră să poată sta comod pe el. 
Chiar în faţa noastră este o cutie de carton mare şi pun pariu că ea 
miroase a brad. 

Odette are aceeaşi impresie. 

— Cred că e ceva în cutia asta, zice ea, ridicându-se pe picioarele 
dinapoi și băgând capul în cutie. Aha, aici e! Arată ca... 

Înainte să poată spune ce vede, ușa magaziei se izbește de perete şi 
în prag apare un bărbat. De spaimă, era să cad de pe raft. De-abia apuc 
să mă prind de lemn cu ghearele. Odette încă nu-şi dă seama că 
tocmai se petrece o catastrofă. 

— Hei, voi doi! Ce faceţi în biroul meu? strigă bărbatul și dintr-un 
pas e lângă dulăpior. 

Sar de pe raft și mă vâr sub birou. Odette scoate capul din cutie şi 
miaună speriată. 

— Căutaţi ceva de haleală sau de ce adulmecaţi pe aici? 

Vocea individului mi se pare cunoscută. Am mai auzit-o undeva. 

Din păcate, din ascunzătoarea mea de sub birou, nu-i văd decât 
pantofii. 

Odette miaună întruna. Pantofii se apropie ea. Aoleu, ce pune la 
cale individul? 

— Așa, pisicuţo, dispari de-aici. Nu pot să sufăr să-și våre cineva 
nasul în lucrurile mele. Şterge-o! 

N-am cum să văd, dar cred că bărbatul încearcă s-o tragă pe 
Odette jos de pe raft. Tipul mai face un pas în față. Apoi un strigăt! 
Nimeni nu poate s-o înșface așa, pur şi simplu, pe Odette. Îmi închi- 
pui că i-a tras tipului o zgârietură s-o țină minte. În orice caz, indi- 
vidul se trage înapoi și scoate niște chelălăituri. 

— Au, vai, bestie idioată! Ce te-a apucat? 

Se scutură, apoi se repede din nou la dulăpior. 

— Pun eu mâna pe tine, afurisito! 

Dintr-odată, mi se zburleşte părul de la ceafă: am mai trăit asta o 
dată! Eram chiar aici și tipul ăsta încerca să o prindă pe Odette. Cum 
se poate? Așa ceva nu e posibil! 

Odette sare de pe raft și se duce repede în celălalt colț al camerei. 
Când o văd ghemuită acolo, imediat îmi dă prin minte: n-am trăit 
asta, am visat-o! Visul meu de acum câteva zile! Uite că pare să se 
adeverească! Atunci știu ce am de făcut. Sunt Winston Churchill, 
motan fără pată și prihană! Este exact ca în vis: eu sar pe umerii lui, 
simt mirosul de tutun și de brad și îmi înfig ghearele în obrajii 
răufăcătorului. 

— Aaau! Ce-i asta? 

Îşi retrage grăbit braţul dinspre Odette și încearcă, în schimb, să 
mă înhaţe pe mine. Dar nu mă prinde - sunt prea agil pentru el. 
Odette, cea mai frumoasă pisică albă din lume, sare din colțul ei. 

— Fugi, Odette, fugi de-aici! îi strig. O să-i distrag eu atenţia! 

— Nu, Winston, nu plec fără tine! 

— Ba da, e mai bine! Pleacă! strig eu încă o dată, dar inimioara 
mea de pisică tresaltă de bucurie, pentru că Odette vrea să rămână 
lângă mine. 

Înainte ca individul să scape din ghearele mele, îi mai trag o lovi- 
tură de labă. El scoate un urlet și iar încearcă să mă prindă. 

— Ah, Winston, şopteşte Odette, eşti atât de... 

Din păcate, ăsta e momentul în care m-am trezit, aşa că nu ştiu ce 
se întâmplă mai departe. 

— ...Curajos, o mai aud pe Odette șoptind, ceea ce e, desigur, 
extraordinar, dar cu asta, din păcate, se şi sfârşeşte partea frumoasă a 
episodului ăstuia. 

Trezindu-mă din reverie, individul mă apucă de ceafă şi mă ridică. 
MIAU! Doare! Nu aşa se ţine o pisică! 

Individului nici că-i pasă. Dimpotrivă: acum mă scutură şi mai 
abitir. 

— Așa, amice. Ai noroc dacă te duc direct la adăpost şi nu te arunc 
imediat în malaxorul de fiare vechi! La fel şi prietena ta de aici, zice 
el, după care întinde mână după Odette şi o apucă şi pe ea de grumaz. 
Bestii idioate! Mie oricum nu-mi plac pisicile! 

Oricât am da noi din lăbuţe, nu ajută la nimic. Individul are niște 
gheare de oţel. Sfântă sardină în ulei, nu vreau să ajung la adăpost!!! 

Deodată, ușa e din nou izbită de perete şi tot ce pot eu să văd din 
poziţia mea foarte incomodă este un munte uriaș de păr negru adunat 
într-un turn. Babușca! Niciodată n-am mai fost atât de bucuros s-o 
văd! 

— Hei! Ce faci mătăluţă cu pisică dragă mie? Vrei s-o furi? Imediat 
să mi-o dai! spune ea cu o voce tunătoare, care nu îngăduie nicio opo- 
ziţie. Altfel chem poliţie! 

Înmărmurit, individul ne dă drumul. N-am o cădere tocmai lină, 
dar mi-e perfect egal. Cel mai important este să scap de durerea de la 
ceafă. Întins pe podea, îmi amintesc deodată, ca într-o străfulgerare, 
de unde îl cunosc pe mitocanul ăsta: este intendentul școlii. Mai bine 
zis, tipul care îi ţine locul. 


Fără colțunași pentru Werner. 


În schimb, o nouă misiune 


pentru niște muschetari involuntari 


— Iarăşi crochete d t é? E 
arâşi crochete de peşte pané AS 


constate că nu este aşteptat cu pelmenii speraţi și că prin casă adie un 


Întors din plimbarea cu barca, Werner este dezamăgit să 


suflu delicat de filé de somon de mare. Babuşca, care tocmai iese din 
bucătărie, nu spune nimic, ci doar ne face conspirativ cu ochiul. Kira, 
Pauli și Tom îi răspund prin același gest. Stäm pe podea în fața pia- 
nului şi ne prefacem că tocmai am terminat repetițiile. De fapt, numai 
copiii se prefac, pentru că eu nu pot nici să fac cu ochiul, nici să 
răsfoiesc textele. Mă străduiesc să mă uit un pic conspirativ. Grea mai 
e viața de motan! Şi trebuie să trec singur prin toate - după excursia 
noastră la depozitul de fier vechi, Odette, Caramel şi Spike au rămas 
jos în curte. Patru pisici în casă ar fi fost prea mult de îndurat pentru 
babuşca. 

— Se pare că Winston va rămâne unicul membru al familiei 
Hagedorn care a apucat să guste din această specialitate, oftează 
Werner. 

— Nicio grijă, domnule Hagedorn, îl consolează Ana, bătându-l 
pe umăr. O să fie şi pelmeni. Dar este grozav că au muncit cu toții cu 
atâta sârguinţă, încât mama n-a mai apucat nici măcar să gătească, 
zice ea, după care se întoarce spre noi. Aşa, acum vrem să auzim ceva 
interpretat de artiștii noştri! 

Chipul Kirei îşi schimbă culoarea. Eu cred că se înroşeşte. Dar nu 
ştiu sigur, pentru că, fiind motan, nu sunt mare meşter la culori. Dar 
ştiu de pe vremea când eram fată că lumea este destul de pestriță şi 
că oamenii se fac ca sfecla atunci când dau de dificultăți. La fel şi Kira 
în acest moment. 

— XĂăă, vezi tu, trebuie să fie o surpriză, bâiguie ea. Dacă ne 
ascultați acum, spectacolul n-o să mai fie la fel de captivant pentru 
voi. 

— Ah, asta nu mă deranjează, insistă Ana. 

— Da, dar, din păcate, mă cam doare-n gât, chiar nu mai pot să 
cânt, spune Kira. 

— Hm, atunci, după ce mâncăm, trebuie să ne despărțim de 
prietenii tăi, zice Ana, încruntându-se. Nu cumva să te alegi cu o ră- 
ceală şi să-i molipseşti pe toţi. Poate că măcar astăzi te duci şi tu mai 
devreme la culcare, pentru ca mâine să fii în formă la școală. 

Miorlau! M-am săturat de pălăvrăgeala asta - odată ce începe, cu 
greu se mai termină. Noi voiam să mai discutăm despre caz şi să 
punem cap la cap observaţiile noastre. Dar trebuie spus că, în esență, 
n-am făcut decât să constatăm că Albert Schmidt, intendentul general, 
este suspectul principal. De fapt, unicul nostru suspect, dacă o lăsăm 
la o parte pe femeia cu părul blond. În privința asta suntem cu toții 
de acord: după plecarea vijelioasă a babușcăi cu cele două pisici în 
braţe, domnul Schmidt a ieșit din magazie şi a fost recunoscut de 
Tom, Pauli şi Kira, care stăteau la pândă în spatele unei grămezi de 
fiare vechi. Ce căuta administratorul şcolii la locul în care urma să se 
facă predarea răscumpărării? Asta li s-a părut copiilor extrem de 
suspect! Folosindu-mă de talentul meu pantomimic, am reuşit să le 
explic bipezilor mei că sunt de părere că răpitorul este domnul 
Schmidt. De fiecare dată când copiii pomeneau numele lui, 

adulmecam ca turbat în jur. Kira și-a dat seama ce încercam să le 
comunic și le-a spus și celorlalţi. Tipul nu numai că arată suspect, dar 
şi miroase suspect! 

Acum însă, ce ne facem? Vrem, nu vrem, va trebui să discutăm 
mâine la școală, fiindcă acum e clar că trebuie să se ducă toți acasă, 
înainte să ne surprindă Werner și Ana. Mă îndoiesc că ei ar fi tot atât 
de stăpâni pe ei ca babuşca. Mai bine să nu afle nimic. 

În schimb, ştiu că pot să contez pe babușca, apărătoarea pisicilor. 
De la apariţia ei salutară din magazie o văd, într-adevăr, cu alți ochi: 
e o bunică nemaipomenită! Până acum, în afară de un „ioi, ioi“ însoţit 
de clătinarea capului, n-a spus mare lucru. Ceea ce dovedește că este 
cu totul altfel decât ceilalți adulţi pe care îi cunosc eu. Probabil că este 
ceea ce Kira numeşte „super“. De aceea, ar fi bine ca babuşca să 
rămână mai departe în echipă. Dar mâine n-avem cum s-o luăm cu 
noi la școală. Când Kira m-a adus pe ascuns pentru prima oară în 
clasa ei, m-a ascuns în ghiozdan. Babuşca nu cred c-o să poată să 
intre, fie şi numai din cauza coafurii ei ca un turn! 

— Fraţilor, suntem pe calea cea bună! spune Kira, iar ochii ei 
strălucesc de-a dreptul când, a doua zi dimineaţă, îi întâlnește în fața 
şcolii pe Pauli şi Tom. Azi-noapte n-am închis un ochi, pentru că 
m-am tot gândit cum să organizăm azi lucrurile. Este cât se poate de 
clar: asta e ultima noastră șansă de a o salva pe Emilia. Când se va 
plăti răscumpărarea, poliția va face tot ce-i va sta în putință ca să-l 
aresteze pe individ. Dar dacă o dăm în bară, s-a zis cu operaţiunea de 
salvare! 

Tom îşi drege glasul. 

— Pentru mine, lucrurile sunt clare. Acum suntem aproape siguri 


168 


că răpitorul este acest ciudat domn Schmidt. De ce să nu ne ducem la 
poliţie şi să povestim tot ce ştim? 

— Nu! spune Pauli, clătinând cu vehemenţă din cap. Ce ştim de 
fapt? Ştim că domnul Schmidt îi ţine locul administratorului nostru 
şi că lucrează la depozit. Nu e nimic senzaţional în asta. Nu cred că 
poliţia s-ar deranja pentru așa ceva. 

— Şi mai ştim că miroase ca scrisorile răpitorului - asta a stabilit 
Winston, intervine Kira. 

— Da, spune Pauli, după care rămâne tăcută. 

Asta mă supără. Chiar mai mult decât dacă ar fi spus că nu mă 
crede. O să-i arăteu ei! 

— OK, să spunem că avem o suspiciune întemeiată, cugetă Tom 
cu glas tare. Nu e de-ajuns. Trebuie să continuăm cu urmărirea dom- 
nului Schmidt. Mai ales când pleacă de la şcoală. Pornim după el, fără 
să atragem atenţia nimănui, și nu-l mai scăpăm din ochi. 

— Cum o să facem asta? întreabă Pauli. Trebuie să fim la școală. 
Nu cred că Prătorius ne lasă să alergăm de nebuni prin clădirea şcolii 
în timpul orei de biologie. Cum o să-i explici asta? 

— Nu ştiu, ridică Tom din umeri. 

— Păcat că domnul Schmidt l-a văzut pe Winston, altminteri el 
l-ar fi putut urmări pas cu pas şi ne-ar fi arătat imediat dacă ar fi 
descoperit ceva, spune Kira. 

Pauli nu zice nici acum nimic, dar îi citesc scepticismul din priviri. 
Grrr, în curând o să mi se răsucească în sus mustăţile de ciudă! Ce-a 
apucat-o să se îndoiască aşa de mine? Ce mult mi-aș dori să-i 
dovedesc fără întârziere că Kira are dreptate și că e floare la ureche 
pentru mine să-l filez pe Schmidt. Dar, din păcate, Kira are dreptate 
când zice că el deja mă ştie. Bine, nu sunt singura pisică neagră din 
lume, dar ar putea să intre la bănuieli. Ia stai așa! Asta e! Eu nu sunt 

singura pisică din lume. Şi nici din Hamburg. Mai există şi Spike şi 
Caramel! Ar avea, în sfârşit, ocazia să arate de ce sunt în stare. Să 
sperăm că nu sunt doar două pisicuţe răsfățate, ci nişte lei curajoşi! 

Hotărăsc să fug acasă şi să-i aduc pe amândoi. O să-i pun să stea 
în fața porții şcolii până apare Schmidt şi pe urmă să-l urmărească. 
Un plan simplu - grăsanul şi fricosul ar putea să-l ducă la capăt! 

De aceea, când Tom, Kira şi Pauli dau să urce scările din dreptul 
intrării, mă întorc să plec. 

— Hei, Winston, încotro? 

Kira aleargă după mine, se lasă în genunchi şi mă mângâie pe 
spinare. Mă aşez şi mă uit drept în ochii ei. Dragă Kira, ştiu că nu mai 
poți să mă auzi, dar ai încredere în mine: ştiu ce fac! 

— OK, Winston, îmi zâmbeşte ea. Tu ştii ce faci. Dă-i drumul! 

Oare m-a înţeles? A mai rămas un pic de telepatie între noi? 

— Am înțeles eu bine? Vrei să-l prindem pe individul ästa peri- 
culos, care voia să vă pâtuiască pe tine și pe Odette? Iar voi nu veniți 
pentru că vă e frică? 

Sfântă sardină în ulei, ce laş e Caramel! De o jumătate de oră stau 
ghemuit cu el şi cu Spike în curtea din spate şi încerc să-i conving să 
vină la şcoală. Deocamdată fără succes. Măcar de-ar fi Odette aici! Ea 
i-ar fi convins de mult. Dar, din păcate, nici urmă de cea mai frumoasă 
pisică din lume. Oftez din greu. 

— Greşeşti, Caramel. Nu trebuie să-l prindeți. Trebuie doar să fiți 
cu băgare de seamă să nu ne scape printre degete, Vă așezați confor- 
tabil în fața şcolii și, dacă domnul Schmidt vrea să plece, vă ţineţi scai 
de el. De îndată ce știți încotro vrea s-o apuce, unul dintre voi rămâne 
cu el și celălalt mă aduce pe mine. Niciun risc, niciun pericol, ai înțeles? 

— Nu ştiu ce să zic, ezită Caramel. Dacă ne face ceva? Și de ce nu 
pot copiii să-l urmărească? Nici pe ei nu i-a văzut, nu-i aşa? 

Aşa e. Domnul Schmidt nu i-a descoperit pe Kira, Pauli și Tom 
atunci când a ieșit din magazie după babușca. Dar din întrebarea lui 
Caramel se vede că habar n-are ce se întâmplă într-o şcoală. De altfel, 
lui, ca motan, nici nu poți să-i reproşezi așa ceva. 

Trag aer adânc în piept şi încerc să-l lămuresc: 

— Fii atent, Caramel, lucrurile stau aşa: până la prânz, Kira, Tom 
şi Pauli sunt la școală. Acolo nu poţi să vii şi să pleci după cum ai chef. 
Altfel ai băgat-o pe mânecă! 

Caramel şi Spike mă privesc nedumeriţi. 

— Cum adică ai băgat-o pe mânecă? întreabă Spike. Sunt destui 
copii acolo, ce contează unul în plus sau în minus? Chiar tu ai spus că 
în şcoală e cam multă gălăgie, pentru că sunt mulți copii care aleargă 
de colo colo. Profesorii ar trebui să se bucure dacă scapă şi ei o dată 
de trei copii. 

Bine. Sună convingător. Dacă eu aş fi profesor, chiar n-aş avea 
nimic de obiectat dacă aş scăpa de câţiva copii din clasă. Dar, din câte 
ştiu eu, şcoala nu funcţionează așa. 

— Spike, nici eu nu știu de ce prezența în școală este atât de 
importantă. Știu numai că așa este. Și că, din cauza asta, copiii nu pot 
să plece şi să-l urmărească pe domnul Schmidt. 

— Ei, şi? Nu e problema mea, miorlăie Caramel. 

— Zău așa! pufăi eu, la capătul puterilor. Dacă şi eu aş fi gândit la 
fel când ai căzut tu în tomberon, acum sigur ai fi fost un ghemotoc 
de hârtie. Dar nu, eu am sărit după tine în pubelă și te-am salvat. Deşi 
nu era câtuşi de puţin problema mea. 

— Aşa e, Caramel, Winston are dreptate, intervine în discuţie 
Spike. Așa am şi ajuns la ideea cu animalele cu mușchi tari. 

— De fapt, se numesc muschetari, îl corectez eu pe Spike. 

— Hä? Cum aşa, deodată? 

— Pentru că... ah, n-are importanţă. Ţine minte că, de acum, se 
numesc muschetari. 

Spike scoate un fornăit. 

— Dacă aş fi ştiut unde vor duce toate astea, nu mi-aș fi dorit să 
fiu nici animal cu muşchi tari, nici muschetar. Mai bine rămâneam 
aici la soare. 

— Da. Dar e prea târziu pentru asta. Acum chiar trebuie s-o luăm 
din loc. Apropo, știți unde e Odette? 

Caramel și Spike se uită unul la altul, apoi clatină simultan din cap. 

— Nu. Habar n-avem. N-am mai văzut-o de aseară. 


Despre pomi parfumati, 


aspiratoare și pături în carouri 


X 3 — Repede, tipul e iarăși la depozit! 
” Caramel intră ca hăituit în sala în care copiii se pregătesc 
pentru repetiții. Eu mi-am luat deja locul pe scenă, dar, la auzul veștii, 
fug imediat la Kira. Pufăi, miorlăi şi mă frec de picioarele ei. 

— Oh, fir-ar să fie! face Kira. E acolo, nu? 

Îi răspund cu un „miau“ tare - exact! 

Kira sare de pe scenă şi se duce repede la Tom, care stă la pupitrul 
tehnic din fundul sălii. 

— Tom, începe! 

— Da, ştiu. Am pregătit luminile şi, dacă am băgat CD-ul corect, 
suntem gata. Așa că nu-ți face probleme din cauza tehnicii. Doar un 
semn de la genialul nostru regizor şi-i dau drumul! 

— Ah, nu la asta mă refer! Mă refer la comandoul nostru, „Salvaţi-o 
pe Emilia!“ Trebuie să plecăm! Acum! 

— Să mergem iarăşi la depozit? zice Tom, scărpinându-se în cap. 

Eu miaun cât pot de tare. 

— Da, îmi traduce Kira miorlăitul. 

— Dar cum să facem? Repetiţia e programată la 14.30, poate să 
înceapă în orice moment. 

Într-adevăr, chiar în clipa asta, Leonie, regizorul nostru vedetă, se 
îndreaptă țanţoşă spre noi. 

— Hei, voi doi, ce faceţi, vă ţineţi de şuete? Îmi cer scuze că vă 
întrerup, dar noi suntem gata să începem. 

Cum se face că tot ce scoate Leonie pe gură sună atât de sarcastic? 
De vină trebuie să fie mutra ei, pe care se vede întotdeauna că nu pune 
un gând bun nici măcar în lucrurile drăguţe pe care le spune. E 
incredibilă! 

— Äää, este așa de urgent. ..? Eu trebuie neapărat să plec, bâiguie 
Kira. O... programare la doctor. 

Leonie se uită la ea cu ochii cât cepele. Dar, în loc să răspundă ceva, 
se întoarce şi-i strigă doamnei Heinson: 

— Doamnă Heinson, Kira spune că trebuie să plece! Să începem 
totuși repetiţia? 

După nici două secunde, doamna Heinson este lângă noi. Nu se 
poate! Acum sigur o să ne certe. 

— Ce aud, Kira? Cred că glumeşti! Nu poți să pleci acum. În niciun 
caz! 

— Da, ştiu, e aiurea, dar nu prea mă simt bine și mă gândeam să 
merg la doctor, se scuză Kira, frământându-și neliniștită mâinile. 

Doamna Heinson o măsoară din priviri, neîncrezătoare. 

— Dacă eşti bolnavă, asta e altceva. Dar ştii că fără protagonist 
trebuie să contramandăm totul. Am vorbit cu colegii mei să ne lase 
să continuăm repetițiile încă două ore în timpul programului de 
şcoală, dar înseamnă că totul a fost zadarnic. Așa că, dacă se poate, te 
rog să rămâi aici. 

Leonie zâmbește ironic. 

— Am auzit eu că ruşii sunt cam sensibili. Sunt în stare să zacă la 
pat pentru un amărât de guturai. 

Kira se cutremură de parcă Leonie ar fi pălmuit-o, şi chiar şi 
doamna Heinson se arată indignată. 

— Leonie, ce te-a apucat? Ce nerușinare! Scuză-te imediat față de 
Kira! 

— Scuze, ciripește cu nevinovăție Leonie, nici eu nu știu dacă e 
adevărat sau nu. 

— Firește că nu este adevărat, o repede Kira. Dimpotrivă, în Rusia, 
oamenii sunt foarte rezistenți. La fel ca mine. Acum nu mă simt prea 
bine, dar o să încerc să mai rezist două ore. 

Aoleu! Înţeleg că Kira nu vrea să lase o impresie proastă, dar nu e 
momentul potrivit să-i demonstreze ceva proastei de Leonie. 

În orice caz, doamna Heinson este bucuroasă că Kira şi-a schimbat 
intenţia. 

— Foarte bine! Atunci putem să începem. Mulţumesc, Kira! 

Se îndreaptă spre scenă și bate din palme: 

— Așa, copii! Vă rog, fiecare la locul lui, începem! 

Tom se uită întrebător la Kira, apoi ridică din umeri și pune un 
CD. 

Kira oftează și se apleacă spre mine. 

— Winston, ai auzit, nu pot să plec. Nu ne rămâne decât o singură 
posibilitate: tu şi prietenii tăi trebuie să mergeţi singuri la depozit. 
Când doamna Heinson îţi va observa lipsa, voi spune că ai șters-o. Să 
fiţi vigilenţi. Noi venim cât de repede putem. Și ai grijă să nu te prindă 
din nou! 


Eu trag un miorlăit. Nu, de data asta voi fi mai prudent. Fără 


surprize neplăcute! 


Prima surpriză mă întâmpină de îndată ce ajung la depozit. Dar 
nu e una neplăcută: e Odette! Stă cât se poate de calmă în faţa intrării 
și își linge lăbuţele. 

— Odette! Eşti aici! Ţi-am simţit lipsa. Ce faci aici? 

— Bună, Winston! Te aştept. Am mai aruncat un ochi pe aici. 
M-am gândit că e un prilej bun. Până la urmă, intendențţii sunt la 
şcoală dimineaţa. 

[a te uită! O idee de nota zece! Trebuie să spun că multă vreme am 
crezut că eu sunt cea mai isteață pisică din împrejurimi. Dar Odette 
este şi mai isteaţă. Este realmente cea mai isteaţă pisică pe care o 
cunosc. Poate că eu sunt cel mai isteț motan, dar asta e altceva. 

— Şi ai aflat ceva? mă interesez eu. 

— Da, am aflat. Mi-am dat seama de unde vine mirosul de brad. 
În cutia din magazie sunt o grămadă de pomișori care miros așa. În 
vârf au o buclă de care să-i atârni, ca podoabele de Crăciun. Pomișorii 
nu sunt numai în ladă, ci atârnă și prin alte locuri pe-aici. Ciudatul 
domn Schmidt pare să-i colecționeze. Nicio mirare că şi scrisorile de 
răscumpărare miros a brad. 

— Aha! Dar de ce i-ar colecţiona? 

— Habar n-am. Dar asta nu e tot ce am descoperit. Cred că mașina 
în care ar trebui lăsată răscumpărarea e deja aici. 

— Serios? 

— Da. E exact cum e descrisă în scrisoare: un automobil albastru, 
lângă cabina macaralei. 

Sfântă sardină în ulei! Maşina răpitorului! El trebuie să fie. Nu 
încape nicio îndoială, din moment ce albastrul e una dintre cele două 
culori pe care noi, pisicile, le recunoaștem bine. Mă trec fiori. 

— Ce facem acum? o întreb pe isteața Odette. 

— Cum adică „facem“? intervine Caramel. Parcă era vorba doar 
să-l ţinem sub observaţie pe Schmidt ăsta, fără să fim remarcaţi. 

— Caramel, pufneşte Odette, nu fi laşi! Domnul Schmidt tocmai a 
intrat în magazie. Îl supraveghează Spike. De îndată ce Schmidt 

părăsește magazia, Spike ne va da de veste. Dincolo de asta, eu nu cred 
că aici mai găsim vreun indiciu privitor la Emilia. M-am uitat temei- 
nic în jur şi n-am descoperit nimic. 

Caramel nu spune nimic, cred că se simte jignit. N-are decât. La 
urma urmei, Odette are dreptate. 

— Ce-ar fi să ne uităm mai atent la automobil? propun eu. Oricum, 
este singurul loc pe unde ştim sigur că va trece răpitorul. 

— Bună idee, mă laudă Odette. 

Cât despre Caramel, îmi aruncă fulgere din priviri, dar mi-e 
indiferent. Ne îndreptăm toţi trei spre macara. 

Aşa e. Acolo se află automobilul albastru. Ieri sigur nu era acolo. 

— Ai văzut cum a ajuns aici? o întreb pe Odette. 

— Nu, din păcate, nu. Când am venit eu, era deja aici. Domnul 
Schmidt trebuie să-l fi parcat azi dimineaţă devreme, încă înainte de 
a se duce la școală. 

Mă plimb în jurul automobilului. Arată ca o maşină oarecare. 
Nimic nu-ţi atrage atenţia. Un salt şi aterizez pe capotă. Trag curios 
cu ochiul prin parbriz. Ceea ce îmi sare imediat în ochi este micuțul 
pom de hârtie care se leagănă în spatele parbrizului. Trebuie să fie 
unul dintre pomişorii aceia care miros a brad! Ce chestie! Să fie vreo 
vrajă? Poate ca să ţină poliţia la distanță? Dacă da, în cazul pisicilor 
nu funcţionează. 

— Hei, veniţi aici sus! Şi aici atârnă un pomişor! le strig eu lui 
Odette şi lui Caramel. 

Dar chiar înainte ca ei să mi se alăture, Spike vine în goană. Cu o 
viteză de care nu-l credeam în stare pe grăsanul ăsta. Se opreşte 
gâfâind și pufăind în fața lui Odette şi a lui Caramel. 

— Repede! Schmidt se apropie, ascundeţi-vă! 

Sfântă sardină în ulei! Nu trebuie să mi se spună de douii ori. Sar 

imediat de pe capotă şi mă pitesc împreună cu ceilalți în spatele unei 
grămezi de anvelope vechi, depozitate între macara și automobil. Şi, 
într-adevăr, de după colț apare Schmidt. Vine fluierând la mașină și 
deschide portiera. Apoi se duce la căsuţa de lângă macara, deschide 
ușa și scoate de-acolo ceva care seamănă cumva cu o bobină cu fur- 
tun. Ce poate să fie? Să fie oare ascunsă acolo Emilia? 

Fluierând, Schmidt târăște spre maşină bobina, care este legată cu 
un cablu de cabina macaralei, după care deschide portiera din faţă. 
Vâră înăuntru furtunul şi, puţin mai târziu, izbucnește un zgomot 
asurzitor, care îmi pare destul de cunoscut — chestia aia ca o bobină 
este un aspirator! Domnul Schmidt aspiră maşina. 

Odette mă priveşte întrebător. 

— Ce face ăla acolo? 

— Vezi și tu! Aspiră maşina. 

— Dar de ce? 

— Habar n-am. Poate vine mama lui în vizită. Şi pe Ana a apucat-o 
mania curăţeniei când s-a anunțat babușca. 

Între timp, Schmidt a deschis toate portierele şi aspiră într-o veselie 
locurile din față şi din spate. Ia o pătură în carouri de pe bancheta din 
spate, o împăturește frumos şi o pune din nou pe banchetă. 

— Sau poate vrea să șteargă urmele își dă cu părerea Caramel. În 
caz că a transportat-o pe Emilia în mașină, s-ar fi putut ca poliția să 
găsească ceva de-al ei pe banchete. 

Altă teorie bună. Ce-i drept, Caramel e un iepure fricos, dar prost 
nu e. 

Acum Schmidt scoate aspiratorul, bagă mâna în buzunarul panta- 
lonilor şi scoate de acolo un mobil care sună. 

— Schmidt! Ah, da, salut! Tocmai asta fac. 


Ascultă încordat. 

— Da, trebuie să mă mişc repede. În birou, spuneţi? Un moment, 
mă duc acolo. Vă sun eu când ajung. 

Vâră din nou mobilul şi fuge spre magazie. 

— Nu mai are linişte, constată sec Spike. În orice caz, nu pare 
neliniștit. Dacă eu aș fi atât de aproape de o răscumpărare, nu mi-ar 
arde să vorbesc la telefon. 

— Mai are ceva de aşteptat, Predarea are loc abia azi după-masă, 
intervine Odette. Şi poate că Schmidt a mai făcut treburi d-astea. Cu 
timpul, înveţi să-ţi stăpâneşti emoțiile mai bine. 

— Corect, așa se întâmplă, îi dau eu dreptate. Și odată ce... 

Dar înainte să apuc să spun ce va face domnul Schmidt odată ce 
va pune mâna pe bani, rămân fără glas. Deoarece chiar în fața noastră 
apare mama Emiliei. Cu o pungă mare de plastic! 

— Nu se poate, pufăie Odette. Ce vrea să facă? 

Doamna Stetten fuge spre automobil şi se apleacă spre locul de 
lângă şofer. Împinge punga sub scaun şi apoi îl trage în faţă, aşa încât 
punga nu mai poate fi văzută. Se uită în jur și dispare tot atât de repede 
cum a venit. Parcă nici n-ar fi fost! 

Odette îmi dă un ghiont. 

— Winston, pun pariu pe mustăţile mele că aici se întâmplă ceva 
exatraordinar! Şi nu există decât o singură cale să descoperim ce. 

— Ah, da? Care anume? 

— Să intrăm în maşină, evident. Cât mai repede, înainte să se 
întoarcă Schmidt. 

— Ce? strigă Caramel. Ai înnebunit de-a binelea? Doar nu vrei să 
te urci în automobilul ăsta! 

Nu-mi face plăcere s-o recunosc, dar acum sunt de aceeaşi părere 
cu Caramel. Propunerea asta este mult prea riscantă. 

— Ba da, pufăie Odette. Asta e singura cale de a descoperi unde se 

află Emilia. Altfel Schmidt sigur o să dispară cu răscumpărarea. Hai, 
Winston! Eşti gata? 

— Îhi, îmi dreg eu glasul, deci eşti sigură că... 

— Atenţie! Se întoarce! ne avertizează Spike, care se achită de rolul 
lui de iscoadă cu toată cinstea. 

— Hei, ce-i asta? Vii? mă întreabă Odette, sfredelindu-mă cu 
privirea. 

Nici eu nu-mi cred ochilor, dar, două secunde mai târziu, mă tre- 
zesc ghemuit sub pătura în carouri de pe bancheta din spate a auto- 
mobilului albastru. Slăvită tăviță cu nisip, în ce m-am băgat? Dar, mai 
ales, cum mai ies eu din asta? 


Nu știu de ce întotdeauna 
am crezut că răufăcătorii sunt proști. 


Din păcate, nu sunt 


A Cât a durat călătoria, nu m-am gândit decât la ce fac răpitorii 
W cu pisicile pe care le găsesc pe locul din spate al automobilului 
lor sub o pătură de lână în carouri. Dar, cum călătoria este uluitor 
de scurtă, nu apuc să ajung la nicio concluzie. Bine nu va fi de noi, de 
asta sunt sigur! 

Automobilul se zgâlțâie puţin şi pare să coboare o pantă, după care 
se opreşte. În jurul nostru e beznă. Și nu e numai din cauza păturii. 

— Crezi că am și ajuns? şopteşte Odette care e ghemuită lângă 
mine. 

— Habar n-am! După cum știi, stau pentru prima oară în auto- 
mobilul ăsta. 

Miorlau! Cred că vorbele mele n-au sunat prea prietenos. 

— Hei, ai ceva cu mine? vine prompt replica. 

— Nu, nici vorbă. Doar că tremur de frică şi mă minunez că tu ești 
atât de liniştită. 

— Hai că eşti caraghios! chicoteşte Odette. Ştii de ce? 

— Deloc. 

Nu văd ce-o amuză. 

— Ei bine, sunt liniștită pentru că eşti tu cu mine. Când sunt cu 
tine, mi se pare că nu mi se poate întâmpla nimic rău. Tu ești eroul 
meu, pentru că o cauţi cu atâta hotărâre pe Emilia. Şi cum m-ai ajutat 

ieri... Ai fost foarte curajos. Poate n-o să mă crezi, dar am şi visat 
odată că mă salvezi. Ştiu, pur şi simplu, că sunt în siguranță lângă tine. 
Şi acum tocmai tu spui că ţi-e frică. Nu-i aşa că e comic? 

În alte împrejurări, acum aş jubila. La urma urmelor, Odette 
tocmai a spus că sunt eroul ei. Și că a avut același vis ca şi mine. E clar 
că între noi există o legătură absolut deosebită. Dar, din păcate, chiar 
când mă pregăteam să-i răspund că par mai curajos decât sunt, 
Schmidt începe să vorbească la telefon. 

— Alo, mă auziţi? spune. Da, acum stau în parcarea subterană. 
Puteţi să veniţi. 

Ah, de-asta s-a făcut dintr-odată întuneric: automobilul e într-o 
parcare. Eu nu mă pricep prea bine, dar în filmele polițiste pe care 
Werner şi cu mine le urmărim cu atâta plăcere la televizor, apar 
frecvent parcări de felul ăsta. În ele este mai mult întuneric şi acolo 
au loc multe crime. Gulp! Fără să vreau, alunec ceva mai aproape de 
Odette, iar ea se lipește strâns de mine. Sfârrr, nu este deloc o senzaţie 
neplăcută. Poate reușesc și eu să mă familiarizez cu statutul de erou. 
Oricum, sunt mai curajos decât Caramel. Dar asta nu e cine ştie ce. 

Cred că s-a aprins lumina în garaj, pentru că pătura de lână s-a 
mai luminat. Schmidt deschide cu un mic zgomot ușa mașinii, şi 
ne dăm seama că a coborât. Arunc prudent o privire de sub pătură - 
ce-o face Schmidt aici? Și cu cine a vorbit la telefon? Poate cu un 
complice care i-o aduce acum pe Emilia? Aud apropiindu-se nişte 
paşi, dar încă nu pot să-mi dau seama cine e. 

— Bună ziua, domnule Schmidt! spune un bărbat, oprindu-se 
lângă automobil. Vă mulţumesc că aţi adus mașina până aici. În mod 
normal, nu era nicio problemă să merg pe jos cei câţiva metri şi aş fi 
luat-o chiar eu, dar cu afurisita asta de rană la picior... Deocamdată, 
fiecare pas doare! 

— Nicio problemă. Mi-a făcut plăcere. Nici nu era nemaipomenit 
de murdară, m-am şi mirat puţin. 

— Da, aveţi dreptate. Ştiţi, mama mea e foarte sensibilă la părul 
de animale şi de curând mi-am luat un câine. Nu vreau ca la urmă- 
toarea călătorie cu mașina să facă o criză şi să se sufoce. 

— Fiţi fără grijă! 

Ha? Păr de câine? Mamă? Să se sufoce? Despre ce e vorba? Vocea 
celuilalt bărbat îmi pare cunoscută. Am mai auzit-o, dar nu-mi dau 
seama unde. 

— Odette, şoptesc eu, cunoști vocea asta? 

— Nu, de ce? 

— Mi se pare foarte familiară. 

— Mie nu. Mă mir doar că tipul povestește ceva despre un câine. 
Nu miroase deloc a câine aici. Şi crede-mă, un automobil nu poate fi 
atât de bine aspirat, încât să dispară mirosurile! De câini mi-e frică. 
Îmi dau seama imediat când e unul prin apropiere. Și-ţi spun sigur că 
aici n-a fost niciunul. 

Hm. Dacă mă gândesc mai bine, Odette are dreptate. În mod 
normal, câinii răspândesc un miros puternic, pe care îl simţi chiar şi 
în locuri din care au plecat de mult. Mă cam îndoiesc că un aspirator 
ar putea îndepărta mirosul aşa de uşor. Un lucru este clar: omul îl 
minte pe Schmidt. Dar de ce? 

— Şi, dacă tot sunteți aici, domnule Schmidt, mai am o rugăminte, 
continuă el. O prietenă de-a mea ar vrea să-și vândă automobilul. 
I-am spus că sunteţi omul potrivit pentru a pune la punct hărăbaia. 
Ştiţi doar: un aspect îngrijit ridică cu siguranţă preţul cu câteva sute 
de euro. Ca să nu mai spun de noul dumitale odorizant de mașini - 
ăsta este visul oricărui cumpărător! 

Cei doi izbucnesc în râs. Nu mai înţeleg nimic. Noi stăm - în 

sensul propriu al cuvântului - pe două milioane de euro, iar tipii ăștia 
discută despre maşini vechi. 

— Mda, fac şi eu ce pot, spune Schmidt. 

— Nu fiți aşa modest! Dumneavoastră sunteţi un adevărat maestru 
al curățării mașinilor! îl laudă celălalt bărbat. Maşina prietenei mele 
are mare nevoie de serviciile dumneavoastră. Şi partea cea mai nos- 
timă e că arată exact la fel ca automobilul meu: tot un Golf albastru. 
Poţi, te rog, să-l iei imediat? 

— Sigur, nicio problemă, oricum trebuie să mă întorc la depozit. 
Unde e micuța comoară? întreabă Schmidt. 

— Foarte aproape, pe partea cealaltă. Vino! 

Comoară? Se referă la automobil? Sau poate la Emilia? Îmi adun 
tot curajul şi mă ridic în așa fel încât să mă pot uita pe geam. Cei doi 
stau acum dinaintea altui automobil. Când individul de lângă domnul 
Schmidt se întoarce cu faţa la noi și vine din nou la maşina noastră, 
îl recunosc imediat: este domnul Salemke, profesorul de pian! 
Profesorul de pian al Emiliei! 

Dintr-odată, totul mi se limpezește în cap: am urmărit tot timpul 
persoana greșită! Domnul Schmidt nu este răpitorul. El nici nu-și dă 
seama că e părtaş la o infracțiune. Se pare că i-a adus domnului 
Salemke mașina fără să bănuiască nimic. Şi, o dată cu ea, banii de 
răscumpărare. De aceea i s-a cerut doamnei Stetten să ascundă bine 
punga sub scaunul din față: pentru ca Schmidt să n-o vadă. Şi asta cu 
mult înainte de ora la care trebuia să aibă loc, de fapt, depunerea 
banilor. Cu siguranţă astea au fost noile indicaţii ale lui Salemke, 
despre care poliţia nu ştie nimic. Şi acum Schmidt, tot fără să bănu- 
iască nimic, o să ducă celălalt automobil albastru la depozit. Poliţia 
va ţine sub observaţie mașina falsă, în timp ce Salemke va fugi de- 
parte, departe, cu banii de răscumpărare cu tot! Cam așa cred că arăta 

planul răpitorului! Sfântă sardină în ulei! E diabolic, dar genial! 

— Winston, ce e? întreabă Odette, ieşind şi ea de sub pătură. Chiar 
îl cunoşti pe omul ăla? 

— Da, este profesorul de pian al Emiliei, domnul Salemke. L-am 
mai văzut la școală, pentru că ne ajută cu montarea musicalului. 

— Serios? Ce coincidenţă să apeleze tocmai la serviciile domnului 
Schmidt! 

— Nu, o contrazic eu, nu cred că este o coincidență. Cred că, de 
fapt, Salemke este răpitorul. Şi l-a convins pe Schmidt să-i aducă banii 
de răscumpărare fără să bănuiască absolut nimic. 

— Hm, nu înţeleg cum vine asta. Cum i-a venit ideea? Scrisorile 
miroseau toate ca acest domn Schmidt. 

— Mda, nu ştiu exact cum se explică asta, dar trebuie să existe o 
explicaţie logică. Restul ţi-l spun mai târziu, când ne-om linişti, 
Odette. Acum trebuie să ne gândim cum să ieşim din bucluc. Fiindcă 
Schmidt va pleca imediat cu celălalt automobil la depozit, iar noi vom 
rămâne singuri aici cu un infractor în garaj. Ce ar trebui să facem 
acum...? 

Deodată, cineva smucește portiera din spate a mașinii. Eu sunt atât 
de uluit, încât nu mai reușesc să mă ascund sub pătura de lână. În 
schimb, mă trezesc față-n față cu Salemke. Pe tăvița mea cu nisip, asta 
nu e deloc bine! 

— Domnule Schmidt! strigă Salemke, surprins la culme. Aţi adus 
cu dumneavoastră două pisici? 

— Două pisici? Nu, cum așa? se miră el, venind în fugă spre noi. 
Ah, nu! Nu se poate! Ce-i cu voi iarăși aici? 

— Le ştii pe astea două? spune Salemke, iar vocea lui sună atât de 
ascuţit, încât cu ea s-ar putea tăia lejer în cuburi mici nişte ficat de 
pasăre proaspăt gătit. 

— Vorba vine. S-au tot fâţâit ieri prin depozit. Erau însoțite de o 
doamnă mai în vârstă. Foarte ciudată tipa! Rusoaică sau cam așa ceva. 
Am avut impresia că pisicile caută ceva la mine în birou, povestește 
el, pufnind în râs. Nişte nebune! Ce să caute la mine două mâţe? 

Salemke nu râde, ci ne ţintuiește cu privirea. Nu mă simt în largul 
meu. De fapt, de mult nu m-am mai simţit în largul meu. Încerc să 
mă fac mic de tot şi să-mi schimb cumva înfățișarea. Din păcate, e în 
zadar! 

— Pe tine te-am mai văzut eu undeva, zice el, încercând să-şi 
amintească. Exact. La școală. Tu eşti motanul din Motanul încălţat - 
mâţa fetei ăleia, Kira sau cum o chema-o. Ce coincidenţă, mâţelor, 
nu-i aşa? l 

Acum şi Schmidt se uită mai atent la noi. 

— Hm, acum, dacă spuneţi dumneavoastră, s-ar putea, într-adevăr, 
să fie animalul pe care l-au adus cu ei copiii în prima zi de repetiţii. 
Mie ideea lor mi s-a părut de-a dreptul prostească, dar copiii ăștia nu 
dau doi bani pe ce zic eu. 

— Da da. Artişti, ce să-i faci? 

Vocea lui Salemke sună atât de rece, încât mă trec fiori pe şira 
spinării. Se întoarce din nou spre Schmidt. 

— Atunci, bine. Lăsaţi pisicile în grija mea. Acum duceţi-vă cu 
automobilul prietenei mele la depozit, am eu grijă ca fugarii ăştia să 
ajungă cu bine acasă. 

Aş fi gata să pun pariu pe o porţie uriașă de ficat de pasăre că 
Salemke nu are nicio prietenă şi că nici n-are de gând să ne ducă 
acasă. Nu cu bine. Ba chiar dimpotrivă! 


Salvare în ultimul minut! 


Sau nu? 


JN Observ cum crește panica în mine. Cam așa trebuie să se fi 
y simţit Caramel când era înțepenit în pubelă. Cu totul neaju- 
torat şi expus. De cealaltă parte a cutiei de carton în care ne aflăm, se 
aude înăbuşit vocea lui Salemke: 

— Haideţi, gata cu gălăgia! Aici oricum nu vă aude nimeni. Cei 
doi pensionari de la parter sunt la cumpărături şi neroada de 
Schneider întotdeauna uită să-și ducă gunoiul. Dacă în două ore, să 
zicem, vin gunoierii, atunci s-a zis cu voi mai repede decât puteţi 
spune Whiskas. 

Whiskas? Cum aş putea să vreau să spun Whiskas într-o situaţie 
atât de îngrijorătoare? Dau din picioare cât mă ţin puterile, împingând 
peretele cutiei de carton în care tocmai ne-a băgat Salemke. 

— Linişte! strigă din nou Salemke. Lighioanelor! Nici acum nu pot 
să cred că sticleţii au fost prea cretini ca să mă găsească, iar două 
patrupede mi-au dat de urmă. N-o să pricep niciodată de ce aţi vrut 
să vă amestecați în povestea asta şi ce plan aveaţi. Dar că ați avut un 
plan, asta este evident. N-are cum să fie o întâmplare faptul că apăreţi 
peste tot. Ei, lasă acum, nu mai contează. În orice caz, mie n-o să-mi 
mai faceți neplăceri. 

Eu mă străduiesc mai departe să scap din închisoarea asta, dar, din 
păcate, cartonul este atât de neted, încât, în ciuda ghearelor mele 

ascuțite, alunec întruna. Mi se pune un nod în gât. Îmi este şi cumplit 
de cald. Şi pe urmă mai e și duhoarea asta incredibilă: un infern! 

— În zadar! oftează Odette. N-o scoatem la capăt. Curând omul 
ăsta groaznic o să plece și o să ne lase în voia sorții. Şi atunci... 

Vocea i se frânge. Încetez să mă zbat şi mă așez lângă ea pe fundul 
cutiei. 

— Să nu ne pierdem cu firea, Odette! Da, nu e deloc bine, dar 
cumva tot o să ieşim noi de aici. Îți promit! 

De fapt, cred că n-avem nicio şansă, dar mi se pare important 
acum să-i transmit calm și siguranţă. La urma urmelor, eu sunt eroul 
lui Odette. | 

— Hei, v-aţi potolit, în sfârşit? Foarte bine. Vă promit un lucru: 
când voi ajunge în Caraibe cu cele două milioane - ceea ce ar putea 
să se întâmple mâine pe la prânz —, voi aprinde două lumânări în 
amintirea voastră la prima biserică pe care o văd. Pentru cele două 
pisici curajoase, dar idioate, care au crezut că pot să mă tragă pe 
sfoară, râde el cu răutate. Două pisici împotriva unui om! Ha! Ha! 

Incredibil! Câtă nemernicie! Îmi iau pentru ultima oară avânt şi 
alunec din nou de-a lungul peretelui de carton. 

— Adio! Să nu vă mai văd! 

Paşii lui se depărtează. Curând nu mai pot fi auziţi şi se face linişte 
deplină. Sfântă sardină în ulei, ce ne facem acum? 

— Winston? 

— Hm? 

— În caz că nu scăpăm cu viaţă, vreau să-ţi mai spun o dată că mă 
bucur să te am ca prieten. M-am simţit foarte bine cu tine. lar când 
am zis că eşti eroul meu, am vorbit foarte serios. 

Simt că mă cuprinde un val de căldură. Şi, în mod cu totul 
excepţional, nu e din cauza temperaturii din cutie. 

— Da, păi... 

Pe scândura mea de ascuţit ghearele! De ce mă bâlbâi? Sunt de-a 
dreptul penibil! Chiar şi în pragul morții, ca erou, ar trebui să pot să 
mă exprim ceva mai șlefuit! Mai încerc o dată: 

— Cred că fără tine n-aş fi fost aşa de curajos, ştii asta? Tu mă faci 
să fiu curajos. 

Odette mă priveşte ţintă, cu ochi mari. 

— Ce vrei să spui? 

— M-ai auzit. Fără tine aş fi luat-o la sănătoasa ca un laş în loc 
să-l ajut pe Caramel. Şi cu siguranță n-aş fi format echipa celor patru 
animale cu muşchi tari, ăăă, muschetari. Cred că am vrut să te 
impresionez. Şi acum, când ar fi cu adevărat important să fiu un erou, 
nu pot nici măcar să te scot din idioata asta de cutie. După mine, sunt 
mai degrabă un ratat. 

— Hei! zice Odette, dându-mi un ghiont. Nici vorbă de aşa ceva! 
Eşti un motan superinteligent. La drept vorbind, eu nu cunosc altă 
pisică mai inteligentă decât tine! 

— Dar eu cunosc. 

— Da? Pe cine? Precis nu e vorba de Caramel sau de Spike, glu- 
meşte ea. 

— Nu. Mă refer la tine, bineînţeles. Tu eşti cea mai inteligentă. 

„Şi cea mai frumoasă“, adaug eu în gând, dar prefer să n-o spun. 
O cutie de carton aruncată într-un tomberon nu mi se pare deloc 
ambianța potrivită pentru o asemenea mărturisire. 

Apoi niciunul nu mai spune nimic. Este o linişte deplină. Ce-i 
drept, după un timp, afară începe să se audă un zgomot de mașină 
hodorogită. Sfântă sardină în ulei, asta trebuie să fie maşina de gunoi! 
Rămâi cu bine, lume minunată! 

Dar nu este maşina de salubrizare. Când vehiculul se apropie, 

recunosc voci omeneşti. Kira! Şi Tom! Şi Pauli! Bunule zeu al pisicilor, 
ne-ai auzit rugăciunile! Dar mă întreb ce scoate zgomotul ăla - doar 
nu pantofii de sport ai copiilor! 

— Asta e ușa? o aud pe Kira întrebând. 

Niciun răspuns. În orice caz, nu unul pe care să-l pot auzi. În 
schimb, cineva începe să lovească niște obiecte de metal unul de altul. 
Cel puţin aşa îmi sună, ca un ciocănit puternic. 

— Hm, aşa n-o să iasă nimic, constată Tom. Trebuie să încercăm 
s-o ridicăm cumva. 

Un sunet mai slab, ca un râcâit, apoi dintr-odată un pocnet tare. 
Kira, Tom și Pauli jubilează. Au reuşit! Acum cineva îşi face de lucru 
cu tomberonul, pentru că suntem zgâlţâiţi zdravăn. Şi deodată pe 
lângă cutie pare să treacă un curent de aer răcoros. Odette şi cu mine 
începem un adevărat tărăboi. Câteva minute mai târziu, cutia se 
clatină: cineva ne ridică şi deschide capacul. Dintr-un salt, Odette şi 
cu mine am ieşit din cutie. Ura! În sfârşit, suntem din nou liberi! 

Odată ajunși la aer liber, văd că n-au venit doar Kira, Tom şi Pauli: 
din echipa de salvare fac parte şi Caramel și Spike. Kira se apleacă şi 
mă ia în brațe. 

— Bietul de tine! Cum ai nimerit aici? 

Scot un miorlăit sfâşietor și Kira mă strânge imediat în brațe. 
Splendid! Prinde bine după tot stresul! 

— Fii fericit că ai nişte prieteni atât de grozavi! spune apoi Kira. 
Dacă ăştia doi nu ne-ar fi căutat la școală, niciodată n-am fi venit aici! 

Şi atunci Odette şi cu mine am fi aterizat în maşina de gunoi? Vai 
de mine! Deci ne datorăm salvarea lui Spike și lui Caramel? Ei, acum 
chiar am rămas uluit! Miorlăi şi mă uit la cei doi. Kira pare să 
înţeleagă. 


— Da, au făcut aşa o gălăgie la şcoală, încât m-am speriat groaznic. 

Mi-am dat seama că trebuie să se fi întâmplat ceva rău. Așa că am 
fugit de la repetiţii. 

Tom şi Pauli confirmă cu o mișcare din cap. 

— Da, a fost foarte mişto, zice Tom. Trebuia să-i fi văzut pe 
Heinson şi pe dramaturgul ăla ciudat. Ce figuri au făcut când Kira a 
sărit, pur şi simplu, de pe scenă şi noi ne-am luat după ea. A fost o 
chestie de onoare! 

— Cum de aţi ştiut unde suntem? îl întreb pe Spike, cu ochii în pământ. 

— Caramel a avut un fel de presentiment - zicea că nu poate să-şi 
închipuie cum caraghiosul de Schmidt ar putea să se plimbe prin tot 
oraşul cu banii la el. Este mult prea periculos, dacă poliţia era pe 
urmele lui. Aşa că s-a luat după voi și a ajuns chiar la ţanc: din mașină, 
voi probabil nu v-aţi dat seama, dar aţi luat-o imediat după colț şi apoi 
aţi tras în garajul ăsta. Şi atunci Caramel s-a strecurat înăuntru şi a 
văzut totul. 

— Uau, Caramel, nu te-aş fi crezut în stare! Ce idee extraordinară 
ai avut! Ne-ai salvat viața! 

— Ah, ce spui! protestează Caramel cu modestie. Doar era firesc 
să fac aşa. Unul pentru toți şi toți pentru unul, nu? M-am cam speriat 
când am văzut ce face cu voi tipul ăla. Nici eu nu voiam să aterizez 
din nou în pubelă. Aşa că m-am ascuns bine şi am ieşit din nou când 
individul a plecat din garaj. Apoi l-am luat pe Spike de la depozit şi 
am fugit la şcoală. Iar restul poveștii îl ştiţi. 

Odette este şi ea mută de uimire. Caramel este eroul momentului, 
cine şi-ar fi închipuit? 

— Când am plecat de la şcoală, mai întâi am luat-o, bineînţeles, 
spre depozit, explică mai departe Kira, crezând că mai sunteți acolo. 
Însă Caramel şi Spike ne-au îndrumat încoace destul de repede. Dar 
n-am reușit să deschidem ușa garajului. Așa că Tom s-a întors la 

depozit şi a venit cu un cărucior şi câteva unelte de folos. Printre ele, 
a adus și o rangă. Cu asta am deschis uşa. 

Aha! Deci ranga făcea atâta zgomot! Cine s-ar fi gândit că, îm- 
preună, nişte copii şi nişte pisici pot să facă atât de multe? 

— Acum mai trebuie doar s-o găsim pe Emilia şi cazul este înche- 
iat, spune Tom. Ne-am descurcat destul de bine, nu-i așa? 

— Nu chiar! se aude deodată un glas de afară. 

Înţepenesc de groază: s-a întors Salemke! 

— Dacă credeți că vă puteţi băga nasul în ciorba mea, trebuia să 
vă sculaţi mai devreme. Sau să fiţi mai puțin zgomotoşi. Puteam să vă 
aud şi de la mine de-acasă. , 

Din doi paşi rapizi, vine lângă noi și o înşfacă pe Pauli. Ea strigă şi 
se zbate, dar Salemke o ţine strâns, cu braţul pe după gâtul ei. 

— Am ajuns la finalul spectacolului, dragi elevi şi dragi pisici! 
Acum fiți cu toţii aşa drăguți şi veniţi cu mine! 

— Domnule Salemke! strigă Kira. Daţi-i imediat drumul lui Pauli! 
Ce v-a apucat? Şi unde aţi ascuns-o pe Emilia? 

Dar Salemke nu face decât să râdă. 

— Hai că e nostim! Motanul încălțat s-a supărat pe mine. Ascultaţi 
la mine, ţânci fără minte ce sunteţi, spune el cu asprime. Ori faceţi 
imediat ce vă spun eu, ori o iau pe prietena voastră cu mine. Şi jur că 
n-o să-i placă! 

El pleacă și trage aşa de tare de Pauli, încât ea de-abia mai respiră 
şi începe să tușească. Este îngrozitor să priveşti aşa ceva. Dar de data 
asta suntem complet neputincioşi, pentru că dacă îl atacăm pe 
Salemke, o va chinui şi mai tare pe Pauli. Aş urla dacă aş putea! 

Prin urmare, alergăm în urma lui Salemke, trecând printr-un 
culoar îngust într-o încăpere mică. Aici nu sunt decât nişte pereți de 
lemn - trebuie să fie nişte cămări pentru locatari. 

Salemke deschide ușa uneia dintre ele. 

— Haide, înăuntru cu voi! 

Kira şi Tom intră fără să crâcnească în cămară și noi după ei. 
Salemke mai rânjeşte o dată cu toată gura la noi, apoi o eliberează pe 
Pauli şi-i dă și ei un brânci în cămară. După aceea închide ușa de lemn 
cu un lacăt. 

— Aşa, acum puteți medita puţin la păcatele voastre. Veţi avea 
destul timp pentru asta. O să mai dureze ceva până veţi fi găsiți aici. 
Același lucru e valabil şi pentru draga voastră prietenă Emilia. Fără 
mine sigur nu vă găseşte nimeni. 

Râde strident și fuge iar pe culoar. Încă auzim ecoul râsului său. 
O lovitură zdravănă, un strigăt puternic, după care se lasă liniștea. 


O linişte de moarte. 


Întrebări peste întrebări! 


Şi destul de multe răspunsuri 


Polițistul se scarpină în cap. Pare să fi pierdut şirul 
istorisirii. 

— Bun, dacă vă înţeleg corect, doamnă Kovalenko, erați în cău- 
tarea nepoatei dumneavoastră, Kira, care chiulea de la școală. Și 
atunci ați trecut întâmplător pe lângă un depozit de fier vechi şi aţi 
văzut din întâmplare cum nepoata dumneavoastră, însoţită de doi 
colegi de clasă şi de două pisici, tocmai şterpelea o rangă. 

Babuşca încuviințează din cap mulțumită. 

— Korrektnâi! 

— Asta înseamnă „da“, explică Kira. 

— Bine. 

Polițistul oftează şi contemplă foaia de hârtie pe care a notat 
declaraţia babușcăi. Noi, adică babușca, Kira, Werner și cu mine, 
suntem la circa de poliţie şi trebuie să explicăm exact cum s-a petrecut 
ieri toată harababura. Werner a venit cu noi doar ca să ne ofere sprijin 
moral. În rest, habar n-are ce s-a întâmplat. Mă bucur, totuși, că e cu 
noi. În schimb, Ana s-a speriat ieri atât de tare, încât am fost de părere 
cu toții că ar fi mai bine să rămână acasă. În fond, o cădere nervoasă 
la circa de poliție n-ar fi fost de niciun ajutor. 

— Şi, după ce aţi zărit-o din întâmplare pe nepoata dumnea- 
voastră, nu i-aţi cerut socoteală, ci ați urmărit-o pe ascuns. Aşa ați 

văzut din întâmplare că deschide forțat o poartă de garaj, continuă 
polițistul. 

— Korrektnăi. 

— Pe urmă aţi văzut că toți copiii intră în garaj. De aceea, v-aţi dus 
şi dumneavoastră acolo şi aţi observat cum suspectul îl ia ostatic pe 
unul din copii și apoi îi încuie pe toți. Apoi l-aţi lovit pe suspect cu 
ranga lăsată acolo. 

Babușca aprobă din cap. 

— Korrektnâi. Exact așa a fost. 

— Adică un caz clasic de autoapărare! intervine Werner, care 
încearcă şi el să se facă util. 

— Sunteţi jurist, domnule profesor? îl întreabă polițistul maliţios. 

— Nu. 

— Şi atunci? 

— Sunt fizician. 

La asta polițistul nu mai face niciun comentariu, ci doar pufneşte 
dispreţuitor. Asta spune multe, după părerea mea. O fi înţeles cum 
s-au petrecut lucrurile de fapt? 

A fost aşa: după lovitura uşoară pe care a încasat-o Salemke în cap 
cu ranga (lovitură căreia, din fericire, i-a supravieţuit), noi am chemat 
imediat poliţia. Poliţiştii au venit și l-au arestat sau, mai bine zis, l-au 
luat de acolo. Pentru că nu se putea sta de vorbă cu el, a trebuit să fie 
chemată o ambulanţă. Abia trezit din leșin, Salemke a dezvăluit unde 
o ascunsese pe Emilia, aşa că fata este acum din nou în siguranţă. 

Povestea s-a terminat cu bine pentru toţi în afară de Salemke, dar, 
în mod straniu, se pare că poliţiştii nu se mulțumesc cu atât. Acum 
vor să ştie tot ce s-a întâmplat, cu cât mai multe amănunte. 

Prin urmare, polițistul mai mâzgăleşte ceva în carnet şi se timoan e 
din nou spre babuşca. 


— Dar de unde ştiaţi că nepoata dumneavoastră nu era la şcoală? 

Babuşca face o figură de parcă i s-ar fi pus cea mai stupidă întrebare. 

— Profesoară sunat acasă. Fiica mea e la medic, deci mă duc eu la 
telefon. Profesoară era foarte furioasă, fiindcă copil fugit, pur şi sim- 
plu. Deci eu am promis să caut copil şi să aduc înapoi. În Rusia copiii 
care merg la școală trebuie să fie ascultători! Fără excepţie! 

Îşi încruntă sprâncenele şi coafura ei ca un turn se clatină puțin 
din cauza indignării faţă de atâta nesupunere în şcolile germane. 

Ce-i drept, eu sunt destul de sigur că nu face decât să joace teatru 
pentru poliţie. În realitate, după telefonul doamnei Heinson, babușca 
a priceput imediat că Kira încerca s-o salveze pe Emilia și că poate 
avea nevoie de ajutor. Altminteri de ce ne-ar fi căutat bătrâna la de- 
pozit? Nu, nu. Nu mai pot să zic nimic rău despre babușca. Ea a pus 
imediat totul cap la cap, şi-a dat seama de gravitatea situației și apoi, 
cu o lovitură zdravănă, l-a scos din joc pe maleficul Salemke. O femeie 
de toată isprava, babușca noastră! 

— Hm, tuşeşte ușor polițistul, şi după asta aţi găsit-o din prima. 
Ia te uită, ce întâmplare! 

— Korrektnâi, zâmbeşte babușca. Și cum merge bărbat? 

— Vă referiţi la răpitor? Are un cucui cât toate zilele şi o să tre- 
buiască să mai rămână puţin în spital. 

— Aha! face babușca mulțumită. Deci pot pleca? Trebuie încă 
gătesc şi răpitor acum la închisoare. Totul bine, nu? 

— Desigur. Deocamdată puteţi pleca. O să scriu mai târziu 
procesul-verbal, probabil c-o să trebuiască să mai veniţi o dată aici ca 
să-l semnaţi. 

Babuşca se ridică şi întinde mâna după poşeta ei. În acelaşi 
moment, un bărbat intră în camera de audieri. L-am mai văzut — în 
camera de zi a familiei Stetten. 

— Bună, salută el amical. Sunt comisar-şef Michael Bayer. Conduc 
SOKO Emilia. 

— SOKO? repetă Kira. 

— Sonderkommission, Comisia Specială, explică Bayer. Este uni- 
tatea specială care a avut misiunea de a o găsi pe Emilia. Dar n-am 
făcut decât s-o căutăm. De găsit, ați găsit-o voi. De aceea sunt acum 
aici. Voiam să-ți mulțumesc pentru curajul tău, Kira. Chiar dacă ai 
fost cam nesăbuită şi, de fapt, ar trebui să te dojenesc. 

— Cum se simte Emilia? întreabă Kira cu toată modestia. 

— Se poate spune că e bine, zâmbeşte Bayer. S-a întors acasă la 
părinţii ei, dar va avea cu siguranţă nevoie de ceva timp ca să înţeleagă 
ce s-a întâmplat. O să primească, fireşte, ajutorul nostru. Sper că se 
va reface repede. 

Kira încuviinţează. 

— Credeţi că o putem vizita curând? 

— Cred că da. Are mare noroc cu prietenii ei. Nu ştiu dacă am fi 
găsit-o fără ajutorul vostru. Cum am spus: de fapt, ar trebui să vă cert, 
dar ați avut dreptate în privința lui Salemke. Cum de-aţi ajuns la el? 

— Ăăă, se bâlbâie Kira, care sigur nu vrea să îi spună că succesul 
trebuie pus pe seama colaborării excelente dintre copii și pisici. Se 
purta atât de suspect, că am început să-l urmărim. Așa a fost. 

— Mda, înseamnă că unul dintre voi a avut nas bun. Noi îl 
bănuiam pe proprietarul depozitului, care lucrează şi la şcoala voastră. 
Dar n-am băgat de seamă că a transportat, din greșeală, banii. 
Credeam că predarea banilor se va face abia după două ore. Așa se 
precizase în scrisoare. Dar se vede că după aceea Salemke a sunat-o 
pe doamna Stetten şi a chemat-o mai devreme la depozit. lar dum- 
neaei nu ne-a spus nimic, pentru că se temea pentru copilul ei. Bine 
că aţi fost voi acolo! 

Babușca ascultă explicațiile poliţistului vădit plictisită. Cască. 

În schimb, Werner e numai ochi şi urechi şi mai are o întrebare 
care-i stă pe suflet. 

— Un lucru n-am înţeles: de unde se cunosc Schmidt și Salemke? 
Cum se face că unul îi duce celuilalt acasă automobilul? Schmidt 
trebuie să fie și el implicat cumva în povestea asta. 

— Nu, nu cred, răspunde comisarul. După datele noastre, lucrurile 
stau așa: Schmidt nu lucrează numai ca intendent, ci a și închiriat 
depozitul de fiare vechi, unde comercializează din când în când 
mașini vechi, pe care mai înainte le recondiţionează. Salemke fie l-a 
cunoscut la școală, fie îl știa dinainte, pentru că locuiește lângă 
depozit. În orice caz, într-o zi a cumpărat o mașină folosită de la 
Schmidt. 

— Aha, face Werner, dar se vede din privirea lui că nu e foarte 
convins. În orice caz, acum înţeleg în sfârşit de ce scrisorile de şantaj 
miroseau atât de puternic a domnul Schmidt: pentru că el pune 
întotdeauna în maşinile pe care le vinde câte un odorizant cu parfum 
de brad. Dacă Salemke a venit de fiecare dată cu maşina când a adus 
scrisorile, ele au luat, fireşte, mirosul acesta puternic. Se explică. Așa 
trebuie să fi fost! 

— Pentru că Salemke a observat că Schmidt îşi recondiţionează 
întotdeauna mașinile lângă macara, i-a venit ideea să-l folosească, fără 
ştirea lui, ca om de legătură, explică în continuare Bayer. Dar i-a văzut 
pe poliţişti la prima încercare de predare a banilor şi a devenit prudent. 

— Nu înţeleg, mărturiseşte Werner. Schmidt ar fi putut să-şi curețe 
mașina şi altundeva. Cum putea Salemke să fie atât de sigur că mașina 
se va afla exact unde a precizat el în scrisoarea de răscumpărare? 

— Nu, nu, Schmidt își curăță mașinile întotdeauna în același loc, 
spune Michael Bayer. L-am şi întrebat. Lângă macara este aspiratorul 

industrial, Astfel, Salemke a găsit exact locul potrivit pentru predarea 
banilor. Când doamna Stetten era pe drum, el l-a sunat pe Schmidt, 
ca să-l facă să plece de lângă mașină. Cât a lipsit domnul Schmidt, 
doamna Stetten a ascuns în așa fel banii de răscumpărare, încât să nu 
se vadă. lar mai înainte Salemke și-a mai procurat o mașină, aproape 
identică cu a lui. Ba i-a și prins acelaşi număr de înmatriculare. Cred 
că şi-a făcut socoteala că vom ţine destul de mult timp sub observaţie 
maşina falsă, dându-i răgaz să fugă. Şi probabil că asta am fi făcut, 
dacă nu l-ar fi demascat copiii. 

— Aha. Şi de unde o cunoștea el atât de bine pe Emilia? 

— Era profesorul ei de pian. De aceea a avut fata încredere în el. 
Iar el ştia că părinţii ei sunt avuţi. A ascuns-o într-unul dintre apar- 
tamentele închiriate de el. Totul a fost pregătit cu mult timp înainte. 

— Spuneţi-mi, întreabă prudent Kira, sunteți sigur că nimeni nu 
l-a ajutat pe Salemke? Doi copii mi-au povestit la un moment dat că 
o femeie le-a dat una dintre scrisorile de răscumpărare. Mi-e teamă 
să nu fi avut un complice care să caute acum să se răzbune pe noi. 

Miorlau! Corect! Un gând nu prea liniștitor! 

— Nicio grijă! râde polițistul. În apartamentul în care era ascunsă 
Emilia am găsit şi o perucă blondă. Cred că femeia cu pricina era tot 
Salemke. 

— Ha! strigă Kira. Acum m-am liniștit. Atunci mai am o singură 
întrebare. 

— Care anume? 

Adulții o privesc surprinși pe Kira. 

— Cine preia acum dirijarea orchestrei pentru musicalul nostru? 
Domnul Salemke sigur nu mai are cum! 


Motanul încâălțat 


Cu puţin timp înaintea premierei, starea de spirit este atât 7 
de încordată, încât aproape c-aş putea cânta pe mustăţile “WN 
mele ca la vioară! Miorlau! Mă simt groaznic. Oare asta e ceea ce 
domnul Fernandez numeşte „trac“? 

Emilia vine în spatele cortinei. 

— Hei, vă mai spun tuturor încă o dată: pumnii strânşi şi bateţi în 
lemn! 

Pumni şi bătaie? Asta nu sună prea prietenos! Trag un miorlăit. 

Kira râde. 

— Nu, Winston, aşa se spune la teatru. Dacă spui, pur şi simplu, 
„Mult succes!“, se pare că aduce ghinion. 

Ia te uită! Păi de unde să ştie un motan toate astea? 

— Aşa e, spune Emilia. Dar o s-o scoateţi voi la capăt! Pe mai 
târziu! 

— Emilia! strigă Kira în urma ei înainte ca fata să dispară de 
cealaltă parte a cortinei. 

— Da? 

— Eşti sigură că nu te superi? 
— De ce să mă supăr? 

— Că joc eu rolul tău. 

Emilia râde. 

— Absolut deloc, Kira! Mă bucur că sunt din nou în siguranță. Să 
joc teatru ar fi fost prea obositor pentru mine acum. Dar ia aminte: 
următorul rol principal ţi-l suflu garantat! 

Amândouă fetele râd, apoi Emilia pleacă. Eu încerc să mă relaxez. 
Odette, Spike şi Caramel or fi tot atât de agitaţi ca mine? Oricum, 
împreună cu mine, ei formează o ceată de pisici care, în următoarea 
oră şi jumătate, îl va însoţi pe scenă pe Motanul încălțat. Domnului 
Fernandez i s-a părut genială ideea de a aduce pe scenă mai multe 
pisici. Şi aşa se face că cei patru muschetari şi-au găsit o nouă misiune. 

Atenţie! Muzica! Începe spectacolul! 


Când cortina se lasă pentru ultima oară, izbucnește o larmă 
asurzitoare. Trag cu ochiul pe sub bucata de stofă: oamenii sar de pe 
locurile lor pentru a aplauda. Uralele răsună cu tot mai multă putere, 
colegele și colegii bat din picioare de entuziasm. Pe mine mă trec toate 
transpiraţiile. De uşurare. Și de bucurie! Căci, cu toată modestia, am 
fost fantastici! Mai ales, Kira, care şi-a făcut o intrare de pomină în 
lumea teatrului. 

Colegii mei de scenă se prind de mâini și trec de cealaltă parte a 
cortinei. Noi, pisicile, fugim după ei și ne așezăm la marginea scenei. 
Coada lui Caramel zvâcneşte suspect. 

— Vai, bătrâne, ce gălăgie e aici, se plânge el. 

— Nu te prosti, bucură-te și tu! îl ceartă Odette. 

— Asta și fac! 

Dacă ar putea zâmbi, Caramel ar zâmbi. 

Când publicul s-a mai liniştit, doamna Heinson şi domnul 
Fernandez vin pe scenă. Fac o plecăciune, după care doamna Heinson 
cere un microfon. 


— Dragi iubitori de teatru, dragi elevi, dragi părinţi și bunici! Cred 

că suntem cu toții de acord că am asistat la o prestație extraordinară. 

Din nou aplauze. Doamna Heinson așteaptă să se potolească. 

— Toată echipa a muncit din greu. Le mulțumesc tuturor pentru 
asta și îi mulțumesc în special domnului Fernandez, care, ca drama- 
turg, este un adevărat profesionist şi a muncit foarte intens cu noi în 
ultimele săptămâni. Multe mulţumiri, domnule Fernandez! 

Aplauze, aplauze. 

— La început, această reprezentaţie n-a părut să stea sub bune 
auspicii. Ne-am confruntat cu nişte probleme neprevăzute. Dacă totul 
a mers apoi atât de bine, asta se datorează, printre altele, şi unei 
persoane pe care ţin să o amintesc acum: Ana Kovalenko s-a decla- 
rat gata să preia conducerea orchestrei după ce, din cauza unor împre- 
jurări neaşteptate, n-am mai putut recurge la serviciile dirijorului 
nostru. Doamnă Kovalenko, vă rog să veniţi puţin pe scenă! 

Un freamăt străbate publicul. Fireşte că toată lumea din sală știe 
ce s-a întâmplat. Ana s-a ridicat de la pian şi a venit pe scenă. Când, 
în cele din urmă, se află lângă doamna Heinson, aceasta îi oferă un 
buchet de flori. 

— Multe mulţumiri, doamnă Kovalenko! Aţi fost salvarea noastră. 
Dragul nostru public merită o explicaţie: doamna Kovalenko este 
mama Motanului nostru încălţat, Kira. A studiat pianul la Omsk şi 
nu cred că dezvălui prea mult spunând că pe viitor sper s-o pot câștiga 
pe doamna Kovalenko şi pentru alte proiecte. 

Ia stai aşa! Cum adică „alte proiecte“? Sper că asta nu înseamnă că 
iarăşi trebuie să ne căutăm o nouă menajeră, nu? Mă ia cu furnicături 
în vârful cozii! Dar nu mă pot gândi la asta acum, fiindcă publicul a 
izbucnit din nou în ropote de aplauze şi cere un bis. Temerile mele se 
topesc într-un ultim cântec, dar rămân cu o uşoară indispoziţie. 


202 


vis 


O oră întreagă şi câteva porţii de pelmeni mai târziu, s-a topit şi 
indispoziţia mea într-o stare de bine. Ca să sărbătorim, babușca a gătit 
o oală uriaşă de pelmeni, cu o porţie suplimentară pentru toate 
pisicile. Şi aşa se face că acum toți stăm cu botul în castronel şi 
mâncăm cu poftă până când în burticile noastre de pisici nu mai 
încape absolut nimic. Delicios! Și trebuie să spun că pelmenii babuşcăi 
sunt mai gustoşi până și decât cei ai Anei. 

Îndopat cum sunt, mă târăsc în sufragerie, să mai stau cu bipezii. 
Şi acolo domneşte o linişte de mâncăcioși. 

În cele din urmă, Werner își pune deoparte furculița și ridică 
paharul. 

— Dragii mei, nu pot să nu beau din nou în cinstea bucătăresei! 
Doamnă Kovalenko, totul a fost delicios! Ce bine că n-am mai ratat 
prânzul, ar fi fost o catastrofă. 

Adulții ridică toţi paharele şi chiar şi Kira își ridică paharul cu suc. 

— OK, atunci în cinstea bucătăresei, dragă bunico, spune ea și apoi 
adaugă: Şi, fireşte, pentru draga mea mamă! Mamă, sunt tare mândră 
de tine şi mă bucur că pe viitor ai s-o ajuţi pe doamna Heinson şi cu 
alte lucruri! 

Toţi beau și pe urmă pun din nou paharele pe masă. 

Werner îşi drege glasul. 

— Apropo de ajutor: ar trebui să-mi fac griji? Ana, sper că nu te 
pierd la fel de repede cum te-am găsit! Ar fi groaznic! 

Aha! Werner îşi face exact aceleaşi griji ca şi mine! 

— Nu, nu! râde Ana. O să dau cu plăcere o mână de ajutor la școală 
din când în când, dar nu vă las baltă pe dumneavoastră! Promit. 

Miorlau! Mi-a luat o piatră de pe inima mea de motan. 

— Ah, am şi eu idee de ajutor, ia cuvântul babuşca, iar Werner, 
Ana şi Kira o privesc încordaţi. Constatat că voi în trecut nu ieşiţi bine 
fără ajutorul meu. De aceea am bună veste pentru voi: am hotărât să 
rămân în Hamburg. 

Babușca zâmbeşte cu bunătate. Kira sare în sus şi o strânge în braţe. 

— Ah, babuşca, super! Fantastic! 

Este foarte frumos să vezi cât de apropiate au devenit babuşca și 
Kira în urma aventurii noastre. Dacă mi s-ar fi spus asta în ziua în 
care a sosit babușca, n-aş fi crezut. 

În schimb, Ana şi Werner arată de parcă i-ar fi lovit cineva în 
moalele capului. Nu par prea entuziasmați. Spre deosebire de mine. 
Mie ideea mi se pare excelentă! Mi-e clar acum că de aici lipsea cineva 
ca babușca. 

— Ah, mamuşca, ce frumos din partea ta, spune Ana. Dar te-ai 
gândit bine? 

Babuşca încuviinţează din cap. 

— Da. Foarrrte bine! Şi când tu eşti în şcoală, eu ajut profesor. Aşa 
simplu e. 

Werner tuşeşte uşor, apoi ridică paharul. 

— Mda, în cazul ăsta... în cinstea unei colaborări fructuoase! 

Între timp, Odette a terminat şi ea de mâncat şi a venit în 
sufragerie. 

— Ei, e totul în ordine aici? se interesează ea. 

— Sigur, de ce n-ar fi? 

— Păi oamenii mari au o privire cam ciudată, aşa mi se pare. Cel 
puţin Ana şi Werner. 

— Ah, nu. Şi-au dat doar seama c-o să mai aibă parte de aventuri 
şi de acum încolo. Şi se bucură. 

— Aha! Înţeleg. Vrei să-ți spun ceva? Și eu mă bucur. 

— Hä? Te bucuri de noi aventuri cu profesorul Hagedorn? 

— Uf, tolomacule! Mă bucur că voi avea parte de noi aventuri cu 
tine, Winston Churchill! 

Iarăşi mă gâdilă în vârful cozii. Dar de data asta e de bine. 


Mulţumiri 


Sau: sfântă sardină în ulei, bine că 


m-au ajutat așa de mulți oameni... 


ONU 


multe mulțumiri pentru primirea copleşitoare pe care i-aţi 
făcut-o lui Winston Churchill! M-am bucurat cu adevărat ENORM 
de fiecare e-mail şi de fiecare scrisoare în parte! Reacţiile voastre la 
aventurile din primul volum au fost atât de entuziaste, încât n-am 
putut să nu scriu imediat volumul al doilea. E drept că mi-a pricinuit 
ceva stres, dar trebuie să recunosc că şi eu voiam să ştiu ce se întâmplă 
mai departe cu Winston și Kira. 

În al doilea rând, datorită babuşcăi, volumul acesta a căpătat în 
mod evident mai mult suflet rusesc decât volumul anterior. Așadar, 
am avut nevoie de o specialistă în limba rusă, în educaţia copiilor și 
în gastronomie: Vilija Giliazitvinova, studentă în pedagogie la 
Universitatea din Hamburg şi, înainte de asta, o formidabilă au-pair 
în familia noastră (prâslea al nostru vrea şi acum să se căsătorească 
cu ea...). 

Mulţumesc, dragă Vilija, pentru traduceri şi pentru numeroasele 
mâncăruri delicioase pe care ni le-ai pregătit! 

Pentru volumul al doilea, Winston și cu mine am primit îndru- 
marea unui nou lector: Christiane Arold. Dragă Christiane, ai făcut 
ca schimbarea aceasta să fie foarte uşoară pentru noi, pentru că lucrul 
cu tine a fost foarte distractiv (sper că şi pentru tine...)! Mulţumesc 

mult pentru extraordinarul tău simţ al limbii şi pentru viziunea ta 
dramaturgică. Și, dacă pot să-mi exprim o dorinţă: aş vrea să mai 
avem multe alte proiecte împreună! Aşadar, rămâi acolo, da? 

Desigur, mulțumesc din nou întregii echipe Loewe - este o adevă- 
rată bucurie să scriu cărți cu voi. Nu se termină totul la scris şi, de 
aceea, aş vrea să-i mulțumesc în mod deosebit lui Judith Schwemmlein 
pentru sfaturile excelente pe care mi le-a dat pe parcursul lecturii! 

Apropo de citit: Bettina Keil, agentul meu literar, a citit cartea, ca 
întotdeauna, o dată cu mine şi nu a făcut rabat la sprijinul profesional 
şi moral, atunci când acesta s-a impus. Dragă Bettina, mulțumesc 
pentru ajutorul tău valoros! 

În sfârşit, le mulțumesc micuţelor Scheunemann pentru con- 
tribuţia lor critică la volumul al doilea („Nu, mami, asta sună prea 
aiurea!“) şi soțului meu pentru dragostea şi răbdarea sa. Sunt foarte 
fericită că vă am! | 


Emilia, colega de clasă a Kirei, este răpită. Cineva îi şantajează 
părinţii, iar poliţia bâjbâie neputincioasă după indicii. 
Sfântă sardină în ulei! Winston trebuie să intre din nou 
in acţiune! Pentru că un agent patruped nu ştie de frică 
atunci când trebuie să dea de urma unui om. Sau poate 

că îi e frică de un lucru sau două... Dar cu ajutorul pisicilor 

din curte, al unei bunicuţe rusoaice și al infailibilului său fler, 

Winston nu poate da greş. 


